text:
༄༅། །སྒྲུབ་བརྒྱུད་ཀྱི་སྙིང་པོ་དཔལ་གྱ་བ་འབྲོང་ངུར་པ་རིམ་པར་བྱོན་པའི་རྣམ་ཐར་ཐར་པ་དང་ཐམས་ཅད་མཁྱེན་པར་འདྲེན་པའི་གྲུ་གཟིངས་ཞེས་བྱ་བ་བཞུགས་སོ།།
༄༅། །སྒྲུབ་བརྒྱུད་ཀྱི་སྙིང་པོ་དཔལ་གྱ་བ་འབྲོང་ངུར་པ་རིམ་པར་བྱོན་པའི་རྣམ་ཐར་ཐར་པ་དང་ཐམས་ཅད་མཁྱེན་པར་འདྲེན་པའི་གྲུ་གཟིངས་ཞེས་བྱ་བ་བཞུགས་སོ།།
རྩོམ་པ་པོ་ཝ་ཐང་དབུ་རྒན་དམ་ཆོས།
རྩ་བརྒྱུད་བླ་མ་རྒྱལ་བ་རྒྱ་མཚོ་དང་། །རིགས་གསུམ་སེམས་དཔའི་རྣལ་རོལ་འབྲོང་ངུར་པ། །
ཚེ་རབས་ཀུན་ཏུ་ཡིད་ཀྱི་འོ་མཚོར་རོལ།། མཆོག་མཐུན་དངོས་གྲུབ་སྩོལ་ལ་བཀའ་གནང་སྩོལ། །
ཅེས་རྗེ་རིན་པོ་ཆེ་སྐུ་ཕྲེང་རིམ་བྱོན་གྱི་རྣམ་པར་ཐར་པ་དཔག་ཏུ་མེད་པ་དང་སྐྱེས་རབས་ཀྱི་དབང་དུ་བྱས་ན་སངས་རྒྱས་མར་མེ་མཛད་ཀྱི་སྐབས་ནས་ཉ་པའི་བུ་ཆུང་སྤང་ལེབ་འཛིན་སོགས་བྱང་སེམས་ཀྱི་རྣམ་རོལ་གྲངས་ལས་འདས་པ་དང་། བདག་ཅག་གི་སྟོན་པའི་སྤྱན་སྔར་བྲམ་ཟེ་ཧ་ལུ་པ་སོགས་དང་། སངས་རྒྱས་གཉིས་པ་པདྨ་འབྱུང་གནས་ཀྱི་སྤྱན་སྔར་ལོ་ཙཱ་བ་སྭ་ཡེ་ཤེས་སྙིང་པོའི་སྐྱེ་བ་བཞེས་ཤིང་། ཞི་ཁྲོ་ཕུར་གསུམ་མན་ངག་དང་བཅས་པ་གུ་རུ་རིན་པོ་ཆེ་ལས་ཞུས་ནས་སྐྱེ་བ་བརྒྱ་དང་བརྒྱད་བར་འགྲོ་བའི་དོན་བགྱིད་དགོས་པར་གུ་རུ་རིན་པོ་ཆེས་ལུང་བསྟན་པ་སོགས་དཔག་ཏུ་མེད་པ་ལས། འདིར་དཔལ་སྒྲུབ་བརྒྱུད་ཀྱི་སྙིང་པོ་གྱ་བ་གངས་པ་རིན་ཆེན་འོད་ཟེར་ཞེས་ཡོངས་སུ་གྲགས་པ་དེ་ཉིད་ཀྱི་སྐྱེ་བ་བཞེས་པ་ནས་བཟུང་འབྲོང་ངུར་ཆོས་རྗེ་ཞེས་སྐུ་ཕྲེང་རིམ་པར་བྱོན་པ་དག་གི་རྣམ་ཐར་ཉུང་ངུ་རྣམ་གསལ་བྱས་ཏེ་དགོད་པ་ཡིན་ནོ། །
འབྲོང་ངུར་ཆོས་རྗེ་སྐུ་ཕྲེང་དང་པོ་འགྲོ་མགོན་གངས་པ་ནི།
དེ་ཡང་། ཤང་གི་གྱ་བ་ཞེས་པའི་འབྲོག་སྡེར། གདུང་ཁྱུང་པོ། ཡབ་ནི་གསང་སྔགས་རྙིང་མའི་རྣལ་འབྱོར་རྡོ་རྗེ་ཕུར་པ་ལ་ཡི་དམ་བྱེད་མཁན་ཕུར་པ་ལྷ་ནག་གི་གྲུབ་ཐོབ་ཀྱི་བརྒྱུད་པ་ཟམ་མ་ཆད་པར་རྒྱུན་མར་བྱོན་པའི་རིགས་ཀྱི་ཡབ་ཁྱུང་པོ་ཇོ་ནག་ཞུ་བ་དང་། ཡུམ་རིགས་བཟང་གི་ཌཱ་ཀི་མ་བདེ་སྐྱོང་མཚོ་ཞེས་པ་གཉིས་ཀྱི་སྲས་སུ་རབ་བྱུང་གསུམ་པའི་ཤིང་ལུག་ལོར་ངོ་མཚར་དུ་མ་བཅས་སྐུ་བལྟམས། ཇོ་སྲས་དངོས་གྲུབ་དཔའ་བ་ཞེས་པའི་མཚན་བསྩལ། དྭགས་པོ་འདུལ་འཛིན་ལས་རབ་ཏུ་བྱུང་བས་རིན་ཆེན་འོད་ཟེར་ཞེས་མཚན་གནང་།
ཆུང་ངུ་ནས་ཡི་གེ་འབྲི་ཀློག་ལེགས་པར་མཁྱེན། ཁ་ཆེ་པཎ་ཆེན་ལས་ཚད་མའི་སྐོར་སོགས་གཞུང་ལུགས་དུ་མ་མཁས་པར་བསླབས། ཡབ་ལས་རྩ་རྒྱུད་གསང་བ་སྙིང་པོ་དང་། ཡབ་ཆོས་མ་ལུས་ལེགས་པར་ཁོང་དུ་ཆུད་པར་གསན། བསམ་ཡས་དང་། མཆིམས་ཕུ། བྲག་ཡང་རྫོང་སོགས་རིག་འཛིན་མ་ཧ་གུ་རུའི་སྒྲུབ་གནས་རྣམས་སུ་ཕེབས་ཤིང་ཡི་དམ་རྡོ་རྗེ་གཞོན་ནུ་རྩེ་གཅིག་ཏུ་བསྒྲུབས་པས་འཁོར་འདས་དག་མཉམ་དབྱེར་མེད་ཀྱི་ལྟ་དགོངས་མངོན་དུ་གྱུར། ལོ་ཆེན་ཡེ་ཤེས་སྙིང་པོའི་སྐྱེ་བ་གསལ་པོར་དྲན། རིན་པོ་ཆེ་ཀརྨ་པ་དུས་གསུམ་མཁྱེན་པ་ཇོ་མོ་སྒང་ལ་བཞུགས་དུས་མཇལ་ཞིང་བཀའ་བརྒྱུད་པའི་དབང་དང་གདམས་ངག་མ་ལུས་ཞུས་པས་ཐུགས་ངེས་ཆེན་པོར་འཁྲུངས།
ཇོ་མོ་གངས་ཀྱི་ཕ་བོང་དཀར་ལེབ་ཕུག་ཏུ་སྒྲུབ་པ་ཡུན་རིང་བཞུགས་པས་གངས་དཀར་པ་ཞེས་པའི་སྙན་གྲགས་རྒྱས། དགུང་གྲངས་ཉེར་གསུམ་ས་ཟླའི་ཚེས་བཅུའི་ཉིན་སྒྲུབ་ཁང་སྒོར་འབྲོང་དཀར་པོ་གཞན་ལས་ཁྱད་དུ་འཕགས་པ་ཞིག་གིས་ངུར་སྒྲ་བཅས་བརྡུངས་པའི་རྗེས་སུ་བསྙེགས་ཏེ་ཟངས་མདོག་དཔལ་རིའི་གཟིགས་སྣང་བཀའ་འབུམ་ནང་མཇལ་རྒྱུ་ཡོད་པ་ལྟར་ངོ་མཚར་དཔག་ཏུ་མེད། དེར་ཡི་དམ་བདེ་མཆོག་དང་ཕག་མོ་སོགས་ཀྱི་ཞལ་ཡང་ཡང་གཟིགས། རྗེ་འབྲོང་ངུར་པ་ཞེས་པའི་མཚན་དེ་ནས་ཐོགས།
དགུང་གྲངས་ཉེར་ལྔའི་སྟེང་མཚུར་ཕུར་ཕེབས་ཏེ་ལོ་དྲུག་རིང་སྨྲ་བཅད་དང་སྒྲུབ་ཚུགས་བཟུང་བས་དུས་གསུམ་མཁྱེན་པ་དང་སྤངས་རྟོགས་རྣམ་དབྱེར་མེད་པར་གྱུར། སྔ་ཕྱིར་ལྷོ་ལ་ཡག་པ་དང་། རྗེ་བཙུན་གྱི་ཐུགས་སྲས་རྫི་བོ་རས་པ་སོགས་བཤེས་གཉེན་བཅུ་ཕྲག་ལྷག་བསྟེན་ཏེ་གསན་བསམ་རྒྱ་མཚོའི་ཕ་མཐར་སོན་ཅིང་། དགེ་བའི་བཤེས་གཉེན་ནམ་མཁའ་དང་མཉམ་པ་ཞིག་ཏུ་གྱུར། དགུང་གྲངས་སོ་དགུའི་སྟེང་གྱ་བ་འབྲོང་ངུའི་དགོན་རྙིང་བཏབ་སྟེ་ལོ་གཉིས་རིང་བཞུགས་ཤིང་སྐལ་ལྡན་ལ་སྨིན་ཁྲིད་རྒྱ་ཆེར་གནང་།
ཞེ་བཞི་ལ་འོག་མིན་མཚུར་ཕུར་དུས་གསུམ་སངས་རྒྱས་ཀརྨ་པ་ཆེན་པོའི་ཆོས་ཀྱི་གདན་སའི་ཁྲི་རབས་ལོ་དྲུག་བར་གནང་། གདན་ས་དར་རྒྱས་དང་ཆོས་འཁོར་རྒྱ་ཆེར་བསྐོར། ཀརྨ་པཀྵི་རིན་པོ་ཆེའང་ཆོས་ཀྱི་མནྜལ་འབུལ་གནང་མཛད། དགུང་ལོ་ལྔ་བཅུའི་ཐོག་འབྲོང་བུ་དགོན་གསར་བཏབ། ང་བཞིའི་ཐོག་སྐུ་འཁོར་ཉུང་ངུ་བཅས་བྱང་གི་གནམ་མཚོར་ཕེབས་ནས་སྐུ་མཚམས་བཞུགས།
རིམ་བཞིན་ནགས་སོག་དང་ཤག་ཆུའི་རྒྱུད་ཕེབས་ཏེ། གདུལ་བྱ་བགྲང་དཀའ་བ་མངོན་མཐོ་དང་ངེེས་ལེགས་ཀྱི་སར་བཀོད་པར་མཛད། དགུང་གྲངས་ང་བདུན་སྟེང་ཙན་དན་དགོན་བཏབ་ཅིང་ཆོས་འཁོར་རྒྱ་ཆེར་བསྐོར། མེ་མོའི་ཕུག་ནས་ས་འོག་བརྒྱུད་ཝ་ཐང་མདོའི་བྲག་འོག་ནས་ཐོན། རྡོ་ཕ་ཝང་ལ་ཕྱག་ཞབས་རྗེས་བཀོད། སེ་ཁྲའི་སྒྲུབ་གནས་བྱིན་གྱིས་བརླབས།
དགུང་གྲངས་དོན་ལྔའི་སྟེང་ཐུགས་བསྐྱེད་དུས་སུ་སྨིན་པ་དང་། སློབ་དཔོན་མ་ཧཱ་གུ་རུའི་ལུང་བསྟན་དང་དུས་བབས་ཀྱི་རྟེན་འབྲེལ་བསླུ་བ་མེད་པར་བརྟེན་ཝ་ཐང་སུམ་མདོར་ཞི་ཁྲོ་ཕུར་གསུམ་གྱི་སྒྲུབ་སྡེ་ཕྱག་བཏབ་ནས་བྱང་གླིང་དཔལ་འབར་གླིང་ཞེས་པའི་མཚན་གནང་། དགེ་འདུན་སྟོང་ཕྲག་ཙམ་འདུས་པར་སྙིང་པོ་དོན་གྱི་གདམས་ཁྲིད་གདུལ་བྱའི་བློར་འཚམས་པའི་ཆོས་སྒོ་ཇི་སྙེད་ཅིག་གནང་བས་རྒྱལ་བའི་བསྟན་པ་སྤྱི་དང་དྭགས་བརྒྱུད་རིང་ལུགས་འཕེལ་ཞིང་། དུས་སྐབས་དེར་ནགས་སོག་ཤག་གསུམ་བརྒྱུད་འདིེར་བཀའ་བརྒྱུད་ཀྱི་རིང་ལུགས་ཀྱིས་ཁྱབ་པ་དང་། སྒྲུབ་པའི་རྒྱལ་མཚན་འཆང་བ་རི་སུལ་ཀུན་ཏུ་ (འདི་ནས་མ་དཔེ་ལྡེབ་གཅིག་མི་འདུག་པས་ཆད་) གཙུག་ལག་ཁང་གསར་བཞེངས་མ་ཐུབ་བར་བཞུགས་ཁྲི་ལུང་གི་ཆོས་ཁྲིར་བཞུགས་ནས་ཟབ་པ་དང་རྒྱ་ཆེའི་ཆོས་འཁོར་བསྐོར་གནང་མཛད། (མ་དཔེར་མི་གསལ) དུས་གསུམ་མཁྱེན་པ་དང་སྤངས་རྟོགས་མཉམ་པ། འོག་མིན་མཚུར་ཕུའི་གདན་ས་མཛད་པ། ལུས་མ་སྤངས་པར་ཟངས་མདོག་དཔལ་རིར་ཕེབས་པ། སྒྲུབ་བརྒྱུད་ཕྱོགས་མཐར་སྤེལ་བ། སྒྲུབ་པ་ནན་ཏན་གནང་བ། རྗེ་རིན་པོ་ཆེའི་མཛད་ཆེན་བཞི་འདི་ཡིན་ཞེས་ཕུར་དགའ་བླ་མས་གསུངས་འདུག་ཀྱང་རྣམ་ཐར་ཆེན་མོ་དང་འདྲེན་ཚུལ་མི་མཐུན་པས་དཔྱད་དགོས། སྐུ་འདིའི་བསྟན་འགྲོའི་དོན་མཐའ་དག་ཟིན་ནས་རབ་བྱུང་བཞི་པའི་ས་ལུག་དགུང་གྲངས་གྱ་བཞིའི་ལོར་གྱ་བ་འབྲོང་ངུར་པའི་གདན་ས་ཝ་ཐང་མདོར་ཞི་བར་གཤེགས། སྐུ་གདུང་རིན་པོ་ཆེ་སོག་ཏུ་གདན་དྲངས་ཤིང་དུས་ད་ལྟའང་མཇལ་རྒྱུ་ཡོད། བར་སྐབས་བསྟན་པ་ཉམས་དམའ་བའི་སྐབས་བཀའ་འབུམ་རྣམས་འཐོར་གྱར་སོང་འདུག་ཀྱང་རྗེ་བླ་མའི་བཀའ་བཞིན་ངེད་ནས་འཚོལ་སྡུད་དང་འབྲི་བཞེངས་བྱས་པ་པོད་དྲུག་གི་བདག་ཉིད་ཅན་ཞིག་གདུལ་བྱའི་བསོད་རྣམས་རྟེན་དུ་བཞུགས་སོ།།
འབྲོང་ངུར་ཆོས་རྗེ་སྐུ་ཕྲེང་གཉིས་པ་གྲགས་པ་རྒྱལ་པོ་ནི།
རབ་བྱུང་བཞི་པའི་ལྕགས་སྤྲེལ་ལོར་ཤག་རོང་མཐའ་ཁང་དུ་ཡབ་དྲི་མེད་དང་། ཡུམ་ཀུན་གསལ་བྱ་བ་གཉིས་ཀྱི་སྲས་སུ་ངོ་མཚར་རྟགས་བཅས་སྐུ་བལྟམས། སྨྲ་ཤེས་ཙམ་ནས་ང་འབྲོང་ངུར་ཞལ་ཤེལ་ཡིན་སོགས་སྔོན་གནས་དྲན་པའི་གསུང་ཡང་ཡང་བྱོན་ཀྱང་། ཡབ་ཡུམ་འབྱོར་པ་ཞན་པས་མི་ཚོས་དོ་སྣང་ཆེར་མ་བྱས། ཆུང་ངུ་ནས་གྲོང་སྔགས་ཞིག་ལས་ཡི་གེ་འབྲི་ཀློག་བསླབས་ཏེ་མཁས་པར་གྱུར། དགུང་གྲངས་དགུ་ཙམ་ནས་མདོ་སྡེ་བསྐལ་བཟང་དང་བརྒྱད་སྟོང་སོགས་བཀླག་པར་ཐོགས་པ་མེད་ཅིང་གྲོང་ཆོག་འགྲོ་ནུས་པས་མི་ཀུན་ཡ་མཚན་བྱེད།
དགུང་གྲངས་བཅུ་གསུམ་སྟེང་མེ་མོ་རོང་སྐོར་ཕེབས་ཤིང་སྐོར་ལམ་ཕ་བོང་དྲུང་དུ་མི་ཚོགས་མང་པོ་མཉམ་དུ་མཇལ་སྐབས་གྲྭ་རྒན་དབུ་དཀར་པོ་ཅན་སྐུ་གཟུགས་ཧ་ཅང་ཆེ་བ་ཞིག་གིས་གར་མཛད་བཞིན་ང་ཁྱོད་རང་ཡིན་པས་ཁྱོད་ཀྱིས་ང་མཐོང་བ་རེད་ཅེས་སྐུ་ལུས་ལ་ཐིམ་པའི་སྣང་བ་ཤར་ཞིང་བདེ་གསལ་མི་རྟོགས་ཀྱི་ཉམས་ཁྱད་པར་ཅན་རྒྱུད་ལ་སྐྱེས།
རྗེ་འབྲི་གུང་པའི་སློབ་མ་སྒོམ་ཆེན་བཟང་པོ་ཞིག་ལས་ཕྱག་རྒྱ་ཆེན་པོའི་ཁྲིད་དང་མན་ངག་འགའ་ཡང་ཞུས། མེ་མོ་སྐོར་བརྒྱ་བསགས། མཁའ་འགྲོའི་ཕུག་ཏུ་ཟླ་བ་བདུན་རིང་རྒྱལ་བ་གངས་དཀར་པའི་དངོས་སློབ་ཅིག་ལས་ཁྲིད་ལུང་སྣ་ཚོགས་ཞུས་ནས་བཞུགས།
དགུང་གྲངས་ཉི་ཤུའི་ནང་ཝ་ཐང་དུ་ཕེབས་ནས་འདུལ་འཛིན་བསོད་རྒྱ་ལས་རབ་ཏུ་བྱུང་ཞིང་གྲགས་པ་རྒྱལ་པོ་ཞེས་པའི་མཚན་གནང་། སངས་རྒྱས་རིན་སྲུང་ལས་གདམས་པ་དུ་མ་དང་། རྒྱལ་བ་གངས་པ་ལས་བརྒྱུད་པའི་ཐུན་མིན་གྱ་བ་འབྲོང་ངུར་པའི་ཞི་ཁྲོ་ཕུར་གསུམ་དབང་ལུང་མན་ངག་ཡོད་དོ་ཅོག་ཞུས་ཏེ། ལོ་ཧྲིལ་པོ་བདུན་རིང་ཕུར་པ་ཁོ་ན་བསྒྲུབས་པས་ཞལ་གཟིགས་དང་ལུང་བསྟན་དུ་མ་བྱུང་། ཉམས་རྟོགས་ཀྱི་རྩལ་རྫོགས།
དགུང་གྲངས་སོ་དྲུག་སྟེང་ཆོས་ཀྱི་རྒྱལ་པོ་དཔལ་ལྡན་གངས་དཀར་པ་རིན་ཆེན་འོད་ཟེར་གྱི་ཆོས་ཁྲིར་མངའ་གསོལ། ཞི་ཁྲོའི་དཀྱིལ་འཁོར་རྒྱུད་གཞུང་དང་མཐུན་པར་བཞེངས། གཙུག་ལག་ཁང་གསར་བཞེངས་དང་། རྟེན་གྱི་གཙོ་བོ་བཅོམ་ལྡན་རྡོ་རྗེ་སེམས་དཔའི་སྐུ་གསེར་ཟངས་ལས་གྲུབ་པ་ཞིག་བཞེངས། རྒྱལ་བ་གངས་པའི་གཟིགས་སྣང་ལས་བྱུང་བ་ལྟར་གྱི་ཟངས་མདོག་དཔལ་རིའི་ཞིང་བཀོད་ངོ་མཚར་ཅན་དང་། ཕུར་པ་ལྷ་ཁང་། ཞི་ཁྲོ་ལྷ་ཁང་སོགས་བཞེངས། ཆོ་འཕྲུལ་ཟླ་བའི་ནང་འབྲོང་ངུར་དོང་སྤྲུགས་ཆེན་མོ་ཞེས་དུས་ད་ལྟའང་ཡོད་པའི་སྒྲུབ་ཆེན་འདིའི་སྲོལ་གསར་དུ་བཙུགས། མར་པ་དང་། མི་ལ། ཆོས་རྗེ་སྒམ་པོ་པ། རྗེ་དུས་གསུམ་མཁྱེན་པ། མཐུ་སྟོབས་དབང་ཕྱུག་རྒྱལ་བ་གངས་པ་སོགས་ཀྱི་སྐུ་བཞེངས་ནས་བྱིན་འབེབས་སྐབས་ཡེ་ཤེས་པ་དངོས་སུ་ཕེབས་པའི་མཚན་མ་བྱུང་།
རབ་བྱུང་ལྔ་པའི་ཤིང་གླང་ལོར་ཟུག་རྔུ་གང་ཡང་མེད་པར་ཞི་བར་གཤེགས། སྐུ་གདུང་བཞུས་པའི་རིང་བསྲེལ་ངོ་མཚར་ཅན་དུ་མ་འཁྲུངས་པ་ཞལ་ཆེམས་ལྟར་མཆོད་རྟེན་ཆ་བརྒྱད་བཞེངས་པ་ཕྱིས་སུ་བོད་སོག་གི་འཁྲུགས་ཟིང་སྐབས་གཏོར། རང་རྣམ་བསེ་རུ་འདི་ལས་གསུང་གཞན་ད་ལྟར་མཇལ་དུ་མེད།
འབྲོང་ངུར་ཆོས་རྗེ་སྐུ་ཕྲེང་གསུམ་པ་ཁྱུང་སྟོན་འོད་པོ་ནི།
རབ་བྱུང་ལྔ་པའི་མེ་སྟག་ལོར་མདའ་རྒྱངས་ཕུ་རུ་ཡབ་ཀུན་བཟང་བདེ་ཆེན་དང་། ཡུམ་སྒྲོལ་མའི་རྣམ་འཕྲུལ་དཔལ་མོ་ཞུ་བ་གཉིས་ཀྱི་སྲས་སུ་སྐུ་བལྟམས་མ་ཐག་བཛྲ་ཀི་ལ་ཡ་གསུངས། བྱིས་དུས་ནས་ཡི་གེ་འབྲི་ཀློག་བསླབས་པ་ཚེགས་མེད་པར་མཁྱེན། ཕྱུགས་འཚོ་རུ་ཕེབས་སྐབས་ཕུར་པའི་བསྙེན་པ་དབྱངས་སྙན་མོར་འགུག་པ་དང་སྒོམ་རྒྱག་པ་སོགས་བྱིས་སྤྱོད་ལས་འདས་པའི་མཛད་པ་བསྐྱངས། དགུང་གྲངས་བཅུ་གཉིས་ཐོག་ཝ་ཐང་མདོར་ཕེབས་ནས་མཁས་གྲུབ་ནོར་བུ་རྒྱལ་མཚན་དྲུང་ནས་རབ་ཏུ་བྱུང་། ཁྱུང་སྟོན་འོད་པོ་ཞེས་པའི་མཚན་བསྩལ། སྐྱ་མིང་རྡོ་རྗེ་རྒྱལ་མཚན་ཞེས་ཞུ། གྲུབ་ཆེན་ཉི་མ་དང་མཁན་པོ་སངས་རྒྱས་སོགས་ལས་རྗེ་གངས་དཀར་པ་རིན་ཆེན་འོད་ཟེར་ལས་བརྒྱུད་པའི་བཀའ་བརྒྱུད་ཀྱི་ཆོས་བཀའ་དུ་མ་ཞུས། མཁས་བཙུན་རིན་ཆེན་རྒྱལ་མཚན་ལས་འབྲོང་ངུར་པའི་ཡབ་ཆོས་རྣམས་ཞུས། དགུང་གྲངས་དེ་ག་ལ་ཆོས་རྗེ་ཀརྨ་པ་རང་བྱུང་རྡོ་རྗེ་ལས་ཕག་མོ་དང་། བདེ་མཆོག་སོགས་སྨིན་གྲོལ་དུ་མ་ཐོབ། དགུང་གྲངས་ཉེར་གཅིག་སྟེང་ཞྭ་དམར་གྲགས་པ་སེང་གེ་ལས་བསྙེན་རྫོགས་སྡོམ་པ་ཞུས། གནས་ནང་རི་ཁྲོད་དང་། འོག་མིན་མཚུར་ཕུ་སོགས་སུ་ཕེབས་ནས་དམ་པའི་ཆོས་དཔག་ཏུ་མེད་པར་གསན། ཆོས་རྗེ་རིན་པོ་ཆེ་གངས་དཀར་པའི་སྒྲུབ་གནས་སུ་ཕེབས་ནས་སྒྲུབ་པ་ཡུན་རིང་བཞུགས། འབྲོང་བུ་དགོན་རྙིང་དང་དགོན་གསར་ལ་ཕེབས་ནས་ཉམས་གསོ་གང་ལེགས་མཛད། གངས་པ་རིན་ཆེན་འོད་ཟེར་གྱི་སྐུ་ཉིད་ཀྱི་ཕྱག་གནས་མ་དེ་མཇལ་བས་རྟོགས་པ་ཁྱད་པར་ཅན་དུ་མ་ཐུགས་ལ་འཁྲུངས། དགུང་གྲངས་སོ་དགུའི་ཐོག་ཆོས་རྗེ་ཀརྨ་པ་རོལ་བའི་རྡོ་རྗེའི་ལུང་བཞིན་ཝ་ཐང་དུ་འབྲོང་ངུར་ཆོས་རྗེ་གངས་པའི་ཆོས་ཁྲིར་ཕེབས།
རབ་བྱུང་དྲུག་པའི་ས་སྤྲེལ་ལོར་མེ་མོ་རོང་སྐོར་ཕེབས་ཏེ་ཚོགས་འཁོར་རྒྱ་ཆེར་མཛད། གྱ་པའི་གདུང་རིན་པོ་ཆེ་སོགས་ཀྱིས་གསོལ་འདེབས་བཞིན། སོག་ཟམ་ཁར་ཕེབས་ནས་ཆོས་འཁོར་རྒྱ་ཆེར་གནང་། ཆོས་རྗེ་ཀརྨ་པ་རོལ་བའི་རྡོ་རྗེ་སོགས་ལས་ཆོས་བཀའ་མང་དུ་གསན། སྐུ་ཚེ་ཕལ་ཆེར་སྐུ་མཚམས་ཁོ་ནར་བཞུགས། བཀའ་འགྱུར་དང་བསྟན་འགྱུར་། བཀའ་བརྒྱུད་གོང་མའི་གསུང་རབ་བླུས་ཏེ་དགོན་པར་གདན་དྲངས་པ་སོགས་མཛད་པ་དཔག་ཏུ་མེད་པ་བསྐྱངས། དེ་ལྟར་བསྟན་འགྲོའི་དོན་ལེགས་པར་གྲུབ་ནས་རབ་བྱུང་བདུན་པའི་ས་སྦྲུལ་ལོར་སྐུ་ཞི་བར་གཤེགས་སོ།།
འབྲོང་ངུར་ཆོས་རྗེ་སྐུ་ཕྲེང་བཞི་པ་གུ་ཤྲཱི་ལྷུན་གྲུབ་རྒྱལ་མཚན་ནི།
རབ་བྱུང་བདུན་པའི་ཆུ་སྤྲེལ་ལོར་དཔལ་ལྡན་གྱ་བ་འབྲོང་ངུར་པ་ཆེན་པོའི་གདུང་རྒྱུད་སོག་འབྲོང་ངུར་བླ་བྲང་དུ་ཡབ་སྐྱོང་བླ་རྒྱལ་མཚན་དང་ཡུམ་ནོར་སྐྱིད་གཉིས་ཀྱི་སྲས་སུ་གོང་མ་རིམ་པའི་ཐུགས་བསྐྱེད་དུས་ལས་མ་གཡོལ་བར་བསམ་བཞིན་སྐྱེ་བ་བཞེས། ཆུང་ངུ་ནས་གོང་མའི་སློབ་མ་རྣམས་ཀྱིས་ངོས་བཟུང་སྟེ་སོག་འབྲོང་ངུར་དགོན་དུ་མངའ་གསོལ། རབ་བྱུང་བཅུ་བདུན་པའི་ཆུ་ལུག་ལོར་ཝ་ཐང་འབྲོང་ངུར་དགོན་དུ་གདན་དྲངས། གླིང་རས་འོད་ཟེར་རྒྱལ་མཚན་ལས་རབ་ཏུ་བྱུང་བས་ཁྱུང་སྟོན་ལྷུན་གྲུབ་རྒྱལ་མཚན་ཞེས་པའི་མཚན་བསྩལ། ཡི་གེ་འབྲི་ཀློག་སོགས་ཕྱི་ནང་རིག་གནས་དཔག་ཏུ་མེད་པར་སྦྱངས། གཞན་ཡང་མཉམ་མེད་རིན་ཆེན་ལྷུན་པོ་དང་། མཁས་བཙུན་བུདྡྷ་རཏྣ། གྲུབ་ཆེན་ཀུན་བཟང་རིག་འཛིན་སོགས་ལས་ཟབ་ཆོས་དུ་མ་ཞུས། ཆོས་སྐུ་རིན་ཆེན་བཟང་པོ་ལས་ཡབ་ཆོས་ཞི་ཁྲོ་ཕུར་གསུམ་གྱི་དབང་ལུང་མན་ངག་ཐམས་ཅད་ཚུལ་བཞིན་གསན་ནས་ཉམས་བཞེས་མཛད་པས་རྟོགས་པ་ཁྱད་པར་ཅན་དུ་མ་ཐུགས་ལ་འཁྲུངས།
མཚུར་ཕུར་ཕེབས་ནས་རྗེ་ཀརྨ་པ་དེ་བཞིན་གཤེགས་པའི་ཞབས་ལ་གཏུགས་ནས་ཆོས་ཀྱི་བདུད་རྩི་ངོམ་པ་མེད་པར་བཏུངས། གནས་ནང་། འབྲོང་ཕུ་(བུ)དགོན་གསར་རྙིང་། དཀར་ལེབ་ཕུག་སོགས་བཀའ་བརྒྱུད་གོང་མའི་སྒྲུབ་གནས་རྣམས་སུ་ཉམས་བཞེས་གནང་། མདོ་སྔགས་ཀུན་ལ་མཁྱེན་རབ་ཀྱི་རྩལ་རྒྱས། རྟོགས་པ་ཀློང་ནས་བརྡོལ་བས་དུས་གསུམ་སངས་རྒྱས་ཀརྨ་པ་དེ་བཞིན་གཤེགས་པའི་སྐུ་བཅར་བླ་མ་རྣམ་གསུམ་གྱི་གྲལ་དུ་བཀུར། རྒྱལ་བ་ཀརྨ་པ་དེ་བཞིན་གཤེགས་པ་ལྷན་དུ་རྒྱ་ནག་ཏུ་ཕེབས། གོང་མ་ཏཱ་མིང་རྒྱལ་པོས་གསེར་དངུལ་དང་དར་ཟབ་ཀྱི་དངོས་པོ་དཔངས་སྟུག་པ་དང་གུ་ཤྲཱིའི་ཆོ་ལོ་ཤེལ་གྱི་ཐོ་ཤུ་ཅན་ཕུལ་བས་འབྲོང་བུ་གུ་ཤྲཱི་ཞེས་སྙན་གྲགས་ཕྱོགས་ཀུན་ཁྱབ། རྒྱ་སོག་དང་། འཇང་། བོད་སོགས་ཡུལ་གྲུ་དུ་མར་ཞབས་ཀྱིས་བཅགས་ཏེ་འགྲོ་བ་དུ་མའི་རྒྱུད་ཆོས་ཀྱིས་སྨིན་པར་མཛད། ཐུན་མོང་གི་སྣང་ངོར་ལུགས་གཉིས་ཀྱི་མཛད་པ་དང་འཕྲིན་ལས་འདི་ལས་ཆེ་བ་སྐུ་ཕྲེང་ཐམས་ཅད་ལ་མ་བྱུང་བ་ལྟ་བུར་འདུག
ཞྭ་དམར་ཆོས་དཔལ་ཡེ་(ཤེས་)ནས་ལས་རྒྱལ་བ་རྒྱ་མཚོ་དང་བེར་ནག་ཅན་སོགས་དུ་མ་ཞུས། ཞྭ་དམར་ནག་ཅོད་པན་འཆང་བ་གཉིས་རྩ་བའི་བླ་མ་རུ་འཛིན། རབ་བྱུང་བདུན་པའི་ཤིང་སྟག་ལོར་ཙན་དན་དགོན་དུ་དགེ་འདུན་སྟོང་གཉིས་ལྷག་ཤོང་བའི་ལྷ་ཁང་ངོ་མཚར་ཅན་གསར་བཞེངས་གྲུབ་པའི་དགའ་སྟོན་དང་ཆོས་ཀྱི་འཁོར་ལོ་དཔག་མེད་བསྐོར། ལྕགས་སྤྲེལ་ལོར་ནགས་སྟོད་མེ་མོར་ཚོགས་འཁོར་ཟབ་རྒྱས་དང་། ལྷ་མིའི་འཁོར་ཁྲི་ཕྲག་ལྷག་ཏུ་སྨིན་གྲོལ་དུ་མ་བསྩལ། ཝ་ཐང་དུ་འབྲོང་ལུགས་ཕུར་པའི་སྒྲུབ་ཁང་རྒྱ་བསྐྱེད་དང་། འདུལ་བ་གཞི་གསུམ་གྱི་རྒྱུན་གསར་འཛུགས་གནང་། སྐུ་ཚེ་གང་པོར་བསྟན་འགྲོའི་དོན་ཁོ་ན་མཛད་ནས་རབ་བྱུང་བརྒྱད་པའི་ཆུ་ལུག་ལོར་ཝ་ཐང་དུ་ཞི་བར་གཤེགས་པའི་ཚུལ་བསྟན། གདུང་བཞུས་པའི་རིང་བསྲེལ་དཔག་ཏུ་མེད་པ་དང་ལྷ་སྐུའི་རྣམ་པ་སོགས་དུ་མ་འཁྲུངས་པ་གདན་ས་གོང་འོག་ཏུ་གདུང་རྟེན་ངོ་མཚར་ཅན་བཞེངས།
འབྲོང་ངུར་ཆོས་རྗེ་སྐུ་ཕྲེང་ལྔ་པ་ཀརྨ་པདྨའི་རྒྱལ་མཚན་ནི།
རབ་བྱུང་བརྒྱད་པའི་ཤིང་སྤྲེལ་ལོར་ནགས་ཤོད་སྦུལ་(སྦྲུལ་)མདའ་རུ་ཡབ་པདྨ་རྡོ་རྗེ་དང་ཡུབ་ཚེ་རིང་སྒྲོལ་མ་གཉིས་ཀྱི་སྲས་སུ་སྐུ་བལྟམས། དགུང་གྲངས་བཞིའི་ཐོག་རྒྱལ་བ་ཀརྨ་པ་ཆོས་གྲགས་རྒྱ་མཚོས་སྐུ་གོང་མའི་ཡང་སྲིད་འཁྲུལ་བྲལ་དུ་ངོས་འཛིན་གནང་བ་ལྟར་དཔལ་ལྡན་གྱ་བའི་གདན་ས་ཝ་ཐང་དགོན་དུ་གདན་དྲངས།
དགུང་གྲངས་ལྔའི་ཐོག་ཙན་དན་དགོན་དུ་གོང་མའི་ཁྲིར་མངའ་གསོལ། རྗེ་ཀརྨ་པ་ལས་རབ་ཏུ་བྱུང་བས་ཀརྨ་པདྨའི་རྒྱལ་མཚན་ཞེས་པའི་མཚན་གནང་། གདན་ས་པ་ཀུན་དགའ་བཟང་པོ། བཀའ་བཞི་འཛིན་པ་སངས་རྒྱས་རྒྱལ་མཚན་ལས་མདོ་སྔགས་ཆོས་བཀའ་དུ་མ་གསན། རྣལ་འབྱོར་དབང་ཕྱུག་གྲགས་པ་བློ་གྲོས། སྔགས་འཆང་ཀུན་དགའ་བློ་གྲོས། མཐུ་སྟོབས་དབང་ཕྱུག་སངས་རྒྱས་ལྷུན་འགྲུབ། སྤྲུལ་སྐུ་ཡེ་ཤེས་རྒྱ་མཚོ། གྲུབ་ཆེན་རིན་ཆེན་བཀྲ་ཤིས། ནུས་ལྡན་ཀུན་དགའ་བློ་གྲོས། ཀརྨ་ཨ་མི་སམ་ལི། ཀརྨ་དཔའ་བོ་རྒྱ་ཡོ་བཅས་གོང་གསལ་བཤེས་གཉེན་དེ་དག་ལ་རྒྱལ་བསྟན་སྤྱི་དང་བཀའ་བརྒྱུད་པའི་སྨིན་གྲོལ་གདམས་པ་དུ་མ་དང་ལྷག་ཏུ་དཔལ་གྱ་བ་གངས་དཀར་པའི་ཡབ་ཆོས་ཞི་ཁྲོ་ཕུར་གསུམ་ལན་རེར་གསན་པར་མཛད་ཅིང་ཐུགས་དམ་གཙོ་བོར་གནང་།
རྒྱལ་དབང་ཀརྨ་པ་ཆོས་གྲགས་རྒྱ་མཚོ་ལས་ན་རོ་ཆོས་དྲུག། འཁོར་ལོ་བདེ་མཆོག་དང་། ཕག་མོ་སོགས་ཟབ་ཆོས་དུ་མ་ཞུས། སྐུ་ཚེ་ཕལ་ཆེར་སྐུ་མཚམས་ཁོ་ནར་བཞུགས་པ་ལས་སྤྲོས་པའི་རྣམ་གཞག་གང་ཡང་མི་གནང་། དགུང་གྲངས་ཞེ་གཉིས་ལོ་ནས་གདན་ས་ཡས་མས་ཅུང་མ་མཐུན་པ་དང་བླ་བྲང་སྐུ་འཁོར་རྣམས་ཆོས་བརྒྱད་ཀྱི་སྤྲོས་པ་ཧ་ཅང་དགའ་ཆེ་བས་ཐུགས་གཏན་ནས་མ་དགྱེས་པས། བྱ་བྲལ་ཀུན་སྤངས་ཀྱི་རྣམ་ཐར་བདག་གིར་བཞེས་ནས་གསང་བྲོས་ཀྱིས་དྭགས་ལྷ་སྒམ་པོ། དཔལ་གྱི་ཙཱ་རི། གཡའ་མ་ལུང་། བསམ་ཡས་མཆིམས་ཕུ། མི་ལ་རས་པའི་སྒྲུབ་གནས་བྲག་དཀར་རྟ་སོ་སོགས་དབེན་པའི་གནས་རྣམས་སུ་སྒྲུབ་པ་ཁོ་ནར་གཞོལ།
གཏེར་ཆེན་པདྨ་གླིང་པ་ལས་རང་གཏེར་བླ་རྫོགས་ཐུགས་གསུམ་གྱི་སྨིན་གྲོལ་ཞུས་པར་དགྱེས་བཞིན། གཏེར་རྫས་འབུམ་ནག་ཆུ་ཡི་ཟིལ་པ་དང་། གནམ་ལྕགས་ཀྱི་གཏེར་ཕུར་སོགས་ཆོས་ནོར་དུ་མ་གནང་ནས་ཕ་ནོར་བུ་ལ་འཕྲོད་པ་ཡིན་གསུངས། དགུང་གྲངས་རེ་བདུན་ཐོག་གདན་ས་ཡས་མས་མ་བགྲོས་གཅིག་མཐུན་ཐོག་བཟོད་གསོལ་དང་། གདན་ཞུ་ཆེད་དུ་བཅར་བར་ཐུགས་ཧ་ཅང་དགྱེས་པ་དང་ང་མགྱོགས་པོ་ཡོང་གི་ཡིན་གསུངས་ཀྱང་། སྤྱི་སྒོས་བསོད་ནམས་དབང་གིས་རབ་བྱུང་དགུ་པའི་ཆུ་འབྲུག་ལོར་འོག་མིན་དཔལ་གྱི་མཚུར་ཕུར་དགོངས་པ་གཞན་དོན་དུ་གཤེགས་པའི་ཚུལ་བསྟན། སྐུ་གདུང་ཙན་དན་དགོན་དུ་གདན་དྲངས་ནས་དམར་གདུང་བཞེངས་སོ།།
འབྲོང་ངུར་ཆོས་རྗེ་སྐུ་ཕྲེང་དྲུག་པ་ཀརྨ་དོན་འགྲུབ་ནི།
རབ་བྱུང་དགུ་པའི་ཤིང་རྟ་ལོར་ལྷོ་བྲག་མར་པ་ལོ་ཙཱའི་གདན་ས་དང་ཉེ་བར་ཡབ་ཕུན་ཚོགས་ཚེ་རིང་དང་། ཡུམ་ཉི་མ་གཉིས་ཀྱི་སྲས་སུ་སྐུ་བལྟམས། དགུང་གྲངས་གཉིས་ཐོག་རྒྱལ་དབང་ཀརྨ་པ་མི་བསྐྱོད་རྡོ་རྗེས་རྗེ་ལྔ་པའི་ཡང་སྲིད་འཁྲུལ་མེད་དུ་ངོས་འཛིན་མཛད། རྗེ་དེ་ཉིད་ལས་རབ་ཏུ་བྱུང་བས་ཀརྨ་དོན་འགྲུབ་ཅེས་པའི་མཚན་བསྩལ། མདོ་སྔགས་དང་རིག་པའི་གནས་ཀྱི་ཆོས་མང་དུ་ཞུས། དགུང་གྲངས་བཞིའི་ཐོག་ཙན་དན་དགོན་དུ་གདན་དྲངས། ཀརྨ་ངག་དབང་རྒྱལ་མཚན་ལས་ཞི་ཁྲོ་ཕུར་གསུམ་སོགས་ཀྱི་སྨིན་གྲོལ་རྒྱ་མཚོ་ཞུས། དགུང་གྲངས་བཅུ་དྲུག་ཐོག་ཝ་ཐང་དུ་ཕེབས་ནས་གོང་མ་ན་རིམ་གྱི་སྒྲུབ་ཁང་དུ་ལོ་ལྔ་ཧྲིལ་པོར་རྡོ་རྗེ་ཕུར་པ་ཁོ་ན་བསྒྲུབས་པས་སྣང་སྲིད་དག་མཉམ་གྱི་ལྟ་བ་མངོན་དུ་གྱུར། བར་སྐབས་ཉམས་ཆག་སོང་བའི་སྐུ་གསུང་ཐུགས་རྟེན་ཉམས་གསོ་མཛད། རབ་གནས་སྐབས་ཡེ་ཤེས་པ་མངོན་སུམ་དུ་ཕེབས་པ་བྱུང་། ཝ་ཐང་དུར་ཁྲོད་གསར་འདེབས་དང་ཞི་ཁྲོ་ན་རག་དོང་སྤྲུགས་ཀྱི་དཀྱིལ་འཁོར་བཞེངས་ནས་རྒྱ་གར་བསིལ་བའི་ཚལ་གྱི་དུར་ཁྲོད་དང་ཁྱད་མེད་པར་ཞལ་གྱིས་བཞེས། དགེ་བའི་བཤེས་གཉེན་བཅུ་ཕྲག་གཉིས་ལྷག་ཙམ་བསྟེན་ནས་གངས་རིའི་ཁྲོད་ཀྱི་བཀའ་སྲོལ་ཕལ་ཆེར་གསན་བསམ་སྒོམ་གསུམ་མཐར་ཕྱིན་པར་མཛད།
དགུང་གྲངས་སོ་བརྒྱད་ཐོག་རྫ་དམར་འབྲོང་ངུར་དགོན་ཕྱག་བཏབ། ལོ་དེ་རང་དགེ་འདུན་བརྒྱ་ཙམ་འདུས། སྟོད་སྨད་ཀུན་ཏུ་འབྲོང་བུ་གུ་ཤྲཱི་ཞེས་སྙན་པ་ཆེ། དགུང་གྲངས་ཞེ་བཞིའི་སྟེང་དགེ་འདུན་ཉིས་སྟོང་ཙམ་ལ་ཙན་དན་དགོན་དུ་དཔལ་ཀརྨ་པ་གོང་མ་རིམ་བྱོན་གྱི་བཀའ་འབུམ་ལུང་གནང་། དགུང་གྲངས་ལྔ་བཅུའི་ཐོག་འབྲོང་ངུར་པའི་སྒྲུབ་སྡེ་གསར་དུ་བཏབ་ནས་སྐྱིད་རི་བདེ་ཆེན་ཕུག་ཅེས་པའི་མཚན་བསྩལ། སྒྲུབ་པ་པོ་ཉེར་ལྔ་ཙམ་གྱི་འཚོ་བ་བསྐྲུན།
ཞྭ་དམར་དཀོན་མཆོག་ཡན་ལག་ཤག་ཆུ་དང་ཙན་དན་དགོན་དུ་གདན་དྲངས་ཤིང་བསུ་བཀོད་བླ་མེད་མཛད་པས་ཐུགས་དགྱེས་པའི་རྩེར་སོན། སྨིན་གྲོལ་གྱི་གདམས་པ་དཔག་ཏུ་མེད་པ་གསན་བཞེས་མཛད། མདོ་དབུས་སྟོད་སྨད་ཀུན་ཏུ་ཞབས་ཀྱིས་བཅགས་ནས་གདུལ་བྱ་གྲངས་མེད་པའི་རྒྱུད་ལ་རྣམ་བྱང་གི་ས་བོན་གྲུང་པོར་བསྐྲུན། དྲུང་སི་ཏུ་པ་མཆོག་དང་ཆོས་ཀྱི་བདུད་རྩི་གསན་རེས་མཛད། སྐུ་ཚེ་ཧྲིལ་པོར་བསྟན་འགྲོའི་དོན་འབའ་ཞིག་བསྐྱངས་ནས་རབ་བྱུང་བཅུ་པའི་མེ་ཁྱི་ལོར་ངོ་མཚར་བའི་ལྟས་དུ་མ་བཅས་ཞི་བར་གཤེགས་པའི་ཚུལ་བསྟན་ཏོ།།
འབྲོང་ངུར་ཆོས་རྗེ་སྐུ་ཕྲེང་བདུན་པ་ཀརྨ་དགེ་དབང་ནི།
རབ་བྱུང་བཅུ་པའི་མེ་ཕག་ལོར་སྟོད་ལུང་གཞོང་པ་ལྷ་ཆུ་དང་ཉེ་བར་ཡབ་མིག་དམར་དང་ཡུམ་ཀུན་བཟང་གཉིས་ཀྱི་སྲས་སུ་སྐུ་བལྟམས། དགུང་གྲངས་གསུམ་པར་རྒྱལ་བ་ཀརྨ་པ་དབང་ཕྱུག་རྡོ་རྗེས་གོང་མའི་ཡང་སྤྲུལ་དུ་ངོས་འཛིན་གནང་ཞིང་གཙུག་ཕུད་ཕུལ་བས་ཀརྨ་དགེ་བའི་དབང་པོ་ཞེས་པའི་མཚན་བསྩལ། རྗེ་འདི་ལས་ཆོས་མང་དུ་ཞུས། ཡི་གེ་འབྲི་ཀློག་ངལ་བ་ཆེར་མེད་པར་ཁོང་དུ་ཆུད། དགུང་ལོ་བདུན་པར་ཝ་ཐང་དུ་གདན་དྲངས།
ཀརྨ་གུ་རུ་རྒྱལ་མཚན་ལས་ཟབ་ཆོས་སྤྱི་དང་འབྲོང་ངུར་པའི་ཟབ་པའི་མཐར་ཐུག་ཞི་ཁྲོ་ཕུར་གསུམ་སོགས་ཞུས། དགུང་གྲངས་བརྒྱད་པར་རྡོ་རྗེ་ཕུར་པའི་བསྙེན་ཚད་ལོ་གཅིག་ཧྲིལ་པོར་བཞུགས་པས་རྟགས་དང་མཚན་མ་དུ་མ་ཐུགས་ལ་འཁྲུངས། མེ་སྤྲེལ་ལོར་མེ་མོར་ཕེབས་ནས་རྒྱལ་བ་གངས་པའི་ཟབ་ལམ་བླ་སྒྲུབ་སྒོ་ནས་ཚོགས་འཁོར་རྒྱས་པར་མཛད། སེར་སྐྱ་ཁྲི་ཕྲག་བརྒལ་བར་ཞི་ཁྲོ་ན་རཀ་དོང་སྤྲུགས་ཀྱི་དབང་ཆོག་རྒྱས་པ་ཆོས་རྗེ་པདྨའི་རྒྱལ་མཚན་གྱི་ཟིན་བྲིས་གཞིར་བཟུང་ནས་བསྐུར་བར་མཛད།
ཙན་དན་དགོན་དུ་ཕེབས་ནས་རྒྱལ་བ་རྒྱ་མཚོ་དང་ཕག་མོ་སོགས་ཀྱི་དབང་གནང་། རྫ་དམར་འབྲོང་ངུར་དགོན་དུ་ཕེབས་པའི་ལམ་བར་ཤག་རོང་ལུང་རིང་དུ་ས་གཞི་བྱིན་འབེབས་དང་ཞི་ཁྲོའི་སྒྲུབ་ཁང་ཞིག་བཏབ། རྗེས་སུ་དར་རྒྱས་ཕྱིན་ནས་བན་སྔགས་བརྒྱ་ཙམ་ཡོད་པའི་དགོན་པ་ཞིག་ཏུ་གྱུར་མོད། སོག་པོ་འགྱུར་གར་(ཇུན་གར་)ཚེ་དབང་རབ་བརྟན་གྱི་དམག་གིས་རྩ་གཏོར་བཏང་ནས་དེང་སང་ཞི་ཁྲོ་ལུང་རིང་ཞེས་དགོན་ཤུལ་ཙམ་ཞིག་ཡོད། རབ་བྱུང་བཅུ་པའི་ལྕགས་གླང་དགུང་གྲངས་བཅོ་ལྔའི་ཐོག་གློ་བུར་དུ་དགོངས་པ་ཞི་བར་གཤེགས། སྐུ་གདུང་མཆོད་རྟེན་གདན་ས་གོང་འོག་ཏུ་བཞེངས།
འབྲོང་ངུར་ཆོས་རྗེ་སྐུ་ཕྲེང་བརྒྱད་པ་གངས་པ་མཆོག་རྒྱལ་ནི།
རྗེ་འདི་རབ་བྱུང་བཅུ་པའི་ཆུ་སྟག་ལོར་ཡབ་སྔགས་རིགས་པདྨ་དབང་རྒྱལ་དང་ཡུམ་དམ་ཆོས་སྒྲོལ་མ་གཉིས་ཀྱི་སྲས་སུ་ནགས་སྟོད་གངས་ཆེ་འབྲོག་སྡེར་འཁྲུངས། དགུང་གྲངས་གཉིས་ཐོག་ཞྭ་དམར་ཆོས་ཀྱི་དབང་ཕྱུག་གིས་ངོས་འཛིན་མཛད། རྒྱལ་བ་གངས་པ་ལས་ཀྱང་འཕྲིན་ལས་ཆེ་བའི་རྟེན་འབྲེལ་ཡོད་ཅེས་གངས་པ་མཆོག་རྒྱལ་ཞེས་པའི་མཚན་གནང་། དགུང་གྲངས་དྲུག་ཐོག་གདན་ས་གོང་འོག་གི་ཆོས་ཁྲིར་མངའ་གསོལ། ཡོངས་འཛིན་ཀརྨ་རྣམ་གསུམ་གྲགས་པ་ནི་ཀརྨ་རིན་ཆེན། ཀརྨ་བུདྡྷ་རབ་བརྟན། བླ་མ་ཀརྨ་དཔལ་འབར་གསུམ་བསྟེན་ནས་ཐུན་མོང་དང་ཐུན་མིན་རིག་པ་རྒྱ་མཚོར་བསླབས། སྒྲུབ་བརྒྱུད་སྙིང་པོ་དཔལ་ལྡན་གྱ་བ་འབྲོང་ངུར་པའི་ཁྲིད་དང་གདམས་པ་ཞི་ཁྲོ་ཕུར་གསུམ་བཅས་ཚུལ་བཞིན་གསན་པར་མཛད།
རབ་བྱུང་བཅུ་པའི་ཤིང་སྟག་ནས་ལྕགས་སྤྲེལ་བར་དཔལ་ཆེན་རྡོ་རྗེ་ཕུར་པའི་དཀྱིལ་འཁོར་ཞལ་ཕྱེ་ནས་སྒྲུབ་པ་ཁོ་ནར་བཞུགས། ལྕགས་བྱ་ལོར་ཚེ་གཅིག་དཔལ་ཆེན་རྡོ་རྗེ་ཕུར་པའི་སྒྲུབ་པ་ཁོ་ནར་གཞོལ་འདོད་རྣམས་ལ་ཕུར་པའི་སྟོད་སྨད་ཀྱི་དབང་ཆེན་སྩོལ་སྐབས་དབང་ཞུ་མི་བརྒྱ་དང་བརྒྱད་བྱུང་བས་རྟེན་འབྲེལ་ཤིན་ཏུ་ལེགས། ཕུར་ཐོགས་བརྒྱ་དང་བརྒྱད་ཡིན་པས་ཚོམ་བུ་གཅིག་ཏུ་སངས་རྒྱས་པར་འགྱུར་ཞེས་ཐུགས་དགྱེས་ཤིང་རྟེན་རྫས་དང་སྒྲུབ་རྫས་བཅས་གནང་། རབ་བྱུང་བརྒྱད་པའི་ཆུ་ཁྱི་ལོར་ཙན་དན་དགོན་དུ་མྱ་ངན་ལས་འདས་པའི་ཚུལ་བསྟན། འདས་མཆོད་ལ་དགེ་འདུན་སྟོང་ཕྲག་ལྔ་ཙམ་འདུས།
འབྲོང་ངུར་ཆོས་རྗེ་སྐུ་ཕྲེང་དགུ་པ་དགེ་བའི་དབང་པོ་སྟེ།
རབ་བྱུང་བཅུ་པའི་ཆུ་ཕག་ལོར་རྒྱལ་བ་གངས་པའི་གདུང་རྒྱུད་དྲི་མ་མེད་པར་ཡབ་ཚེ་རིང་ཆོས་རྒྱལ་དང་། ཡུམ་མཁའ་འགྲོའི་མཚན་རྟགས་ཅན་པདྨ་སྐྱིད་གཉིས་ཀྱི་སྲས་སུ་ནགས་ཤོད་ཝ་ཐང་འབྲོང་ངུར་བླ་བྲང་དུ་སྐུ་འཁྲུངས། རྗེ་ཀརྨ་པ་ཆོས་དབྱིངས་རྡོ་རྗེས་གོང་མའི་ཡང་སྤྲུལ་འཁྲུལ་མེད་དུ་ངོས་བཟུང་། དགུང་གྲངས་བདུན་པར་ཙན་དན་དགོན་པར་ཕེབས། ཁུ་བོ་བརྒྱུད་འཛིན་བསོད་ནམས་རྒྱ་མཚོ་རིགས་ཀྱི་ཅོད་པན་བསྟེན་ནས་ཡི་གེ་འབྲི་ཀློག་དང་། སུམ་རྟགས་དག་གསུམ། གསོ་བ་རིག་རྒྱུད་གཞུང་། རྩིས་དཀར་ནག། ལན་ཝར་སོགས་ཡིག་རིགས་དཀར་ནག་ལ་མཁས་པར་སྦྱངས། བཀའ་བརྒྱུད་གོང་མའི་གསུང་རབ་སྤྱི་དང་སྒྲུབ་བརྒྱུད་སྙིང་པོ་དཔལ་ལྡན་གྱ་བ་འབྲོང་ངུར་ལུགས་ཀྱི་སྨིན་གྲོལ་རྒྱུན་ཐམས་ཅད་བུམ་པ་གང་བྱོའི་ཚུལ་གྱིས་གསན་བཞེས་མཛད།
དགུང་གྲངས་བཅུ་བདུན་ཙམ་ནས་སྡེ་གཟར་ཡོ་ལང་སྔ་རྗེས་འབྱུང་བཞིན་པར་ཀུན་སྤངས་བྱ་བྲལ་གྱི་རྣམ་ཐར་བདག་གིར་བཞེས་ནས་རིམ་བཞིན་སྟག་ལུང་དང་འབྲི་ཁུང་(གུང་)སོགས་ལ་ཕེབས་པ་དང་། གདན་རབས་ཉེར་གསུམ་པ་སོགས་ལས་ཆོས་མང་དུ་ཞུས། གསང་ཕུ་དང་ཞ་ལུ། གོང་དཀར་སོགས་ལ་ཕེབས་ནས་ཤིང་རྟ་གཉིས་ཀྱི་གཞུང་ལུགས་སོགས་ལ་མཁས་པར་སྦྱངས། བཅུ་ཕྲག་རིག་པའི་གནས་ལ་མཁས་པར་གྱུར་ནས་པཎྜི་ཏ་དགེ་བའི་དབང་པོ་ཞེས་པའི་སྙན་པས་ཁྱབ།
ཤངས་ཆོས་སྒར་གླིང་དུ་རྒྱལ་མཆོག་ལྔ་པ་ཆེན་པོར་ཞི་ཁྲོ་ཕུར་གསུམ་གྱི་ཞབས་བརྟན་རྟགས་ཐོན་བསྒྲུབས་པས་རྒྱལ་མཆོག་ཐུགས་དགྱེས་པའི་གཟིགས་པ་ཚད་མེད་བསྐྱངས། བསོད་ནམས་རྒྱ་མཚོ་དང་རྗེ་འདི་ལ་འབྲོང་ངུར་ཁུ་དབོན་ཞེས་གྲགས་པ་ཡིན་ལ་རྒྱལ་མཆོག་ལྔ་པ་ཆེན་པོས་ཁུ་མཚན་གོ་ལྡོག་པར་མཆོད་རྟེན་མས་སྦོམ་གྱི་དཔེར་མཛད་ནས་བསྔགས་བརྗོད་ཚད་མེད་གནང་། རྩེ་ཕོ་བྲང་གི་རྟ་ལམ་དུ་རྟ་བཞོན་ནས་ཕེབས་ཆོག་པ་སོགས་གོ་ཐོབ་ཆེན་པོ་གནང་། ལྔ་པ་ཆེན་པོ་ལས་དབང་ལུང་མང་དུ་ཞུས། སྐབས་དེར་ཙན་དན་དགོན་དགེ་ལུགས་སུ་བསྒྱུར་ཟིན་པས་སླར་སྐྱོང་ཐབས་བྲལ་བ་དང་། ཝ་ཐང་དགོན་གཏོར་བཤིག་དང་ཉམས་ཆག་ཆེ་བར་ཉམས་གསོ་ཆོག་པའི་བཀའ་འཁྲོལ་ཞུ་སྐབས་རྒྱལ་མཆོག་ལྔ་པ་ཆེན་པོས་སྐུ་གསུང་ཐུགས་རྟེན་མང་པོ་བསྩལ་བ་དང་། བཀའ་གཏན་ཤེ་བམ་ཆེན་མོའི་དགོངས་དོན་བཞིན་རབ་བྱུང་བཅུ་གཅིག་པའི་ཤིང་འབྲུག་ལོར་ཉམས་གསོ་ཞུས། ཞི་ཁྲོ་ཕུར་གསུམ་གྱི་སྒྲུབ་ཆེན་བཙུགས། རྒྱལ་བའི་བཀའ་དྲིན་དྲན་གསོའི་ཆེད་ལོ་ལྟར་ཞབས་རིམ་བཀའ་འགྱུར་ལན་གསུམ་རེ་འདོན་དགོས་པའི་སྲོལ་བཏོད། ཞབས་དགོན་བཀའ་འགྱུར་རི་ཕུག་ཅེས་པའི་ལྷ་ཁང་ཆེན་པོ་ཞིག་བཞེངས། འབྲོང་ངུར་ཕུར་པའི་སྒྲུབ་ཆེན་དང་ཞི་ཁྲོའི་སྒྲུབ་ཆེན་སོགས་བསྐྱར་གསོ་མཛད། རྒྱུད་དང་གཏུགས་ནས་ཞི་ཁྲོ་ཕུར་གསུམ་གྱི་ཆོ་ག་དག་པར་བྱས། སྒམ་པོ་པ་ལས་དཀོན་མཆོག་སྤྱི་འདུས་གསན་ནས་ཚེས་བཅུ་གསར་འཛུགས་དང་། ཉེར་ལྔ་རྗེ་རང་བྱུང་རྡོ་རྗེས་མཛད་པའི་ཚོགས་ལས་རིན་ཆེན་འཕྲེང་བའི་རྒྱུན་བཙུགས། ལོ་དང་རྫ་དམར་འབྲོང་པ་སོགས་ལ་ཕེབས་ནས་ཞི་ཁྲོ་ཕུར་གསུམ་གྱི་སྒྲུབ་ཆེན་ལན་གྲངས་དུ་མར་གནང་།
ཆོ་འཕྲུལ་ཟླ་བའི་ནང་རང་ལུགས་ཕུར་པའི་རྩ་འཆམ་དང་བསྟན་སྲུང་རྒྱ་མཚོའི་གར་འཆམ་གྱི་སྲོལ་གཏོད་གནང་ཚུལ་རྒྱས་པར་རང་རྣམ་ལས་གསལ་བ་ལྟར་གནང་། བསྟན་རྒྱུན་ཆད་ཁ་མར་གསོ་བར་མཛད་པ་སོགས་བཀའ་དྲིན་བླ་ན་མེད་པར་བསྐྱངས། སོག་བོད་གཏུམ་དྲག་ཅན་གྱིས་དངོས་བརྒྱུད་ནས་སྐུ་སྲོག་ལ་རྒོལ་བ་བརྩམས་ཀྱང་ཐབས་མཁས་དང་བྱང་ཆུབ་སེམས་ཀྱིས་མ་རུངས་རྣམས་བཏུལ་བར་མཛད། འཆད་རྩོད་རྩོམ་གསུམ་སོགས་ཀྱིས་སྐུ་ཚེའི་རྣམ་ཐར་ཉམས་བཞེས་མཛད། རབ་བྱུང་བཅུ་གཅིག་པའི་མེ་གླང་ལོར་གདན་ས་ཆེན་པོར་མྱ་ངན་འདས་པའི་ཚུལ་སྟོན་པར་མཛད་དོ། །ད་ལྟ་མཇལ་དུ་ཡོད་པའི་བཀའ་འབུམ་པོད་གསུམ་ཅན་ཞིག་བཞུགས།
འབྲོང་ངུར་ཆོས་རྗེ་སྐུ་ཕྲེང་བཅུ་པ་དཀོན་མཆོག་བསྟན་འཛིན་བཟང་པོ་ནི།
རབ་བྱུང་བཅུ་གཉིས་པའི་ས་སྟག་ལོར་ཡབ་བདེ་ཆེན་དང་ཡུམ་སྒྲོལ་མ་གཉིས་ཀྱི་སྲས་སུ་དགེ་རྒྱས་རུ་པར་སྐུ་བལྟམས། སྐུ་གོང་མའི་ཞལ་ཆེམས་བཞིན་ངོས་འཛིན་ཞུས། ཀུན་བཟང་རང་གྲོལ་ལས་རབ་ཏུ་བྱུང་བས་དཀོན་མཆོག་བསྟན་འཛིན་བཟང་པོ་ཞེས་པའི་མཚན་བསྩལ། དགེ་བའི་བཤེས་གཉེན་དུ་བླ་མར་བསྟེན་ནས་ཕྱི་ནང་རིག་པའི་གནས་ལ་བསམ་པ་རྒྱ་ཆེར་གནང་། དམ་ཆོས་ཀུན་བཟང་རང་གྲོལ་དང། ངག་དབང་མཐུ་སྟོབས་མེ་འབར་གཉིས་ལས་འབྲོང་ངུར་ཡབ་ཆོས་ཞི་ཁྲོ་ཕུར་གསུམ་དབང་དང་ཁྲིད་མན་ངག་མ་ལུས་པར་ཞུས་ནས་རྩ་བའི་བླ་མ་གཉིས་ཀྱི་དྲུང་དུ་མི་ལོ་ཧྲིལ་པོ་བཅུ་ཡི་རིང་རྡོ་རྗེ་ཕུར་པ་སྒྲུབ་པ་ཁོ་ནར་བཞུགས་པར་དམ་བཅའ་ཕུལ་ནས་རབ་བྱུང་བཅུ་གཉིས་པའི་ལྕགས་སྟག་ནས་རབ་བྱུང་བཅུ་གཉིས་པའི་ལྕགས་གླང་བར་གཟིམས་སྒོའི་ཐེམ་པ་སྤངས་ནས་སྒྲུབ་པ་བཞུགས་པས་བླ་མ་རྣམ་གཉིས་ཐུགས་ཧ་ཅང་གིས་དགྱེས།
གངས་ལྗོངས་ལྷ་མིའི་མགོན་སྐྱབས་རྒྱལ་བ་བསྐལ་བཟང་རྒྱ་མཚོ་དབུས་སུ་ཕེབས་ལམ་ནགས་ཤོད་ལྷ་མི་ཡོངས་ཀྱིས་ཕེབས་བསུ་ཟབ་རྒྱས་ཞུ་བཞིན་པར་འབྲོང་ངུར་ཆོས་རྗེ་སྐུ་དངོས་ཕེབས་མ་ཐུབ་ཀྱང་འབྲོང་ངུར་བླ་དགོན་ཡོངས་ཀྱི་སྐུ་ཚབ་དང་འབུལ་ཚན་སྤམ་སྟུག་པ་བཅས་ཆུ་བཟང་ཟླ་བ་ཐང་ནས་ཕེབས་བསུར་བཅར་བས་རྒྱལ་མཆོག་ཐུགས་ཤིན་ཏུ་དགྱེས།
དགུང་གྲངས་སོ་གཅིག་ཐོག་འབྲོང་ངུར་ཆོས་རྗེའི་གནས་མཆོག་མེ་མོ་བྲག་དཀར་དུ་ཕེབས་ནས་སྐུ་ན་རིམ་གྱི་དགོངས་རྫོགས་དང་རྗེས་དྲན་མཆོད་འབུལ་ཟབ་པ་གནང་། ན་རག་དོང་སྤྲུགས་ཀྱི་དབང་ཆེན་གྱིས་གདུལ་བྱ་དུ་མའི་རྒྱུད་ལ་རྣམ་དཀར་ས་སོན་བསྐྲུན། ལོ་དེར་འབྲོང་ངུར་གདུང་རིན་པོ་ཆེ་ཉི་མ་འོད་ཟེར་དབང་ལུང་མན་ངག་དང་སྐུ་གསུང་ཐུགས་རྟེན་འབུལ་བརྫངས་བཅས་རྫ་དམར་འབྲོང་ངུར་དགོན་ཉམས་གསོའི་ཆེད་དུ་བཏང་བར་མཛད།
རབ་བྱུང་བཅུ་གཉིས་པའི་ལྕགས་ཕག་ལོར་གདུང་རིན་པོ་ཆེ་རྟ་མགྲིན་རྒྱ་མཚོས་ལོ་གཞུང་དུ་འབྲོང་ངུར་སྒར་པ་འདེབས་སུ་ཕེབས་ཁར། རྒྱལ་བ་གངས་པ་གསུང་བྱོན་མ་དང་། འབུམ་ནག་གསེར་བྲིས་ཅན་སོགས་རྟེན་གསུམ་དུ་མ་བསྩལ། བསླབ་བྱ་ཐུགས་ངེས་འདྲོངས་པ་དང་། ཐུགས་སྨོན་ཟབ་མོ་གནང་བའི་མཐུས་བགྲང་བྱ་ཉི་ཤུ་ལྷག་གི་རིང་འབྲོང་ངུར་སྒར་པའི་དབུ་འཕངས་བླ་རུ་གྱུར་ནས་ཕུར་དགའ་བཀྲ་ཤིས་སྐབས་སུ་དགོན་ས་འདེབས་ཐུབ་པ་བྱུང་། རྗེ་རིན་པོ་ཆེ་སྐུ་ཕྲེང་གོང་མ་རིམ་བྱོན་གྱི་གདུང་རྟེན་ཉམས་གསོ་གནང་། རབ་བྱུང་བཅུ་གཉིས་པའི་ཆུ་ཁྱི་ལོར་ངོ་མཚར་ལྟས་དུ་མ་བཅས་སྐུ་མྱ་ངན་ལས་འདས་པའི་ཚུལ་བསྟན། སྐུ་གདུང་མཆོད་རྟེན་ཞལ་ཆེམས་ལྟར་དུར་ཁྲོད་དུ་བཞེངས།
འབྲོང་ངུར་ཆོས་རྗེ་སྐུ་ཕྲེང་བཅུ་གཅིག་པ་བསྟན་འཛིན་དོན་གྲུབ་ནི།
རབ་བྱུང་བཅུ་གཉིས་པའི་ཆུ་ཕག་ལོར་ཡབ་རྡོ་རྗེ་དང་ཡུམ་རིན་ཆེན་སྒྲོལ་མ་གཉིས་ཀྱི་སྲས་སུ་སྟག་རིང་དུ་སྐུ་འཁྲུངས། དགུང་གྲངས་གཉིས་སྟེང་རྗེ་ཀརྨ་པ་བདུད་འདུལ་རྡོ་རྗེས་གོང་མའི་ཡང་སྤྲུལ་དུ་ངོས་འཛིན་མཛད། ཉི་གྲགས་མཆོག་སྤྲུལ་ལས་རབ་ཏུ་བྱུང་བས་བསྟན་འཛིན་དོན་གྲུབ་ཅེས་པའི་མཚན་བསྩལ། རིན་ཆེན་དབང་རྒྱལ་ལས་ཡི་གེ་འབྲི་ཀློག་སོགས་ལེགས་པར་བསླབས། དགུང་གྲངས་ལྔ་པར་གོང་མའི་ཆོས་ཀྱི་ཁྲིར་མངའ་གསོལ། གུ་རུ་རཏྣ་ཀིརྟི་ལས་འབྲོང་ལུགས་ཞི་ཁྲོ་ཕུར་གསུམ་ཆོས་མ་ལུས་ཞུས། རྙིང་མ་རྒྱུད་འབུམ་རིན་པོ་ཆེ་སོགས་གསུང་རབ་མང་དུ་གདན་དྲངས། རྗེ་དགེ་བའི་དབང་པོའི་བཞེད་སྲོལ་སྒྲུབ་མཆོད་ཁག་མ་ཉམས་པར་བསྐྱངས། རྒྱུད་འབུམ་རིན་པོ་ཆེའི་བཀླགས་ལུང་ཚར་གཅིག་གནང་། འབྲོང་ངུར་པའི་ཞི་ཁྲོ་ཕུར་གསུམ་དབང་ལན་དུ་མ་གནང་། དགུང་གྲངས་ཉེར་ལྔའི་ཐོག་ཕུར་སྒྲུབ་ཆེན་མོ་འཚོགས་ནས་ཕུར་པའི་དབང་ཆེན་དང་། རྒྱལ་བ་འབྲོང་ངུར་པ་སྒང་པ་ཆེན་པོ་དང་དགེ་བའི་དབང་པོ་སོགས་གོང་མ་རིམ་བྱོན་གྱི་བཀའ་འབུམ་ལུང་གནང་།
ལྷ་རའི་ཐོད་དེར་ཆོས་སྐྱོང་མགོན་པོ་དང་། འབྲི་གུང་ཨ་ཕྱི་ཆོས་སྒྲོན། འབྲོང་ངུར་པའི་ཐུན་མིན་བཙན་རྒོད་སྐྱེས་བུ་ཆེན་པོ་བཅས་ཀྱི་རྟེན་མཁར་གསར་དུ་བཞེངས། ལྷ་ཁང་ཀ་བ་སོ་ལྔ་ཅན་རྟེན་དང་བརྟེན་པ་ཅན་ཞིག་གསར་དུ་བཞེངས་ནས་དཔལ་འབྲི་གུང་པདྨའི་རྒྱལ་མཚན་མཆོག་གདན་དྲངས་ཤིང་རབ་གནས་བྱིན་འབེབས་གནང་། ཕུར་པའི་སྐུ་མཚམས་ལོ་གསུམ་བཞུགས་པས་རྟགས་དང་མཚན་མ་མང་དུ་བྱུང་། དགུང་གྲངས་ཉེར་དགུ་ནས་དབུས་གཙང་རུ་བཞིར་གནས་སྐོར་དང་། དགེ་བའི་བཤེས་གཉེན་གྲངས་མེད་པ་ལས་དབང་ལུང་མན་ངག་དུ་མ་ཞུས།
དགུང་གྲངས་སོ་བཞི་ནས་ཝ་ཐང་འབྲོང་ངུར་བླ་བྲང་དུ་རྒྱལ་བའི་བཀའ་འགྱུར་རིན་པོ་ཆེ་ཚར་བཞི་ཙམ་ལྗགས་ཀློག་མཛད། ཡིག་ཀློག་ལ་བྱང་ཆུབ་པ་དང་ཀློག་ཤིན་ཏུ་ལེགས། སོ་བརྒྱད་ཐོག་བཀའ་འགྱུར་ལུང་ཞིག་གནང་བས་ཐག་རིང་ནས་ཀྱང་ལུང་ཞུ་མི་མང་དུ་བྱུང་། དགུང་གྲངས་སོ་དགུའི་ནང་བསམ་ཡས་མཆིམས་ཕུ་ལ་ཞི་ཁྲོ་ན་རག་དོང་སྤྲུགས་ཀྱི་ཚོགས་འཁོར་རྒྱས་པ་ཞིག་གནང་། སྟག་ཕུ་གར་དབང་ཆོས་ཀྱི་དབང་ཕྱུག་ལས་ཆོས་མང་དུ་ཞུས་པས་སྟག་ཕུས་ཁྱེད་དཔལ་ཕྱག་ན་རྡོ་རྗེའི་སྐུ་ཞིག་ཁོ་ནར་མཇལ་གྱི་འདུག་པ་གང་ཡིན་ནམ་གསུངས། རབ་བྱུང་བཅུ་གསུམ་པའི་ཤིང་སྦྲུལ་ལོར་སྐུ་གཤེགས་པའི་ཚུལ་བསྟན། སྐུ་གདུང་བྱིས་པ་ལོ་བརྒྱད་ཅིག་གི་ཚོད་དུ་ཆུང་ངུར་གྱུར་པ་སོགས་ངོ་མཚར་ཅན་དུ་གྱུར།
འབྲོང་ངུར་ཆོས་རྗེ་སྐུ་ཕྲེང་བཅུ་གཉིས་པ་བསྟན་འཛིན་རྣམ་གྲོལ་ནི།
རབ་བྱུང་བཅུ་གསུམ་པའི་མེ་རྟ་ལོར་ཡབ་དོན་འགྲུབ་བཀྲ་ཤིས་དང་། ཡུམ་སྲི་གཅོད་གཉིས་ཀྱི་སྲས་སུ་བྱང་གནམ་མཚོའི་འདབས་སུ་སྐུ་འཁྲུངས། དགུང་གྲངས་བཞིའི་སྟེང་རྗེ་ཀརྨ་པ་བདུད་འདུལ་རྡོ་རྗེས་ངོས་འཛིན་གནང་། མཚུར་ཕུ་དྲུང་པ་རྒྱལ་ཚབ་སྤྲུལ་སྐུས་གཙུག་ཕུད་བཞེས་ཤིང་མཚན་བསྟན་འཛིན་རྣམ་གྲོལ་ཞེས་གནང་། དགུང་གྲངས་ལྔ་པར་ཝ་ཐང་འབྲོང་ངུར་པའི་གདན་སར་གདན་དྲངས་ནས་ཆོས་ཀྱི་ཁྲི་ལ་མངའ་གསོལ། ཡི་གེ་འབྲི་ཀློག་དང་རང་ལུགས་འདོན་ཆོག་སོགས་ལ་མཁས་པར་བསླབས། ངེས་ལེགས་ཆོས་ཀྱི་དབང་པོ་ལས་འབྲོང་ངུར་པའི་ཡབ་ཆོས་ཞི་ཁྲོ་ཕུར་གསུམ་དབང་ལུང་མན་ངག་དང་བཅས་པ་ཞུས། ཞི་ཁྲོ་ཕུར་གསུམ་བསྙེན་སྒྲུབ་གོང་མ་རིམ་བྱོན་ཕྱག་བཞེས་ལྟར་ཉམས་སུ་བླངས།
དགུང་གྲངས་བཅོ་ལྔ་པར་ནགས་སྟོད་མེ་མོ་བྲག་དཀར་དུ་ཕེབས་ནས་ཚོགས་འཁོར་བསྐོར་བས་དག་པའི་གཟིགས་སྣང་དཔག་མེད་ཏུ་བྱུང་། ཤིང་བྱི་ལོར་ཕུར་པའི་སྒྲུབ་གནས་ཝ་ཐང་སུམ་མདོར་དཔལ་ཆེན་རྡོ་རྗེ་ཕུར་པའི་དཀྱིལ་འཁོར་ཞལ་ཕྱེ་ནས་ཟླ་བ་གཅིག་གི་རིང་སྒྲུབ་ཆེན་འཚོགས། ལོ་དང་རྫ་དམར་འགོམ་སོགས་ནས་གྲྭ་པ་དང་སྔགས་པ་སོགས་དྲུག་ཅུ་ཙམ་ལ་དཔལ་གྱ་བ་འབྲོང་ངུར་པའི་ཡབ་ཆོས་ཞི་ཁྲོ་ཕུར་གསུམ་དབང་ལུང་མན་ངག་ཐམས་ཅད་གནང་། འགོམ་བླ་རི་དབང་མཆོག་སྤྲུལ་གདན་དྲངས་ནས་གུར་དྲག་དང་བསམ་ལྷུན་མན་ངག་བཅུ་གསུམ། ཕྱག་རྒྱ་ཆེན་པོ་ལྔ་ལྡན་སོགས་ཀྱི་དབང་ལུང་ཞུས།
རབ་བྱུང་བཅུ་བཞི་པའི་ཆུ་སྤྲེལ་ལོར་གནས་ཆེན་མེ་མོ་བྲག་དཀར་དུ་ཚོགས་མཆོད་དང་ཞི་ཁྲོ་ན་རཀ་དོང་སྤྲུགས་ཀྱི་སྒྲུབ་ཆེན་ཞིག་ཚུགས། ནགས་ཤོད་བསྟན་པའི་སྒྲོན་མེ་རྣམ་གསུམ་ཉང་ཁུ་གཞུང་དུ་ནམ་ཕེབས་ལ་ཆོས་འབྲེལ་དང་འབུལ་བ་དཔངས་སྟུག་འབུལ་གནང་མཛད། རྟག་ཏུ་དམན་ས་འཛིན་ཅིང་ཡོན་ཏན་ཐམས་ཅད་སྦས་ནས་བཞུགས་པའི་རྣམ་ཐར་གཙོ་བོར་མཛད། ཤིང་སྤྲེལ་ལོར་གནས་ཆེན་མེ་མོར་ཚོགས་འཁོར་དང་སྐོར་བརྒྱ་བསགས། ནགས་ཤོད་རོང་སྐོར་རྒྱས་པ་ཕེབས།(འདི་ནས་མ་དཔེའི་ཡིག་འཕྲེང་གསུམ་ཙམ་ཟུབ་ནས་གསལ་པོར་མཐོང་གི་མི་འདུག) རབ་བྱུང་བཅུ་པའི་(བཅུ་བཞི་པའི་)ལྕགས་ཡོས་ལོར་ཡུན་རིང་ཙམ་བསྙུངས་ནས་ཞི་བར་གཤེགས་པའི་ཚུལ་བསྟན་པར་མཛད་དོ།།
འབྲོང་ངུར་ཆོས་རྗེ་སྐུ་ཕྲེང་བཅུ་གསུམ་པ་ཀརྨ་བྷ་དྲ་ཞེས་གྲགས་པ་ནི།
རབ་བྱུང་བཅུ་བཞི་པའི་ཆུ་འབྲུག་ལོར་བེ་གཞུང་དུ་ཡབ་སྔགས་རིགས་སྐལ་བཟང་ཡུམ་སྒྲོལ་མཚོ་གཉིས་ཀྱི་སྲས་སུ་སྐུ་བལྟམས། གྲྭ་པ་ཞིག་ལ་སྐྱེས་བུ་ཆེན་པོ་ཐོག་རྒྱག་ཏུ་བབས་ནས་ངའི་འབྲོང་ངུར་ཆོས་རྗེའི་ཡང་སྲིད་འཁྲུལ་མེད་འདི་ཡིན་ཞེས་ངོས་བཟུང་། རྗེ་ཀརྨ་པ་ཐེག་མཆོག་རྡོ་རྗེ་ལ་ཞུས་པས་དེ་མཚུངས་ངོས་འཛིན་གནང་བ་ལྟར་དགུང་གྲངས་གཉིས་ཐོག་ཝ་ཐང་འབྲོང་ངུར་དགོན་དུ་གདན་དྲངས། དགེ་སློང་རྣམ་རྒྱལ་ལས་ཡི་གེ་འབྲི་ཀློག་དང་སྨན་རྩིས་སོགས་མཁས་པར་བསླབས།
ཀརྨ་ཨོ་རྒྱན་འགྲོ་འདུལ་ལས་རབ་ཏུ་བྱུང་ཞིང་མཚན་ཀརྨ་བྷ་དྲ་ཞེས་གནང་། བསྟན་འཛིན་འཕྲིན་ལས་ལྷུན་འགྲུབ། ཀརྨ་ཨོ་རྒྱན་འགྲོ་འདུལ་དང་། གཉིས་ལས་འབྲོང་ངུར་པའི་ཞི་ཁྲོ་ཕུར་གསུམ་དང་རྗེེ་རིན་པོ་ཆེ་རྒྱལ་བ་གངས་པ་ཆེན་པོ་དང་། པཎྜི་ཏ་དགེ་བའི་དབང་པོ་སོགས་སྐུ་གོང་མ་རིམ་བྱོན་གྱི་བཀའ་འབུམ་དང་། སྒྱུ་འཕྲུལ་ཞི་ཁྲོའི་བསྙེན་ཡིག་སོགས་ཀྱི་ལུང་རྒྱུན་གསན། དགུང་གྲངས་བཅུ་བཞི་ནས་ཞི་ཁྲོ་ཕུར་གསུམ་གྱི་བསྙེན་སྒྲུབ་ལོ་གསུམ་རིང་བཞུགས། ལྕགས་སྤྲེལ་ལོར་མེ་མོ་བྲག་དཀར་དུ་ཕེབས་ནས་ཚོགས་འཁོར་དང་གནས་གཟིགས་མཛད། ཕྱོགས་སོ་སོ་ནས་ཡོང་བའི་ཆོས་འདོད་དུ་མ་ལ་ཞི་ཁྲོའི་དབང་ཆེན་བསྩལ་ནས་འབྲེལ་ཚད་དོན་ལྡན་མཛད།
ཆུ་ཁྱི་ལོར་འབྲོང་ངུར་བླ་བྲང་ལ་མི་དགའ་མཁན་འགས་གཞུང་ས་རིན་པོ་ཆེར་སྙན་ཕྲ་ཞུ་ལོག་དུ་མ་བརྒྱབས་པས་ནག་མེད་དབུ་ཉེས་ཕོགས་ནས་བླ་བྲང་གཏོར་བཤིག་དང་། གོ་དབང་མེད་པ་དང་། དགོན་པར་བཞུགས་མི་ཆོག་པར་བསྒྲགས། རྐྱེན་ངན་གྲོགས་སུ་བསྒྱུར། ལྟས་ངན་གཡང་དུ་ལེན་པ་བཀའ་བརྒྱུད་གོང་མའི་རྣམ་ཐར་བཞིན་བྱང་རྭ་སྒྲེང་རྒྱལ་བའི་འབྱུང་གནས། དཔལ་སྟག་ལུང་ཡ་ཐང་། འོག་མིན་དཔལ་གྱི་འབྲི་གུང་། གདན་ས་དྭགས་ལྷ་སྒམ་པོ། དཔལ་གྱི་རྩྭ་རི། བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་། མཆིམས་ཕུ། དགའ་ལྡན་དགོན། དབུས་ལྷ་ལྡན། འོག་མིན་མཚུར་ཕུ། གཙང་ས་སྐྱ། གངས་དཀར་ཏི་སེ། བལ་ཡུལ་ཡང་ལེ་ཤོད། མཆོད་རྟེན་བྱ་རུང་ཁ་ཤོར། བྲག་དཀར་རྟ་སོ་སོགས་སྒྲུབ་གནས་རྣམས་སུ་ཕེབས་ནས་དགེ་བའི་བཤེས་གཉེན་དུ་མ་ལས་དམ་པའི་ཆོས་སྒོ་དཔག་ཏུ་མེད་པར་ཐོས་བསམ་སྒོམ་གསུམ་རྩེ་གཅིག་གནང་བས་གྲུབ་པའི་གོ་འཕང་མཐོན་པོར་ཐོབ།
རབ་བྱུང་བཅོ་ལྔ་པའི་ལྕགས་ལུག་ལོར་བྱང་གནམ་མཚོ་ལ་བཞུགས། ཆུ་སྤྲེལ་ལོར་མེ་མོ་བྲག་དཀར་དུ་ཕེབས་ནས་མཁའ་འགྲོའི་ཕུག་པར་ཟླ་བ་ལྔ་ཙམ་སྐུ་མཚམས། འགོམ་དཔོན་གྱིས་གཞུང་ས་རིན་པོ་ཆེར་སྐྱབས་འཇུག་མང་དུ་ཞུས་པས་ཤིང་ཁྱི་ལོར་གདན་སར་ཕེབས་ཐུབ་ཙམ་བྱུང་ཡང་། ཉམས་ཆག་ཆེན་པོ་བྱུང་བ་ལ་ཐུགས་སྐྱོ་ནས་མགུར་མང་དུ་བཞེངས། མ་འོངས་ལུང་བསྟན་དང་། གསན་ཡིག། གནས་ཡིག། གསོལ་འདེབས། ཞལ་གདམས་སོགས་གསུང་རྩོམ་མང་པོ་མཛད།
ལྕགས་འབྲུག་ལོར་སློབ་མ་ཉུང་ངུ་ཞིག་ལ་ཞི་ཁྲོ་ཕུར་གསུམ་དབང་ཆེན་གནང་། མཁས་བཙུན་བཟང་གསུམ་གྱི་རྣམ་ཐར་ཟླ་དང་བྲལ་ཡང་འགྲོ་བའི་བསོད་ནམས་དབང་གིས་འགྲོ་དོན་ཆེར་མ་བྱུང་། ལྕགས་སྦྲུལ་ལོར་ཞི་བར་གཤེགས་པའི་ཚུལ་བསྟན་པར་མཛད་དོ།།
འབྲོང་ངུར་ཆོས་རྗེ་སྐུ་ཕྲེང་བཅུ་བཞི་པ་དཀོན་མཆོག་བསྟན་འཛིན་ནི།
རང་ཅག་གི་རྩ་བའི་བླ་མ་དམ་པ་འདི་ཉིད་རབ་བྱུང་བཅོ་ལྔ་པའི་ཆུ་རྟ་ལོར་ཡབ་ཀུན་བཟང་རྡོ་རྗེ་དང་ཡུམ་རིན་ཆེན་གཉིས་ཀྱི་སྲས་སུ་ལྷོ་སྨྲི་ཏི་ཁར་འཁྲུངས། དགུང་གྲངས་གསུམ་སྟེང་རྗེ་ཀརྨ་པ་མཁའ་ཁྱབ་རྡོ་རྗེས་གོང་མའི་ཡང་སྤྲུལ་དུ་ངོས་འཛིན་མཛད། རང་གྲོལ་རིན་པོ་ཆེ་ལས་རབ་ཏུ་བྱུང་བས་དཀོན་མཆོག་བསྟན་འཛིན་ཞེས་པའི་མཚན་བསྩལ། ཀརྨ་ཤེས་རབ་དང་། བླ་མ་ངག་དབང་རྣམ་གཉིས་ལས་འབྲོང་ངུར་པའི་ཞི་ཁྲོ་ཕུར་གསུམ་གྱི་དབང་ལུང་མན་ངག་ཐམས་ཅད་ཞུས། སྐུ་གོང་མ་རིམ་བྱོན་རྣམ་ཐར་བཞིན་ཕུར་པ་རྡོ་རྗེ་གཞོན་ནུའི་སྐུ་མཚམས་ལོ་གསུམ་རིང་བཞུགས། འབྲོང་ངུར་བླ་བྲང་དང་གདན་ས་ཉམས་གསོ་གནང་།
མེ་སྤྲེལ་ལོར་གནས་ཆེན་མེ་མོ་བྲག་དཀར་ཕེབས་ནས་ཚོགས་འཁོར་དང་ཞི་ཁྲོའི་དབང་ཆེན་གནང་། སྟག་ཕུ་པདྨ་བཛྲ་ལས་བཀའ་གདམས་ཐིག་ལེ་བཅུ་དྲུག་དང་། བདེ་མཆོག་སོགས་ཀྱི་སྨིན་གྲོལ་མང་དུ་ཞུས། སྟག་ཕུ་གཏེར་ཆེན་གྱི་བཀའ་དྲིན་ལ་བརྟེན་གཞུང་ས་རིན་པོ་ཆེས་མཚན་གནས་བསྐྱར་གསོ་གནང་། ཀརྨ་པ་མཁའ་ཁྱབ་རྡོ་རྗེ་གདན་ཞུས་དང་བཀའ་བརྒྱུད་གོང་མའི་ཆོས་བཀའ་དུ་མ་ཞུས། གོང་ས་སྐྱབས་མགོན་ཆེན་པོ་ཐུབ་བསྟན་རྒྱ་མཚོ་གསར་མཇལ་དང་གསུང་ཆོས་དུ་མ་ཞུས། གོང་ས་ཆེན་པོས་རིག་འཛིན་འབྲོང་ངུར་པ་ཞེས་གཟེངས་བསྟོད་དང་ཤེ་བམ་བཅས་གཟིགས་པ་ཆེན་པོས་བསྩལ། ལུགས་གཉིས་ཀྱི་བསླབ་བྱ་ཐུགས་བརྩེ་ཆེན་པོས་གནང་། འོག་མིན་མཚུར་ཕུ་དང་དཔལ་གྱི་འབྲི་གུང་སོགས་བཀའ་བརྒྱུད་གོང་མའི་སྒྲུབ་གནས་དུ་མར་མཇལ་དུ་ཕེབས། དཔལ་གྱི་བསམ་ཡས་ནས་གུ་རུ་རིན་པོ་ཆེའི་ཞལ་མཇལ་བ་སོགས་གསང་བའི་རྣམ་ཐར་དུ་མ་མངའ། རིག་འཛིན་ཉི་མ་གྲགས་པ་ལས་སྙིང་ཐིག་དང་གཏེར་གསར་སྐོར་དུ་མ་ཞུས། ཤག་རོང་པོ་དགོན་དུ་ཕེབས་ནས་ཕུར་ཟློག་དང་མཆོག་གི་སྤྲུལ་སྐུ་རོང་པོ་ཆོས་རྗེ་དང་ཟླ་བ་རིན་པོ་ཆེ་རྣམ་གཉིས་ཀྱིས་དབུས་འདུས་པ་སྐྱ་སེར་ཡོངས་ལ་གུར་དྲག་གི་དབང་ཆེན་བསྩལ། རོང་པོ་ཆོས་རྗེ་རིན་པོ་ཆེ་ལས་སྒྲོལ་དཀར་དབང་ཞིག་གསན། མེ་ལུག་ལོ་འབྲོང་ངུར་དགོན་དུ་ཕེབས་ནས་ཞི་ཁྲོ་ཕུར་གསུམ་གྱི་སྒྲུབ་པ་ཚུགས། ལོ་འབྲོང་ངུར་དགོན་གྱི་བཀའ་བརྒྱད་སྒྲུབ་པའི་དབུ་བླ་གནང་། ཞི་ཁྲོ་ཕུར་གསུམ་གྱི་དབང་ཆེན་བསྩལ།
ལྕགས་ཕག་ལོར་རྫ་དམར་དུ་ཕེབས་ནས་ཞི་ཁྲོ་ཕུར་གསུམ་གྱི་སྒྲུབ་ཆེན་ཚུགས། རྫ་དམར་འབྲོང་ངུར་པའི་བླ་བྲང་རྣམས་ཐུགས་མཐུན་པོ་དགོས་པ་དང་། དགོན་པ་ཉམས་གསོ་གནང་དགོས་པའི་བཀའ་གནང་། ཞི་ཁྲོ་ཕུར་གསུམ་གྱི་དབང་ཆེན་བསྩལ། རྩ་བའི་བླ་མ་ཛམ་དམར་ངག་དབང་རིན་པོ་ཆེ་ཞིང་དུ་ཕེབས་པའི་དགོངས་རྫོགས་ཟབ་རྒྱས་དང་། རྒྱལ་བ་ཀརྨ་པ་ལ་ཞུས་ཏེ་ཡང་སྲིད་ངོས་འཛིན་གནང་བ་སོགས་བསྟན་འགྲོའི་དོན་རླབས་པོ་ཆེ་བསྒྲུབས་དང་སྒྲུབ་བཞིན་པའི་སྐབས། རབ་བྱུང་བཅོ་ལྔ་པའི་ཆུ་ཁྱི་ལོར་སྐུ་ཁམས་ཅུང་མ་དྭངས་པའི་ཚུལ་མཛད་ནས་ཞབས་བརྟན་གང་རྒྱས་བསྒྲུབས་ཀྱང་རང་རེ་བསོད་ནམས་དམན་པའི་དབང་གིས་ས་ག་ཟླ་བའི་ཚེས་བཅུའི་ཉི་ཤར་ལ་གཟུགས་སྐུ་ཆོས་དབྱིངས་སུ་བསྡུས་པའི་ཚུལ་མཛད་པའི་སྐྱོ་གདུང་བཟོད་མི་ཐུབ་ཀྱང་སླར་ཡང་མཆོག་གི་སྤྲུལ་པའི་སྨྱུ་གུ་འཁྲུངས་པར་གདོན་མི་ཟ་བས་སེམས་གསོ་བཞིན་གནས།
སྐྱེ་བ་ཀུན་ཏུ་བླ་མ་ཡིད་ལ་སྒོམ། །
དུས་རྣམ་ཀུན་ཏུ་བླ་མས་རྗེས་སུ་ཟུངས། །
བྱིན་རླབས་མཆོག་གྱུར་བླ་མའི་བྱིན་རླབས་ཞུགས། །
སྐུ་ཡི་མཆོག་གྱུར་སྐུ་གསུམ་འགྲུབ་པར་ཤོག །
ཅེས་གྲོལ་བ་བཞི་ལྡན་རྗེ་རིན་པོ་ཆེ་རིམ་བྱོན་གྱི་རྣམ་ཐར་ཞིག་འབྲི་དགོས་པར་ཛམ་དམར་སྤྲུལ་པའི་སྐུ་རིན་པོ་ཆེ་ནས་ཀྱང་རིན་ཆེན་དང་པོ་ལྷ་རྫས་ཀྱིས་སྣ་དྲངས་ཏེ་བཀའ་ལུང་བསྩལ་བས་དགའ་སྐྱོའི་ཚོར་བ་བང་འགྲན་པ་ལྟ་བུ་བྱུང་། དེ་ཡང་། རྗེ་ཀརྨ་པ་ཆེན་པོས་བླ་མའི་རྣམ་ཐར་འབྲི་བར་བླ་མ་དང་དགོངས་མཉམ་དགོས་གསུངས་པའི་དབང་དུ་བྱས་ན་ང་ལ་དེ་ལྟའི་ནུས་པ་གང་ཡང་མེད་ཀྱང་། རྗེ་བླ་མ་དམ་པས་བརྩེ་བས་རྗེས་སུ་བཟུང་། ཆོས་ཀྱི་གདམས་པ་ཕངས་མེད་དུ་བསྩལ། དོན་གྱི་རྒྱལ་ཚབ་ཏུ་མངའ་གསོལ་བ་ཛམ་དམར་མཆོག་གི་སྤྲུལ་པའི་སྐུ་རིན་པོ་མཆོག་ནི་རྗེ་བླ་མ་དང་རྣམ་དབྱེར་མེད་པ་དེ་ཉིད་ཀྱི་བཀའི་གནང་བ་བསྩལ་བས་དང་བས་ཁས་ལེན་ཞུས་ཤིང་། རྗེ་གངས་དཀར་པའི་བཀའ་འབུམ་དང་། རྣམ་ཐར་ཆེན་མོ། རྗེ་དགུ་པ་པཎྜི་ཏ་དགེ་བའི་དབང་པོའི་བཀའ་འབུམ། སྐུ་ཕྲེང་རིམ་བྱོན་ལ་གཞུང་ས་ཆེན་མོ་ནས་བསྩལ་བའི་ཤེ་བམ་རིན་པོ་ཆེ་སོགས་ལ་ལེགས་པར་མཇལ། སྐུ་ཕྲེང་བཅུ་པ་ཡན་གྱི་རྣམ་ཐར་འབྲོང་ངུར་པ་ཉི་མ་འོད་ཟེར་གྱིས་མཛད་པའི་ཕུར་པའི་ཆོས་འབྱུང་དུ་འཁོད་པ་ལས་བསྡུས་ཤིང་རྣམ་ཐར་ཁག་དང་གཏུགས། སྐུ་ཕྲེང་བཅུ་གཅིག་དང་བཅུ་གཉིས་བཅུ་གསུམ་གྱི་རྣམ་ཐར་རང་གྲོལ་རིན་པོ་ཆེས་ཁ་བསྐངས་མཛད་པའི་འབྲོང་ངུར་ཁྲི་གདུང་རྣམ་ཐར་ལས་བཏུས། རང་ཅག་གི་རྩ་བའི་བླ་མ་མཚན་བརྗོད་པར་དཀའ་བ་བཅུ་བཞི་པའི་རྣམ་ཐར་རང་གིས་མཐོང་ཐོས་གཞི་རྩར་བྱས་ལོ་ཐུབ་དབང་རིན་པོ་དང་རང་གྲོལ་རིན་པོ་ཆེ་སོགས་བཀའ་དྲི་ཞུས་ནས་སྐུ་གདུང་མཆོད་རྟེན་རིན་པོ་ཆེའི་དྲུང་དུ་གསོལ་བ་བཏབ་ནས་མཇུག་ཡོངས་སུ་རྫོགས་པར་བྱས་པའི་མཐུས་འགྲོ་བའི་འཕྲིན་ལས་དུས་ལས་མི་ཡོལ་བའི་དམ་བཅའ་བཞིན་དུ་མཆོག་གི་སྤྲུལ་སྐུའི་རྣམ་ཅན་བདག་ཅག་གི་མགོན་དུ་བྱོན་ནས་མཛད་པ་ཉི་མའི་འོད་བཞིན་བརྡལ་བའི་སྨོན་ལམ་བཟང་པོ་བཅས། དབུ་མིང་གི་བྱིན་རླབས་ཐོབ་པ་དམ་ཆོས་སམ་གསང་མཚན་དཔེ་མེད་རྡོ་རྗེས་རབ་བྱུང་བཅོ་ལྔ་པའི་ཆུ་ཕག་ལོར་བཀའ་བརྒྱུད་འཕེལ་རྒྱས་གླིང་དུ་བྲིས་པར་དགེ་ལེགས་འཕེལ། བཀྲ་ཤིས་ཤོག།
༼ཡིག་འགོད་པའི་གསལ་བཤད།༽
རྣམ་ཐར་འདི་ལག་བྲིས་དཔེ་རྙིང་ཞིག་འདུག་པས་ཡི་གེ་ལ་ལ་རུལ་སྐྱོན་གྱིས་མཐོང་དུ་མེད་པ་དང་ཤོག་གུ་མ་ཚང་བ་དག་ཆ་ནོར་བའམ་ལོ་ཚིགས་གོང་འོག་འཁྲུགས་པའི་རིགས་སྐབས་དོན་གུག་རྟགས་(་་)འདི་འདྲའི་ནང་བཀོད་ཡོད། རྩོམ་པ་པོ་འདི་རྩོམ་བྱང་དུ། དབུ་མིང་གི་བྱིན་རླབས་ཐོབ་པ་དམ་ཆོས་སམ་གསང་མཚན་དཔེ་མེད་རྡོ་རྗེས་རབ་བྱུང་བཅོ་ལྔ་པའི་ཆུ་ཕག་ལོར་བཀའ་བརྒྱུད་འཕེལ་རྒྱས་གླིང་དུ་བྲིས་པར་དགེ་ལེགས་འཕེལ། བཀྲ་ཤིས་ཤོག། ཅེས་པ་གཞིར་བཟུང་ན་ཕྱི་ལོ་ ༡༩༢༣ ལོར་འཚོ་བཞུགས་ཡོད་པ་ཤེས་ཐུབ་ཀྱི་འདུག།
1,228 total views, 1 views today


c: text/html

text:
སྤྱིར་བཤད་པ།
བོད་ལ་རིག་གཞུང་སྤུས་དག་པོ་ཞིག་ཡོད་ལ། རིག་གཞུང་རེ་རེ་ནི་ཐ་སྙད་རེ་རེས་ཉེ་བར་མཚོན་ཡོད། ཐ་སྙད་རེ་རེའི་མཚོན་སྟོབས་ཧ་ཅང་ཆེ་བས་བོད་ཀྱི་ཐ་སྙད་ཙམ་བཀོལ་སྤྱོད་བྱེད་པར་ངེས་པར་གཟབ་ནན་བྱེད་དགོས་ངེས་ཤིག་ཏུ་མཐོང་།
བོད་ཀྱི་ཐ་སྙད་རེ་འགའ་དོན་གཅིག་ཡིན་ནའང་འདོགས་ཚུལ་གྱི་ཁྱད་པར་མི་འདྲ་བ་འགའ་ཞིག་ཡོང་ངེས་ལ། ཐ་སྙད་དེ་དག་འདོགས་ཐབས་དང་བཏགས་པའི་ལོ་རྒྱུས་ཀྱི་རྒྱབ་ལྗོངས་ཀྱང་ཕལ་ཆེར་མི་འདྲ་ཞེས་སྨྲ་ཆོག་པ་ཡིན།
དཔེར་ན། ངས་འདིར་འབྲི་བཞིན་པའི་སྔོན་འཇུག་དང་འཕུལ་བྱེད་གཉིས་དོན་གཅིག་ཀྱང་གདག་གཞིར་བཏགས་པའི་དགོས་པ་མི་འདྲ་ལ། བཏགས་པའི་བྱུང་རིམ་ཡང་མི་འདྲ། རྗེས་འཇུག་དང་མཐའ་རྟེན་ཡང་དེ་བཞིན་རེད།
དེ་ལྟར་ད་སྐབས་བོད་ཀྱི་སྤྱི་ཚོགས་ཁྲོད་སྤྱོད་སྒོ་ཆེས་ཆེ་བ་ནི། སྔོན་འཇུག་དང་རྗེས་འཇུག་ཅེས་པ་དེ་ཡིན་མོད། འཕུལ་རྟེན་ཞེས་པ་ནི་བསྟན་བཅོས་སུ་མཐོང་རྒྱུ་ཡོད་པ་ཙམ་ལས་མང་ཚོགས་སྤྱིའི་ངག་ཐོག་ཏུ་ཡོད་པའི་ཐ་སྙད་ཅིག་མ་རེད།
དེའི་ཕྱིར་ཐ་སྙད་འདི་ག་དུས་ཤིག་ལ་བྱུང་བ་དང་། ཅིའི་ཕྱིར་བཏགས་པ། བཏགས་པའི་རྣམ་གྲངས་ཅི་ཡོད་སོགས་ཀྱི་དབྱེ་ཞིབ་བྱས་པའི་བརྩམས་ཆོས་ཤིག་ཕལ་ཆེར་མེད་ཚོད་གདའ། དེ་ལྟར་ཕྲན་གྱིས་འདིའི་སྐོར་གྱི་དཔྱད་གཏམ་ཐུང་ངུ་ཞིག་སྤེལ་འདོད་ཀྱི་འདུན་པ་རབ་ཏུ་ཆེ་མོད། གཟུར་གནས་མཁས་པ་ལ་ཕན་ཐོགས་པའི་ལེགས་བཤད་མེད་ལ། བླུན་པོའི་སྣེ་ཁྲིད་ཐུབ་པའི་གཏམ་རྡོག་པོ་ཞིག་ཀྱང་མེད་ངེས། འོན་ཀྱང་རང་གི་ཐོས་པ་རྒྱ་བསྐྱེད་ཡོང་སླད་འདིའི་སྐོར་ཉུང་ཟད་ཅིག་གླེང་འདོད་པའོ།།
གཅིག སྔོན་རྗེས་ཞེས་པའི་ཐ་སྙད་ཀྱི་སྐོར།
སྔོན་འཇུག་དང་རྗེས་འཇུག་ཅེས་པའི་ཐ་སྙད་འདི་སྤྱོད་སྒོ་ཧ་ཅང་ཆེ་མོད། ཐ་སྙད་དེ་གཉིས་ག་དུས་ཤིག་ལ་བྱུང་མིན་གྱི་ཁ་ཚོན་ནི་ཧ་ཅང་གཅོད་དཀའ། སུམ་ཅུ་པའི་གཞུང་དུ་དེ་ལས་རྗེས་འཇུག་བཅུ་ཡིན་ཏེ།། དེ་ལས་ལྔ་ནི་སྔོན་དུའང་འཇུག།། ཅེས་པའི་སྔོན་རྗེས་ཀྱི་མིང་གི་ཐ་སྙད་གསལ་པོ་ཡོད་མོད། ད་ཡོད་ཀྱི་སུམ་ཅུ་པའི་ཚིག་རིས་དེ་ཐོན་མིའི་སྐབས་ཀྱི་ཚིག་རིས་ངོ་མ་ཡིན་མིན་བཤད་དཀའ། རྒྱུ་མཚན་ནི། སུམ་ཅུ་པ་ནི་སྐད་གསར་བཅད་ཆེན་པོ་གསུམ་གྱི་རིམ་པའི་འོག་ནས་བྱུང་ཡོད་ངེས་པས། སྐད་གསར་བཅད་ཀྱི་ཤན་ཤུགས་རྩ་བ་ནས་མེད་ཅེས་འཆད་ཐུབ་རྒྱུ་ཁག་པོ་རེད།
རྒྱུ་མཚན། སྐད་གསར་བཅད་ཅེས་པ་ནི། རྒྱུན་སྤྱོད་ཀྱི་སྐད་ཆ་སྟེ། ཡུལ་མི་རང་བཞིན་པའི་སྐད་ལ་གསར་བཅད་བྱས་པ་མ་ཡིན་པར་གཞུང་ལུགས་ཀྱི་རྣམ་པའི་གྲུབ་ཆའི་ཐ་སྙད་དག་ལ་གསར་བཅད་ཀྱི་བགྱི་བ་སྤེལ་བ་ཡིན་ཙ་ན། སུམ་ཅུ་པ་ལའང་སྐད་གསར་བཅད་ཀྱི་ཤན་ཡོད་དགོས་ངེས་ཤིག་ཏུ་མཐོང་། དེའི་ཕྱིར་སུམ་ཅུ་པའི་སྔོན་རྗེས་ཀྱི་ཐ་སྙད་དེ་ཐོན་མིའི་སྐབས་ནས་ཡོད་པ་ཞིག་ཡིན་མིན་མི་ཤེས། འོན་ཀྱང་བརྡ་དག་རྙིང་པ་དག་ལ་བལྟས་ན་ནི། འཕུལ་རྟེན་གྱི་ཐ་སྙད་འདི་གསལ་པ་ལས། སྔོན་རྗེས་ཀྱི་ཐ་སྙད་སྤྱོད་པ་ཉུང་མོད། འཕུལ་རྟེན་གྱི་སྐོར་འོག་ཏུ་དཔྱད།
གཉིས། སྔོན་རྗེས་ཞེས་པའི་མིང་ཇི་ལྟར་བཏགས་པ།
བོད་ཀྱི་རིག་པའི་གཞུང་ལུགས་ལ་འགྲེལ་བཤད་ཀྱི་བསྟན་བཅོས་ཆེས་མང་བ་ནི། སུམ་རྟགས་གཉིས་ཡིན་ཞེས་ཀུན་ཀྱིས་སྨྲ་མོད། སྔོན་རྗེས་ཞེས་མིང་བཏགས་དོན་འཚོལ་མཁན་ནི་ཕལ་ཆེར་མེད་ཚོད་དུ་གྱུར་ཡོད། ཡིན་ཡང་གོ་དོན་དང་སྒྲ་བཤད་འདྲེས་མའི་ཚུལ་གྱིས་སྔོན་རྗེས་ལ་འགྲེལ་བཤད་བསྐྱོན་མཁན་ཧ་ཅང་མང་མོད། སྒྲ་བཤད་རྐྱང་པའི་ལམ་ནས་མིང་དེ་ལྟར་བཏགས་པའི་དགོས་པ་གསུངས་པ་ཞིག་སྔོན་རབས་བརྡ་འགྲེལ་བསྟན་བཅོས་ཁག་ཏུ་ཕྲན་གྱི་མིག་གི་སྤྱོད་ཡུལ་དུ་མ་གྱུར།
ཡིན་ཡང་དེང་གི་བརྡ་སྤྲོད་སྨྲ་བའི་དབང་པོ་ལྕགས་ཐར་རྒྱལ་གྱིས་ག་ད་བ་མ་འ་རྣམས་ལ་གང་ལ་འཇུག་པའི་གནས་ཀྱི་སྒོ་ནས་སྔོན་འཇུག་[1]ཅེས་དང་། ཡང་ག་ང་ད་ན་བ་མ་འ་ར་ལ་ས་བཅུ་ལ་རྗེས་འཇུག་ཟེར་བ་བ་ནི་འཇུག་ཡུལ་གྱི་ཆ་ནས་བཏགས་[2]ཞེས་སྔོན་རྗེས་ཀྱི་མིང་ཇི་ལྟར་བཏགས་པའི་རྒྱུ་མཚན་འཆད་པ་ནི་ཁ་གསལ་ཤོས་རེད་སྙམ། གང་ལྟར་སྔོན་རྗེས་ཞེས་པའི་ཐ་སྙད་བེད་སྤྱོད་རྒྱུགས་ཤོས་ནི། བརྡ་སྤྲོད་སུམ་ཅུ་པའི་འགྲེལ་བ་དག་ཡིན་ལ། སུམ་ཅུ་པའི་འགྲེལ་བཤད་སྔ་བ་དབུས་པ་བློ་གསལ་གྱི་སུམ་འགྲེལ་དུ་ཡང་སྔོན་རྗེས་ཐ་སྙད་བཀོལ་སྤྱོད་བྱས་ཡོད། སུམ་འགྲེལ་ཏུ་མ་གཏོགས་པའི་བོད་ཀྱི་བརྡ་དག་གི་གཞུང་སྔ་མ་འགའ་ཞིག་ཏུ་སྔོན་རྗེས་ཀྱི་ཐ་སྙད་རྩ་བ་ནས་མ་སྤྱད་པར། དེའི་ཚབ་ཏུ་འཕེལ་རྟེན་གྱི་ཐ་སྙད་བཀོལ་ཡོད།
གསུམ་པ། འཕུལ་རྟེན་གྱི་སྐོར་བཤད་པ།
འཕུལ་རྟེན་ཞེས་པའི་མིང་བརྡ་ལ་འགྲེལ་བཤད་མ་ཤེས་པའི་སྔོན་དུ་འདི་ག་དུས་ཤིག་ནས་བེད་སྤྱོད་བྱས་ཡོད་མེད་ངོས་འཛིན་རྒྱུ་གལ་ཆེན་ཡིན། དེའི་ཕྱིར་ན། བདག་གི་མཐོང་ཡུལ་དུ་གྱུར་པའི་བརྡ་དག་གཞུང་གི་ཆེས་སྔ་པ་ནི། རྔོག་ལོ་ཙཱ་བ་བློ་ལྡན་ཤེས་རབ་ཀྱི་དག་ཡིག་ཉེར་མཁོ་བསྡུས་པ་ཞེས་པའི་གཞུང་འདི་ཡིན། གཞུང་དེར་སྔོན་རྗེས་ཞེས་པའི་ཚབ་ཏུ་འཕུལ་རྟེན་གྱི་ཐ་སྙད་བེད་བྱས་ཡོད། འཕུལ་དང་རྟེན་གྱི་སྤངས་བླང་དང་། ། ཞེས་དང་། སྔོན་འཇུག་ལྔ་ལ་འཕུལ་ཡིག་ལྔ་དང་། རྗེས་འཇུག་བཅུ་ལ་མཐའ་རྟེན་བཅུ[3]།།ཞེས་སོགས་རྒྱ་ཆེར་བཀོལ་སྤྱོད་བྱས་ཡོད། དེ་བཞིན་འཕུལ་ཡིག་དང་མཐའ་རྟེན་སྦྱར་རུང་བ་དང་མི་རུང་བ་རྣམ་པར་དབྱེ་བ་བསྟན་པའི་ཕྱིར་སྨྲས་པ་[4]ཞེས་སོགས་གསུངས་པ་ལས་སྔོན་རྗེས་ཀྱི་ཐ་སྙད་ཕལ་ཆེར་བེད་སྤྱོད་བྱས་མེད་པར་སྣང། རྔོག་ལོ་ནི་སུམ་རྟགས་ཀྱི་འགྲེལ་མཛད་དག་ལས་ཀྱང་སྔ་བར་སོང་། ཁོང་གིས་སྔོན་རྗེས་ཞེས་ཟུར་ཙམ་ཡང་མ་གླེང་བར་འཕུལ་རྟེན་ཞེས་པ་རྒྱ་ཆེར་སྤྱོད་པར་ངེས་པ་བསམ་གཞིག་དགོས་ངེས་ཤིག་ཏུ་མཐོང་།
དེའི་རྗེས་ཀྱི་བརྡ་དག་གི་སྔ་ཤོས་ནི། ས་སྐྱ་བསོད་ནམས་རྩེ་མོའི་བྱིས་པ་བདེ་འཇུག་ཡིན་ལ། གཞུང་དེ་རུ་ཡང་སྔོན་རྗེས་ཀྱི་ཐ་སྙད་ཙམ་ཡང་མ་བཀོལ་བར་འཕུལ་རྟེན་གྱི་མིང་རྒྱ་ཆེར་བེད་སྤྱོད་བྱས་ཡོད། སྔོན་འཇུག་ལ་འཕུལ་བར་བྱེད་པའི་ཡི་གེ་ལྔ་[5]ཞེས་དང་། ག་ང་ད་ན་བ་མ་ར།། ལ་ས་ཞེས་བྱ་བའི་ཡི་གེ་དགུ་པོ་དེ་ཡི་གེ་ཐམས་ཅད་ལ་འཇུག་པའི་མཐའ་རྟེན་[6]ཞེས་གསུངས་ཡོད། སྔོན་འཇུག་ར་ལ་གཉིས་ལ་འཇུག་པའི་སྐབས་སུ་ར་ལ་གཉིས་ལ་རྐྱང་པའི་མི་འཇུག་ཀྱང་བརྩེགས་མའི་འཇུག་པའི་ཚུལ་ལ། རྐྱང་བ་མི་འཕུལ་བརྩེགས་མ་འཕུལ[7]ཞེས་དང་། མཐའ་རྟེན་ཟུར་ཕྱིན་རབ་ཏུ་བསླབ།།[8] ཞེས་སོགས་འཕུལ་རྟེན་གྱི་ཐ་སྙད་མཐའ་ཡས་པ་ཞིག་བྱུང་ཡོད་ནའང་སྔོན་རྗེས་ཀྱི་མིང་ཟུར་ཙམ་ཡང་བཀོལ་སྤྱོད་བྱས་མེད།
ཐ་ན་གཞུང་འདིར་སྔོན་རྗེས་ཀྱི་ཐ་སྙད་མ་ཟད། ཡང་འཇུག་ལའང་རྒྱུན་ལྟར་ཡང་འཇུག་ཅེས་བེད་སྤྱོད་བྱས་མེད་དེ། ཡང་འཇུག་སའི་རྗེས་ཡུལ་གྱི་རྗེས་འཇུག་ངོས་འཛིན་པའི་སྐབས་ས་ནི་ག་ང་བ་མ་སྟེ། །བཞི་ལ་མཐའ་རྟེན་གཉིས་པ་འཇུག་[9]ཅེས་ཡང་འཇུག་ལ་མཐའ་རྟེན་གཉིས་པ་ཞེས་གསུངས་པ་ལས་ཡང་འཇུག་ཅེས་མ་གསུངས་པ་ངེས་དགོས།
དེ་བཞིན་དུ་ས་སྐྱ་པཎ་ཆེན་གྱིས་བརྩམས་པའི་དག་ཡིག་སྡེབ་སྦྱོར་རིན་ཆེན་རྒྱ་མཚོ་རྒྱས་བསྡུས་གཉིས་ཡོད་པ་ལས། བསྡུས་པའི་ནང་དུ་ག་ད་བ་མ་འ་རྣམས་ལ་འཕུལ་བྱེད་ལྔ་རུ་གྲགས་[10]པར་གསུངས་ཡོད་ལ། དེ་བཞིན་རྗེས་འཇུག་གི་ག་ང་ད་ན་བ་མ་ར་ལ་ས་བཅས་ལ་མཐའ་རྟེན་དགུ་དང་། འ་མཐའ་རྟེན་ཕྱེད་དུ་འདོད་[11]ཚུལ་བཅས་གསུངས་ཡོད། གཞུང་འདིར་སྔོན་རྗེས་ཀྱི་འཇུག་ཚུལ་མང་དུ་གསུངས་ཡོད་ནའང་འཕུལ་རྟེན་ཞེས་གསུངས་ཡོད་པ་ལས་སྔོན་རྗེས་གསུངས་མེད། ཡིན་ཡང་སྔོན་འཇུག་ལྔ་དང་མཐའ་རྟེན་བརྒྱད།།ཅེས་སྔོན་འཇུག་ཐ་སྙད་འདི་བཀོལ་ཡོད་པ་ཡིན།
དེ་བཞིན་ཁོང་གིས་མཛད་པར་གྲགས་པའི་དག་ཡིག་ཉེར་མཁོ་བསྡུས་པ་སྡེབ་སྦྱོར་ཡིད་བཞིན་ནོར་བུ་ཞེས་པ་ནི་ཚིག་རིས་མང་ཆེ་བ་ཞིག་རྔོག་ལོ་ཙཱ་བའི་དག་ཡིག་ཉེར་མཁོ་དང་ཧ་ཅང་འདྲ་ཆེ་མོད། རྔོག་ལོའི་དག་ཡིག་པར་བཤུས་བྱས་པ་རེད་ཅེས་སྨྲ་མི་སྤོབས། གང་ལྟར་གཞུང་དེར་ཡང་སྔོན་འཇུག་ལ་འཕུལ་ཡིག་ལྔ་དང་རྗེས་འཇུག་བཅུ་ལ་མཐའ་བརྟེན་བཅུ་[12]ཞེས་སོགས་རྒྱ་ཆེར་གསུངས་ཡོད་མོད། སྔོན་རྗེས་ཀྱི་ཐ་སྙད་བེད་སྤྱོད་བྱས་མེད། འདི་དག་ནི་སུམ་རྟགས་ཀྱི་འགྲེལ་བ་ལ་སྔ་བ་དབུས་པ་བློ་གསལ་སོགས་ཀྱི་སུམ་འགྲེལ་ལས་སྔ་བའི་བརྡ་དག་གི་གཞུང་ཡིན་པ་དང་། བོད་སིལ་བུ་ནས་གཅིག་གྱུར་མ་ཆགས་བར་གྱི་བརྡ་དག་གི་གཞུང་གཙིགས་ཆེན་རེ་ཡིན་པས་འདི་དག་ཏུ་སྔོན་རྗེས་ཀྱི་ཐ་སྙད་མ་བྱུང་བར། འཕུལ་རྟེན་གྱི་ཐ་སྙད་རྒྱ་ཆེར་བེད་སྤྱོད་གནང་བ་ལ་ངེས་པར་ཐུགས་བསམ་དགོས།
བཞི་པ། འཕུལ་རྟེན་ནས་སྔོན་རྗེས་སུ་འགྱུར་མཚམས།
སུམ་རྟགས་ཀྱི་འགྲེལ་བཤད་ཕལ་ཆེ་བ་སུམ་ཅུ་བའི་སྐབས་ཀྱི་དེ་ལ་རྗེས་འཇུག་བཅུ་ཡིན་ཏེ།། ཞེས་པ་དང་། དེ་ལས་ལྔ་ནི་སྔོན་དུའང་འཇུག།། ཅེས་པ་དང་། རྟགས་འཇུག་སྐབས་ཀྱི་སྔོན་འཇུག་ཡི་གེ་ལྔ་བོ་ལ།། ཞེས་པ་དང་། རྗེས་འཇུག་ཡི་གེ་བཅུ་པོ་ལ།། ཞེས་སོགས་ཀྱི་ཚིག་ལ་འགྲེལ་བཤད་བསྐྱོན་ཏེ། སྔོན་རྗེས་ཀྱི་ཐ་སྙད་ཕོན་ཆེར་བེད་སྤྱོད་བྱས་ཡོད། ཡིན་ཡང་འགྲེལ་བཤད་དེ་དག་མ་བྱུང་གོང་གི་བརྡ་དག་གི་ཁྲོད་དུ་ཡང་སྔོན་རྗེས་ཞེས་པའི་ཐ་སྙད་མེད་པ་མིན་ཏེ།བོད་སིལ་བུའི་སྐབས་སུ་ཡང་མཐའ་རྟེན་བཅུ་ལ་རྗེས་འཇུག་ཡི་གེ་བཅུ་དང་། འཕུལ་བྱེད་ལྔ་ལ་སྔོན་འཇུག་ལྔ་[13]ཞེས་གསལ་པོ་གསུངས་ཡོད་མོད། ཡང་དེ་དག་མིང་གཞི་ལ་བཀོལ་སྤྱོད་བྱེད་པའི་ཚེ་འཕུལ་རྟེན་གྱི་ཐ་སྙད་བཀོལ་ཡོད།
གང་ལྟར་ཡང་དག་ཡིག་སྡེབ་སྦྱོར་རྒྱ་མཚོ་རྒྱས་པ་ཞེས་པའི་གཞུང་འདིར་གོང་དུ་དྲངས་པའི་བརྡ་དག་གཞན་དང་མི་འདྲ་བར་སྔོན་རྗེས་དང་འཕུལ་རྟེན་གྱི་ཐ་སྙད་སྤེལ་མར་བྱུང་ཡོད་པས་ཐ་སྙད་འདི་དག་རེས་མོས་ཀྱིས་བཀོལ་ཚུལ་འདི་ནས་འགོ་ཚུགས་པ་རེད་ཅེས་བཤད་ན་ཆོག་པར་སྙམ། རྒྱུ་མཚན་ནི། བཙན་པོའི་སྐབས་ཀྱི་སུམ་རྟགས་ཀྱི་གཞུང་དུ་སྔོན་རྗེས་ཀྱི་ཐ་སྙད་རྐྱང་པ་བེད་སྤྱོད་བྱས་པ་ལས་འཕུལ་རྟེན་གྱི་སྒྲ་ཟུར་ཙམ་ཡང་མེད་པ་དང་། སིལ་བུའི་སྐབས་ཀྱི་བརྡ་དག་གི་གཞུང་གྲགས་ཆེ་བ་སྟེ། རྔོག་ལོའི་བརྡ་དག་ཉེར་མཁོ་བསྡུས་པ་དང་། ས་སྐྱ་བསོད་ནམས་རྩེ་མོའི་བྱིས་འཇུག་རྣམས་སུ་འཕུལ་རྟེན་གྱི་སྒྲ་གསལ་པ་ལས་སྔོན་རྗེས་ཀྱི་ཐ་སྙད་ཟུར་ཙམ་ཡང་བྱུང་མེད་པས་སོ།།
ལྔ་པ། འཕུལ་རྟེན་གྱི་མིང་གི་རྣམ་གྲངས།
སྔོན་འཇུག་ལ་འཕུལ་ཞེས་འབྲི་ཚུལ་དེ་ཕལ་ཆེར་གཅིག་མཐུན་ཡིན་མོད། རྗེས་འཇུག་ལ་རྟེན་ཞེས་པའི་སྐབས་སུ་རྟེན་ལ་འཕུལ་བྱེད་བ་འབྲི་མཁན་ཡོད། རྔོག་ལོའི་བརྡ་དག་ཉེར་མཁོ་ལག་བྲིས་མ་ཞིག་ཏུ་རྟེན་ཞེས་པ་ལ་འཕུལ་བྱེད་བ་བྲིས་ཏེ། བརྟེན་ཞེས་བྲིས་ཡོད་ནའང་རྔོག་ལོའི་དག་ཡིག་ཚང་མ་དེ་འདྲ་མ་མིན་པར་ངེས། རྟེན་དང་བརྟེན་[14]གཉིས་སྤེལ་མར་བྲིས་པ་དེ་འདྲ་ཡང་ཡོད།
གང་ལྟར་སྔོན་འཇུག་ལ་འཕུལ་[15]དང་། འཕུལ་ཡིག[16] འཕུལ་བྱེད།[17] འཕུལ་བ་[18]བཅས་སུ་བེད་སྤྱོད་བྱས་ཡོད་ལ། རྗེས་འཇུག་ལ་ཡང་རྟེན་[19]དང་། མཐའ[20]། མཐའ་རྟེན། [21]མིང་མཐའ[22]། འཇུག་པ་[23]རྣམས་སུ་བཀོལ་ཡོད།
གང་ལྟར་བརྡ་སྤྲོད་ཀྱི་འགྲེལ་མཛད་ཕྱི་མ་དག་གིས་སྔོན་རྗེས་ཀྱི་གྲངས་འདྲེན་བྱེད་སྐབས་སྔོན་རྗེས་ཞེས་བེད་སྤྱོད་གནང་བཞིན་ཡོད་པ་དང་། སྔོན་རྗེས་མིང་གཞི་གང་རུང་གི་སྔ་རྗེས་སུ་འཇུག་སྐབས་འཕུལ་རྟེན་ཞེས་བཀོལ་མེད་དམ་སྙམ་པའི་སྣང་ཚུལ་བྱུང་།
དྲུག་པ། འཕུལ་རྟེན་གྱི་སྒྲ་བཤད།
སྤྱིར་སྔོན་འཇུག་དང་རྗེས་འཇུག་ཅེས་སྨྲ་ཚེ་ལམ་སང་རང་འཇུག་གཞིའི་ཡི་གེ་རྣམས་ཀྱི་སྔ་རྗེས་སུ་འཇུག་པའི་ཆ་ནས་མིང་དེ་ལྟར་བཏགས་པ་ངེས་ལ། བརྡ་སྤྲོད་སྨྲ་བའི་དབང་པོ་ལྕགས་ཐར་རྒྱལ་མཆོག་གིས་ཀྱང་སྔོན་རྗེས་ཞེས་པ་ནི་འཇུག་ཡུལ་ལམ་འཇུག་གནས་[24]ཀྱི་ཆ་ནས་བཏགས་ཞེས་ཁ་གསལ་ངང་གསུངས་ཡོད་ལ། དེ་བཞིན་འཕུལ་རྟེན་ཞེས་པ་ལ་ཡང་མཁས་པའི་དབང་པོ་ཁོང་གིས་སྔོན་རྗེས་ཀྱི་ནུས་པའི་ཆ་ནས་བཏགས་པའི་མིང་ཡིན་[25]ཞེས་གསུངས་ཡོད། གསུང་མོལ་འདིས་ང་ཚོའམ་ཡང་ན་བརྡ་སྤྲོད་སྨྲ་བའི་ཁྲོད་དུ་བསམ་གཞིགས་ཀྱི་སྒོ་མོ་ཆེས་ཆེར་བྱས་ཡོད།
ནམ་རྒྱུན་འུ་ཚོའི་སྒྲ་རིག་སྨྲ་བ་དང་། བརྡ་སྤྲོད་འཆད་ཁྲིད་བྱེད་པའི་དགེ་རྒན་མང་པོ་ཞིག་གིས་སྔོན་འཇུག་དང་འཕུལ་བྱེད་དང་། རྗེས་འཇུག་དང་མཐའ་རྟེན་ཕན་ཚུན་མིང་གི་རྣམ་གྲངས་ཡིན་པ་ཙམ་ལས། མིང་རེ་རེའི་ཁྱད་པར་དང་སྒྲ་བཤད་སོགས་ཕལ་ཆེར་མེད་ཚོད་རེད་སྙམ་ཡོད། དེའི་ཕྱིར་ན་སྔོན་འཇུག་ལ་འཕུལ་བྱེད་དང་། རྗེས་འཇུག་ལ་མཐའ་རྟེན་ཞེས་པའི་ཐ་སྙད་དག་ཕན་ཚུན་གདག་གཞིའི་དོན་གྱི་ཆ་ནས་གཅིག་པ་ཡིན་ནའང་། འདོགས་ཚུལ་གྱི་ཆ་ནས་ཁྱད་པར་ཆེན་པོ་ཡོད་པ་ངེས་དགོས།
སྨོན་ལམ་ཚིག་མཛོད་དུ་འཕུལ་ཞེས་པ་གཟུགས་མི་འགྱུར་བའི་བྱ་ཚིག་གཅིག་སྟེ། ཕྱོགས་ངོས་གཅིག་ནས་ཕར་གཏད་པའི་དོན་ཞེས་འཆད་ཡོད། དེ་ལྟར་ན་སྤྱིར་བྱ་ཚིག་གི་རྣམ་གཞག་འཕོ་འགྱུར་གཏོང་བྱེད་གཙོ་བོ་ནི། སྔོན་འཇུག་གམ་འཕུལ་བྱེད་ལྔ་ཡིན་ཏེ། རྟགས་འཇུག་རྩ་བ་ལས། སྔ་མ་སྔོན་འཇུག་ལྔ་བཞིན་སྦྱར།། ཞེས་རྗེས་འཇུག་དེ་ཉིད་རང་གི་འཇུག་གཞིར་སྦྱར་རྗེས། དེས་དུས་གསུམ་དང་བདག་གཞན་གང་སྟོན་གྱི་ནུས་པ་འདོན་བྱེད་སྔོན་འཇུག་ལ་ལྟོས་དགོས་པར་གསུངས་པས། སྔོན་འཇུག་དག་ལ་འཕུལ་བྱེད་ཅེས་བཏགས་ན་འོས་ཤིང་འཚམས།
དེ་བཞིན་རྟེན་ཞེས་པ་ནི་རྟེན་དང་བརྟེན་པའི་རྟེན་སྟེ། ཚེག་ཁྱིམ་གཅིག་གི་མཐའ་མའི་རྟེན་བྱེད་པས་མཐའ་རྟེན་[26]ཞེས་འདོད་པ་ཡོད་ལ། དེ་བཞིན་དུ་ཡི་གེ་དུ་མ་ཚེག་ཁྱིམ་གཅིག་ཏུ་འདུས་པའི་སྒྲ་དང་དོན་གྱི་རྟེན་ནི་རྗེས་འཇུག་གིས་བྱེད་[27]པས་མཐའ་རྟེན་དུ་འདོད་པ་ཡང་ཡོད།
མདོར་ན། སྔོན་འཇུག་ལ་འཕུལ་བྱེད་དང་། རྗེས་འཇུག་ལ་མཐའ་རྟེན་ཞེས་གསུངས་པ་ནི། ནུས་པའམ་བྱེད་ལས་ཀྱི་ཆ་ནས་བཏགས་ནི་གསལ་པོ་རེད་སྙམ། ཡིན་ཡང་སྔོན་འཇུག་ལ་འཕུལ་བྱེད་ཅེས་བཏགས་པ་ནི། སྔོན་འཇུག་རྣམས་མིང་གཞིར་སྦྱར་བའི་ཚེ། མིང་གཞིའི་སྒྲ་ལ་འགྱུར་བའི་ཆ[28]་ཙམ་ལ་གོ་རྒྱུ་མ་ཡིན་པར་སྔོན་འཇུག་ལྔ་རང་གི་འཇུག་ཡུལ་དུ་གྱུར་པའི་མིང་གཞིའི་སྔོན་དུ་འཇུག་པའི་ཚེ་མིང་གཞི་དེའི་སྒྲ་ལ་འགྱུར་བ་གཏོང་བར་མ་ཟད། རང་ཉིད་གང་ལ་ཞུགས་པའི་མིང་དེས་བདག་གཞན་དུས་གསུམ་གྱི་ངོ་བོ་གང་ཞིག་ཏུ་འཕོ་འགྱུར་འགྲོ་མིན་བལྟ་སའི་གཞི་གཙོ་བོ་ཡང་སྔོན་འཇུག་ཡིན་པས་དེ་ལ་འཕུལ་བྱེད་ཅེས་མིང་བཏགས་པར་འདོད།
མིང་གཞིའི་སྒྲ་ལ་འགྱུར་བ་གཏོང་བ་དང་། བྱ་ཚིག་དེས་བདག་གཞག་དུས་གསུམ་གང་ཞིག་སྟོན་མིན་གྱི་ལས་འགན་ནི་སྔོན་འཇུག་ལ་ཡོད་པས་རྟགས་འཇུག་རྩ་བར་སྔ་མ་སྔོན་འཇུག་ལྔ་བཞིན་སྦྱར།། ཞེས་པའི་ཚིག་འདི་བྱུང་བར་འདོད། དེ་བཞིན་རྗེས་འཇུག་ལ་ཡང་མཐའ་རྟེན་ཞེས་པ་ཚེག་ཁྱིམ་གཅིག་གི་མཐའ་མའི་རྟེན་བྱེད་པ་ཙམ་ལ་གོ་རྒྱུ་ལས། ཡི་གེ་དུ་མ་ཚེག་ཁྱིམ་གཅིག་ཏུ་འདུས་པའི་སྒྲ་དང་དོན་གྱི་རྟེན་ནི་རྗེས་འཇུག་གིས་བྱེད་པས་མཐའ་རྟེན་གསུངས་པའི་དགོངས་ཚུལ་འདི་གོ་རྒྱུ་ཆེའོ་སྙམ། གང་ལ་ཞེ་ན། ཚེག་ཁྱིམ་གཅིག་ཏུ་འདུས་པའི་སྒྲ་དང་དོན་ཞེས་པའི་སྒྲ་དོན་གཉིས་ལ་གོ་རྒྱུ་ཆེན་པོ་མེད་དམ་སྙམ་པས་ཡིན།
སྒྲ་ཞེས་པ་ནི་རྗེས་འཇུག་རྣམས་རང་ཉིད་གང་ལ་ཞུགས་པའི་མིང་གཞིའི་སྒྲ་གདངས་གང་དུ་འགྱུར་ཚུལ་ལ་གོ་དགོས་ཤིང་། དོན་ཞེས་པ་ནི་རྗེས་འཇུག་དེ་ཉིད་ཚེག་ཁྱིམ་གཅིག་གི་མཐར་ཞུགས་ཚེ། ཚེག་ཁྱིམ་གཅིག་ཏུ་གྱུར་པའི་མིང་དེས་དོན་གྱི་ངོ་བོའམ་ཁྱད་པར་གང་ཞིག་སྟོན་པར་བྱེད་པ་ལ་གོ་དགོས་པས་མཐའ་རྟེན་ཞེས་པ་ནི་ཚེག་ཁྱིམ་གཅིག་གིས་དོན་ཅི་ཞིག་སྟོན་མིན་གྱི་གཞི་འཛིན་ས་དེ་རྗེས་འཇུག་རྣམས་ཡིན་པས་དེ་དག་ལ་མཐའ་རྟེན་ཞེས་བཏགས་པར་སེམས།
མཆན།
[1] བརྡ་སྤྲོད་རིག་པའི་དཀའ་གནད་གསལ་བཀྲོལ་རིག་འཕྲུལ་ལྡེ་མིག ཤོག་ངོས་ ༣༧༢ལྕགས་ཐར་རྒྱལ། མི་རིགས་དཔེར་བསྐྲུན་ཁང་།
[2] བརྡ་སྤྲོད་རིག་པའི་དཀའ་གནད་གསལ་བཀྲོལ་རིག་འཕྲུལ་ལྡེ་མིག ཤོག་ངོས ༣༧༢ ལྕགས་ཐར་རྒྱལ། མི་རིགས་དཔེར་བསྐྲུན་ཁང་།
[3] དག་ཡིག་ཉེར་མཁོ་བསྡུས་པ། རྔོག་ལོ་ཙཱ་བ་བློ་ལྡན་ཤེས་རབ། གངས་ལྗོངས་བརྡ་དག་ཀུན་བཏུས། ཤོག་ངོས་༡ བོད་གཞུང་ཤེས་རིག་ལས་ཁུངས།
[4] དག་ཡིག་ཉེར་མཁོ་བསྡུས་པ། རྔོག་ལོ་ཙཱ་བ་བློ་ལྡན་ཤེས་རབ། གངས་ལྗོངས་བརྡ་དག་ཀུནབཏུས། ཤོག་ངོས་ ༥ བོད་གཞུང་ཤེས་རིག་ལས་ཁུངས།
[5] ཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པ། ས་སྐྱ་བསོད་ནམས་རྩེ་མོ། གངས་ལྗོངས་བརྡ་དག་ཀུན་བཏུས། ཤོག་ངོས་ ༡༢ བོད་གཞུང་ཤེས་རིག་ལས་ཁུངས།
[6] ཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པ། ས་སྐྱ་བསོད་ནམས་རྩེ་མོ། གངས་ལྗོངས་བརྡ་དག་ཀུན་བཏུས། ཤོག་ངོས་ ༡༣ བོད་གཞུང་ཤེས་རིག་ལས་ཁུངས།
[7] ཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པ། ས་སྐྱ་བསོད་ནམས་རྩེ་མོ། གངས་ལྗོངས་བརྡ་དག་ཀུན་བཏུས། ཤོག་ངོས་ ༡༢ བོད་གཞུང་ཤེས་རིག་ལས་ཁུངས།
[8] ཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པ། ས་སྐྱ་བསོད་ནམས་རྩེ་མོ། གངས་ལྗོངས་བརྡ་དག་ཀུན་བཏུས། ཤོག་ངོས་ ༡༥ བོད་གཞུང་ཤེས་རིག་ལས་ཁུངས།
[9] ཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པ། ས་སྐྱ་བསོད་ནམས་རྩེ་མོ། གངས་ལྗོངས་བརྡ་དག་ཀུན་བཏུས། ཤོག་ངོས་ ༡༣ བོད་གཞུང་ཤེས་རིག་ལས་ཁུངས།
[10] དག་པར་བྱེད་པ་སྡེབ་སྦྱོར་རིན་ཆེན་རྒྱ་མཚོ། ས་སྐྱ་པཎ་ཆེན་ཀུན་དགའ་དགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༢༣ བོད་གཞུང་ཤེས་རིག་ལས་ཁུངས།
[11] དག་པར་བྱེད་པ་སྡེབ་སྦྱོར་རིན་ཆེན་རྒྱ་མཚོ། ས་སྐྱ་པཎ་ཆེན་ཀུན་དགའ་དགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༢༣ བོད་གཞུང་ཤེས་རིག་ལས་ཁུངས།
[12] དག་ཡིག་ཉེར་མཁོ་བསྡུས་པ་སྡེབ་སྦྱོར་ཡིད་བཞིན་ནོར་བུ། ས་སྐྱ་པཎ་ཆེན་ཀུན་དགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༣༢ བོད་གཞུང་ཤེས་རིག་ལས་ཁུང་།
[13] སྡེབ་སྦྱོར་རིན་ཆེན་རྒྱ་མཚོ་རྒྱས་པ། ས་སྐྱ་པཎ་ཆེན་ཀུན་དགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༢༧ བོད་གཞུང་ཤེས་རིག་ལས་ཁུངས།
[14] དག་ཡིག་ཉེར་མཁོ་བསྡུས་པ། རྔོག་ལོ་ཙཱ་བ་བློ་ལྡན་ཤེས་རབ། གངས་ལྗོངས་བརྡ་དག་ཀུན་བཏུས། ཤོག་ངོས་༡ བོད་གཞུང་ཤེས་རིག་ལས་ཁུངས།
[15] དག་ཡིག་ཉེར་མཁོ་བསྡུས་པ། རྔོག་ལོ་ཙཱ་བ་བློ་ལྡན་ཤེས་རབ། གངས་ལྗོངས་བརྡ་དག་ཀུན་བཏུས། ཤོག་ངོས་༡ བོད་གཞུང་ཤེས་རིག་ལས་ཁུངས།
[16] དག་ཡིག་ཉེར་མཁོ་བསྡུས་པ་སྡེབ་སྦྱོར་ཡིད་བཞིན་ནོར་བུ། ས་སྐྱ་པཎ་ཆེན་ཀུན་དགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༣༢ བོད་གཞུང་ཤེས་རིག་ལས་ཁུང་།
[17] དག་པར་བྱེད་པ་སྡེབ་སྦྱོར་རིན་ཆེན་རྒྱ་མཚོ། ས་སྐྱ་པཎ་ཆེན་ཀུན་དགའ་དགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༢༣ བོད་གཞུང་ཤེས་རིག་ལས་ཁུངས།
[18] ཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པ། ས་སྐྱ་བསོད་ནམས་རྩེ་མོ། གངས་ལྗོངས་བརྡ་དག་ཀུན་བཏུས། ཤོག་ངོས་ ༡༢ བོད་གཞུང་ཤེས་རིག་ལས་ཁུངས།
[19] དག་ཡིག་ཉེར་མཁོ་བསྡུས་པ། རྔོག་ལོ་ཙཱ་བ་བློ་ལྡན་ཤེས་རབ། གངས་ལྗོངས་བརྡ་དག་ཀུན་བཏུས། ཤོག་ངོས་༡ བོད་གཞུང་ཤེས་རིག་ལས་ཁུངས།
[20] ལེགས་བཤད་ལྗོན་པོ་དབང་པོར་འ་དང་མཐའ་མེད་འི་དང་ཡི།། ཞེས་པའི་མཐའ་མེད་ཅེས་པའི་མཐའ་ནི་རྗེས་འཇུག་ལ་གོ་དགོས།
[21] སྡེབ་སྦྱོར་རིན་ཆེན་རྒྱ་མཚོ་རྒྱས་པ། ས་སྐྱ་པཎ་ཆེན་ཀུནདགའ་རྒྱལ་མཚན། གངས་ལྗོངས་བརྡ་དག་ཀུན་བཏུས། ཤོག་ངོས་ ༢༧ བོད་གཞུང་ཤེས་རིག་ལས་ཁུངས།
[22] རྟགས་འཇུག་ལས། མིང་མཐའ་དེ་དག་ཉིད་ནི།། ཞེས་པའི་སྐབས་ཀྱི་མིང་མཐའ་ཞེས་པ་ནི་རྗེས་འཇུག་ལ་གོ་རྒྱུ་ལས་འོས་མེད།
[23] རྟགས་འཇུག་ཏུ་འཇུག་པར་བཅས་པ་མེད་ན་ནི།། ཞེས་པའི་འཇུག་པ་ཞེས་པའང་རྗེས་འཇུག་ལ་གོ་དགོས།
[24] བརྡ་སྤྲོད་རིག་པའི་དཀའ་གནད་གསལ་བཀྲོལ་རིག་འཕྲུལ་ལྡེ་མིག ལྕགས་ཐར་རྒྱལ། ཤོག་ངོས་ ༣༧༢ མི་རིགས་དཔེ་སྐྲུན་ཁང་།
[25] བརྡ་སྤྲོད་རིག་པའི་དཀའ་གནད་གསལ་བཀྲོལ་རིག་འཕྲུལ་ལྡེ་མིག ལྕགས་ཐར་རྒྱལ། ཤོག་ངོས་ ༣༧༢ མི་རིགས་དཔེ་སྐྲུན་ཁང་།
[26] བརྡ་སྤྲོད་ནག་པོ་འགྲོ་ཤེས། ཤེས་ཚང་མཁྱེན་རབ་རྒྱ་མཚོ། ཤོག་ངོས་ ༢༡ ཀྲུང་གོའི་རྩོམ་རིག་སྒྱུ་རྩལ་ལྷན་ཚོགས་དཔེ་སྐྲུན་ཁང་།
[27] བརྡ་སྤྲོད་རིག་པའི་དཀའ་གནད་གསལ་བཀྲོལ་རིག་འཕྲུལ་ལྡེ་མིག ལྕགས་ཐར་རྒྱལ། ཤོག་ངོས་ ༣༧༣ མི་རིགས་དཔེ་སྐྲུན་ཁང་།
[28] བརྡ་སྤྲོད་རིག་པའི་དཀའ་གནད་གསལ་བཀྲོལ་རིག་འཕྲུལ་ལྡེ་མིག ལྕགས་ཐར་རྒྱལ། ཤོག་ངོས་ ༣༧༢ མི་རིགས་དཔེ་སྐྲུན་ཁང་།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/25635.html

robotstxt: allowed

filter: keep


text:
“འདི་ལོའི་རིག་གནས་དང་། ཚན་རྩལ། འཕྲོད་བསྟེན། བཅའ་ཁྲིམས། རྒྱལ་གཅེས་ཆོས་གཅེས་བཅས་ཀྱི‘གཤམ་སྤེལ་ལྔའི’བྱེད་སྒོ་མང་ཚོགས་དང་ཐག་ཉེ་ཞིང་སྤྱོད་གོ་ཆོད་པ་དེས་ང་ཚོའི་དངོས་སྤྱོད་ལག་རྩལ་སྦྱོང་སེམས་དང་ཚན་རིག་ཁྱབ་གདལ་ཤེས་བྱ་རྟོགས་སེམས་འཕེལ་ནས་ཚན་རྩལ་ཕྱུག་འགྱུར་ལ་བརྟེན་པ་དང་ཏང་གི་སྲིད་ཇུས་བཟང་པོའི་སྐུལ་ལྕག་འོག་འཚོ་བ་དེ་བས་ཡག་པ་སྐྱེལ་ཐུབ་ངེས་རེད”ཅེས་ཉིང་ཁྲི་གྲོང་ཁྱེར་རྫ་ཡུལ་རྫོང་གི་མང་ཚོགས་སྤེན་དབྱངས་ཀྱིས་དགའ་སྤྲོའི་ངང་བཤད།
ཉེ་ཆར། ཉིང་ཁྲི་གྲོང་ཁྱེར་གྱིས“2018ལོ་འཁོར་གྱི་རང་སྐྱོང་ལྗོངས་ཀྱི‘ཚན་རྩལ་གཤམ་སྤེལ’གྱི་གཅིག་སྡུད་ཞབས་འདེགས”བྱེད་སྒོ་རྫ་ཡུལ་རྫོང་འགྲོ་བ་དགོན་གྲོང་རྡལ་དགའ་པ་ཐང་ཆེན་དུ་སྤེལ་ཞིང་། རྫ་ཡུལ་རྫོང་གྲོང་མཐའ་འཁོར་གྱི་ཞིང་འབྲོག་པ་དང་། སློབ་གྲྭ་འབྲིང་ཆུང་གི་སློབ་མ། ཚན་རྩལ་ཆེད་མངགས་པ། གྲྭ་བཙུན་གྱི་འཐུས་མི། རྫོང་ཐད་གཏོགས་ལས་ཁུངས་ཀྱི་ལས་བྱེད་ལས་བཟོ་བཅས་མི་1000ལྷག་ཙམ་བྱེད་སྒོར་ཞུགས་ཡོད་པ་རེད། འགྲེམས་ཞུགས་ཚན་པ་ཁག་གིས་ཚན་རྩལ་བློ་འདྲི་དང་། འོས་འགན་སྨན་བཅོས། རིམས་ནད་སྔོན་འགོག་ཁྱབ་གདལ། ཚན་རིག་དང་མཐུན་པའི་ངང་སྨན་སྤྱོད་པ། དཔྱད་གཞིའི་ཡིག་རིགས་སྤྲོད་པ། གཅིག་སྡུད་སློབ་ཁྲིད། ས་གནས་ས་ཐོག་གི་མཛུབ་ཁྲིད་སོགས་བྱེད་ཐབས་སྣ་མང་གི་བྱེད་སྒོ་སྤེལ་བ་རེད།
ཉེ་བའི་ལོ་ཤས་རིང་། ཉིང་ཁྲི་གྲོང་ཁྱེར་གྱིས“ཕྱོགས་ཡོངས་བཞིའི”འཐབ་ཇུས་བཀོད་ཇུས་མཐའ་འཁྱོངས་དང་། “ཚན་རྩལ་གྱི་ཚོགས་འདུ་གསུམ”དང་མང་ཚོགས་ཚོགས་པའི་སྒྱུར་བཅོས་ལས་ཀའི་བཞུགས་མོལ་ཚོགས་འདུའི་དགོངས་དོན་ལག་བསྟར། རྒྱ་ཆེའི་ཚན་རྩལ་ལས་དོན་པར་མཐུན་སྒྲིལ་དང་སྣེ་ཁྲིད་ནན་ཏན། གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་ལག་བསྟར་ཤུགས་ཆེན། ཀུན་གྱིས་བྱ་གཞག་སྐྲུན་དམངས་ཀྱིས་གསར་གཏོད་བྱེད་རྒྱུར་ནུས་ཤུགས་ཡོད་རྒུས་སྐུལ་འདེད་གཏོང་བ། དམངས་ཡོངས་ཀྱི་ཚན་རྩལ་གྱི་བྱང་ཚད་སྔར་བས་མཐོ་རུ་གཏོང་བ་བཅས་བྱས་ནས་ཉིང་ཁྲི་གྲོང་ཁྱེར་གྱི་དཔལ་འབྱོར་དང་སྤྱི་ཚོགས་རྒྱུན་སྲིང་སྐྱོན་བྲལ་གྱི་འཕེལ་རྒྱས་ལ་སྐུལ་མ་གཏོང་ཆེད་ལེགས་སྐྱེས་ཧུར་ཐག་ཕུལ་ཡོད་པ་རེད།
མིག་སྔར། ཉིང་ཁྲི་གྲོང་ཁྱེར་གྱི་ཚན་རྩལ་ཡར་ཐོན་གྱིས་གྲོང་ཁྱེར་ཡོངས་ཀྱི་དཔལ་འབྱོར་འཕེལ་རྒྱས་ལ་ལེགས་སྐྱེས་འབུལ་ཚད་41%ཟིན་པ་དང་། ཞིང་འབྲོག་ལས་འཕེལ་རྒྱས་ལ་ལེགས་སྐྱེས་འབུལ་ཚད་46%ཟིན་པ། གྲོང་གསེབ་ཀྱི་ཚན་རིག་ལག་རྩལ་ཁྱབ་གདལ་གཏོང་ཚད་92%ཟིན་ཡོད་པ་རེད།
2017ལོར། ཉིང་ཁྲི་གྲོང་ཁྱེར་གྱིས་ཆེད་མངགས་གྲོང་ཁྱེར་ཐད་གཏོགས་སྡེ་ཚན་ཁོངས་མིར་བྱས་པའི་དམངས་ཡོངས་ཀྱི་ཚན་རིག་བྱང་ཚད་ལས་དོན་འགོ་ཁྲིད་ཚོགས་ཆུང་14བཙུགས་ནས་གྲོང་ཁྱེར་དང་། རྫོང་། ཆུས་བཅས་ཀྱི་ཚན་རིག་ཁྱབ་གདལ་གྱི་མཉམ་ཞུགས་ཚོགས་འདུའི་ལམ་ལུགས་འཐུས་སྒོ་ཚང་དུ་བཏང་བ་དང་ཚན་རིག་ཁྱབ་གདལ་གྱི་འགྲོ་གྲོན་སྒོར་ཁྲི་40ལྷག་ཙམ་བརྩོན་ལེན་བྱས་ཏེ་རང་སྐྱོང་ལྗོངས་རིམ་པའི“གཞི་རིམ་ཚན་རིག་ཁྱབ་གདལ་གྱི་བྱ་སྤྱོད་འཆར་གཞིའི”རྣམ་གྲངས་3བདེ་བླག་ངང་རེ་ཞུ་བྱས་ནས་ཉིང་ཁྲི་གྲོང་ཁྱེར་གྱི་ཚན་རིག་ཁྱབ་གདལ་ལས་དོན་ཕྱོགས་ཡོངས་ནས་འཕེལ་རྒྱས་འགྲོ་རྒྱུར་སྐུལ་འདེད་ནུས་ལྡན་བཏང་བ་རེད།
ཉིང་ཁྲི་གྲོང་ཁྱེར་ཚན་རྩལ་མཐུན་ཚོགས་ཀྱིས“གཤམ་སྤེལ་ལྔ”དང་། ཚན་རྩལ་བྱེད་སྒོའི་གཟའ་འཁོར། ཚན་རྩལ་ལས་དོན་པའི་ཉིན་མོ། ཚན་རིག་ཁྱབ་གདལ་ཉིན་མོ། ཚན་རིག་མཐུན་ཚོགས་ཁོངས་མིའི་ཉིན་མོ་སོགས་དྲིལ་བསྒྲགས་མཚམས་ཚིགས་སྤྱད་དེ་ཚན་རིག་ཁྱབ་གདལ་གྱི་དྲིལ་བསྒྲགས་བྱས་ནས་སློབ་འབྲིང་གི་ཚན་རྩལ་ཁང་དང་། རང་བྱུང་དངོས་མང་སྟོན་ཚོགས་ཁང་། གྲོང་ཁྱེར་ཚན་རྩལ་དཔེ་སྟོན་གླིང་སོགས་ཚན་རིག་ཁྱབ་གདལ་ཁང་སྣ་ཚོགས་སྒོ་ཕྱེ་སྟེ་ཚན་རིག་གྲོང་གསེབ་དང་། ལས་ཁུངས། སྡེ་ཁུལ། སློབ་གྲྭ། དགོན་སྡེ་བཅས་སུ་ཁྱབ་གདལ་གཏོང་བའི་བྱེད་སྒོ་ཐེངས་144སྤེལ་བ་དང་ཕན་པ་ཐོབ་མཁན་མི་ཐེངས་17200ལྷག་ཙམ་ཟིན་ཡོད་པ་རེད།
2017ལོར། ཀྲུང་གོ་ཚན་རྩལ་མཐུན་ཚོགས་དང་རང་སྐྱོང་ལྗོངས་ཚན་རྩལ་མཐུན་ཚོགས་ཀྱི་རྒྱབ་སྐྱོར་ཤུགས་ཆེན་འོག་ཉིང་ཁྲི་གྲོང་ཁྱེར་གྱིས་ཚན་རིག་ཁྱབ་གདལ་གྱི་ཀྲུང་གོའི་སློབ་གྲྭའི་འབབ་ཚུགས་e(ཀོང་པོ་རྒྱ་མདའ་རྫོང་སློབ་འབྲིང)དང་གྲོང་གསེབ་ཀྱི་འབབ་ཚུགས་e(བྲག་ཡིབ་ཆུས་བུ་ཆུ་ཤང)ཐོག་མར་བཙུགས་པ་རེད། ཉིང་ཁྲི་གྲོང་ཁྱེར་ཚན་རྩལ་མཐུན་ཚོགས་ཀྱིས་ད་དུང་ཆེད་དོན་མ་དངུལ་བཏང་བ་དེ་དག་སྨན་གླིང་རྫོང་དུང་མཚོ་དཔེ་སྟོན་སྡེ་ཁུལ་འཛུགས་སྐྲུན་ལ་སྤྱད་པ་དེ་ལས་སྡེ་ཁུལ་གྱི་ཞབས་འདེགས་འཇོན་ཐང་ཆེ་རུ་ཕྱིན་ནས་དཔེ་སྟོན་སྣེ་ཁྲིད་ཀྱི་ནུས་པ་ཡག་པོ་ཞིག་ཐོན་ཡོད་པ་རེད།
ཉེ་བའི་ལོ་ཤས་རིང་། རང་ལྗོངས་སུ“གཤམ་སྤེལ་ལྔའི”བྱེད་སྒོ་སྤེལ་རིང་ཉིང་ཁྲི་གྲོང་ཁྱེར་གྱི་ཚན་རྩལ་ཆེད་མངགས་པ་སོགས་ཚན་རྩལ་ལས་དོན་པ་འབོར་ཆེན་ཞིག་གཞི་རིམ་དུ་བསྐྱོད་ནས་སྔོན་ཐོན་རིག་གནས་ཁྱབ་སྤེལ་བརྗོད་དོན་གཙོ་བོར་བྱེད་པ་དང་། ཚན་རྩལ་དང་། འཕྲོད་བསྟེན། བཅའ་ཁྲིམས་ཤེས་བྱ་བཅས་ཁྱབ་གདལ་གཙོ་གནད་དུ་བྱེད་པ། ཤེས་དཔལ་སྲོལ་གསར་དར་སྤེལ་དམིགས་ཚད་དུ་བྱས་ནས་དྲོ་སྐྱིད་གྲོང་གསེབ་ལ་སྦྱིན་པ་དང་། སྤྲོ་སྣང་གཞི་རིམ་དུ་སྦྱིན་པ། ཞིང་འབྲོག་མང་ཚོགས་བདེ་ཐང་ཡོང་བ། ཚན་རྩལ་ཞིང་ནང་མུ་ཁར་དྲིལ་བསྒྲགས་བཅས་བྱེད་པའི་ཞིང་འབྲོག་ཁུལ་གྱི་བསམ་པའི་དཔལ་ཡོན་འཛུགས་སྐྱོང་དང་ཞིང་སྐྱོར་ཞིང་ཕན་དང་ཞིང་ཕན་གྱི་བཀྲག་མདངས་འཚེར་བའི་སྤུས་རྟགས་སུ་གྱུར་པར་བྱས་པས་ཞིང་འབྲོག་མང་ཚོགས་ཚོའི་དགའ་བསུ་ཆེན་པོ་ཐོབ་ཡོད་པ་རེད།


text:
༢༠༡༡ གསར་མཛོད།
ཉམས་ལེན་ནི་ལག་ལེན་དངོས་སུ་བསྟར་དགོས།
- Category: ༢༠༡༡ གསར་མཛོད།
- Created on 14 October 2011
༄༅། །ཆོས་ཉམས་ལེན་བྱེད་མཁན་ཚོས་ཚེས་བཟང་དུས་བཟང་སྐབས་དམིགས་བསལ་དགེ་བའི་ལས་སུ་འབུངས་ཀྱི་ཡོད་པ་ཁྱེད་ཚོས་དོ་སྣང་བྱུང་ཡོད་ཤག་རེད། ང་ཡང་དེ་འདྲ་རེད། དེ་བྱེད་དགོས་དོན་ནི་ཚེས་བཟང་དུས་བཟང་སྐབས་དགེ་བའི་ལས་བྱས་ན་དེའི་ཕན་ཡོན་བརྒྱ་འགྱུར། སྟོང་འགྱུར། དུང་འཁྱུར་གྱི་འགྱུར་ཆེ་བ་ཡོད་པར་ཡིད་ཆེས་བྱེད་པ་རེད། ངས་དེ་བདེན་པ་མ་རེད་ཅེས་ཟེར་གྱི་མེད། དུས་ཚེས་སོ་སོར་ནུས་པ་མི་འདྲ་བ་ཡོད་རེད། འདི་ཅི་འདྲ་ཡིན་ནམ་ཟེར་ན། ང་ཚོ་ཚང་མ་ལེ་ལོ་ཅན་ཤ་སྟག་ཡིན་པས་སྐུལ་ལྕག་བྱེད་ཆེད་རྒྱུ་མཚན་ཚད་ལྡན་ཞིག་མེད་ན་ཉམས་ལེན་བྱེད་རྒྱུའི་སེམས་སྐུལ་མེད་པ་ཡིན། ངས་ཉམས་ལེན་ཞེས་བརྗོད་དུས་སྒོམ་དང༌། ཕྱག་འཚལ་རྒྱུ། འདོན་པ་བཏོན་རྒྱུ་ཁོ་ན་མིན་པར་གཞན་ལ་རོགས་རམ་བྱེད་རྒྱུ། གཞན་ལ་བདེ་སྐྱིད་བསྐྲུན་རྒྱུ་སོགས་དགེ་བའི་ལས་ཚང་མ་ཟེར་གྱི་ཡོད།
ཉིན་ལྟར་ཁ་འདོན་བྱེད་རྒྱུ་དང༌། སྒོམ་བརྒྱབ་རྒྱུ། ཆོས་བཤད་བྱེད་རྒྱུ། བསྟན་བཅོས་བརྩམ་རྒྱུ་བཅས་བྱེད་ཞོར་དུ་ངས་བཙུན་མ་རྣམས་འཁྲིད་དེ་འཕགས་ཤིང་རང་བྱུང་མཆོད་རྟེན་ཆེན་པོར་ཞབས་སྐོར་ཐེངས་གསུམ་རེ་ཕུལ་གྱི་ཡོད། ཐོག་མར་ངས་བདུན་ཕྲག་གཅིག་རིང་འདི་ལྟར་བྱེད་འཆར་ཡང༌། ད་ཆ་ངའི་རྩ་བའི་བླ་མ་ཞིང་གཤེགས་ཀྱི་ཞེ་དགུ་མ་གཙང་བར་དེ་ལྟར་བྱེད་རྒྱུའི་ཐག་གཅོད་བྱས་ཤིང༌། ཞེ་དགུ་ནི་ཕྱི་ཟླ་ ༡༠ ཚེས་ ༢༥ ཉིན་འཁེལ་གྱི་ཡོད་འདུག
ཡང་ཆོས་པ་མང་པོ་ཞིག་གིས་ང་ལ་ཟླ་བ་འདི་ལ་འདི་འདྲ་བྱེད་དགོས་དོན་གང་ཡིན་ནམ་ཞེས་དྲི་གི་འདུག ཟླ་བ་འདི་དམིགས་བསལ་ཅན་ཞིག་མ་རེད། ངས་གོང་དུ་བརྗོད་པ་བཞིན། མི་མང་པོ་ཞིག་ལ་དགེ་བ་བསྒྲུབ་རྒྱུར་ཁ་བཏག་ས་ཞིག་དགོས་ཀྱི་ཡོད་ཅིང༌། རང་གི་མི་ཚེའི་སྐད་ཅིག་སྐད་ཅིག་ཀྱང་གནད་འགག་ཆེན་པོ་ཡིན་པ་ཤེས་ཀྱི་མེད་པ་རེད། སྐད་ཅིག་རེ་རེ་ཡང་གལ་ཆེན་པོ་དང༌། དམིགས་བསལ་ཅན། རིན་ཐང་ཅན་བཅས་ཡིན་ཀྱང་གྱི་ལའི་དབང་གིས་དེ་ལྟར་འཛིན་ནུས་ཀྱི་མེད་པ་རེད། དེ་འདྲ་སོང་ཙང་ཆོས་ཡིན་ནའང་ཟླ་དུས་ཚེས་གྲངས་བཟང་པོ་དམིགས་བསལ་ཞིག་ལ་བྱེད་དགོས་ཀྱི་ཡོད་པ་དང༌། དེ་ནི་རྩ་ནས་མ་བྱས་པ་ལས་དྲག་ཙམ་ཞིག་རེད། ང་ཚོས་འཁོར་བའི་རྒྱ་མཚོ་ལས་གྲོལ་ཏེ་སངས་རྒྱས་ཀྱི་གོ་འཕང་ཐོབ་འདོད་ན་སྐད་ཅིག་སྐད་ཅིག་དང༌། དབུག་གཏོང་རྔུབ་ཐེངས་རེ་རེར་ཡང་ཆོས་ཉམས་ལེན་བྱེད་གལ་ཆེ་བ་ཉམས་མྱོང་ཐོག་ནས་ཤེས་དགོས་པ་ཡིན།
ང་ཚོས་ཕྱི་དྲོ་ཆར་ཅན་རང་གི་བླ་མའི་དགོངས་པ་བསྒྲུབ་ཕྱིར་འཕགས་པ་ཤིང་དཀོན་མཆོད་རྟེན་ཆེན་པོར་བསྐོར་བ་བྱེད་ཀྱི་ཡོད་ཀྱང༌། མཆོད་རྟེན་ལ་བསྐོར་བ་བརྒྱབ་པ་ཙམ་གྱིས་ཁོང་གི་གཞན་དོན་གྱི་དགོངས་པ་ནམ་མཁའ་ལྟ་བུ་མུ་མཐའ་མེད་པ་དེ་འགྲུབ་ཐུབ་ཐབས་མེད། འོན་ཀྱང་ངས་འདི་བྱེད་དགོས་དོན་ནི་ཁོང་སྐུ་འཚོ་བཞུགས་སྐབས་ང་ལ་མཆོད་རྟེན་ལ་ཞབས་སྐོར་ཕུལ་དགོས་པའི་སྐུལ་མ་ཡང་ཡང་གནང་གི་ཡོད། ངས་མཆོད་རྟེན་བསྐོར་བ་བྱས་པ་དང༌། གོམ་འགྲུལ་གནས་སྐོར་ཕྱིན་པ། ལྷག་པར་དུ་འཕགས་ཤིང་མཆོད་རྟེན་ལ་ཞབས་སྐོར་ཕུལ་བའི་གནས་ཚུལ་སྙན་སེང་ཞུ་སྐབས་ཐུགས་ཤིནྟུ་དགྱེས་འཚོར་ཆེན་པོ་གནང་ཞིང༌། ང་དང་ངའི་བཙུན་མ་ཚོར་བསྔགས་བཇོད་གནང་གི་ཡོད། ཁོང་གིས། ང་ཚོས་མཆོད་རྟེན་འདི་ལ་བསྐོར་བ་གང་མང་བྱེད་དགོས། འདི་ནི་སྡིག་སྒྲིབ་དག་ཐབས་བཟང་ཤོས་དེ་ཡིན། བློ་ཕམ་པ་ཞིག་ལ་ང་ཚོ་མང་པོ་ཞིག་ནི་ལོ་རྒས་པ་དང༌། ལེ་ལོ་ཆེ་བ། བྲེལ་ཟིང་ཆེ་བ་བཅས་ཡིན་པས། མཆོད་རྟེན་བསྐོར་བར་འགྲོ་བསམ་དུས་ཕྱིས་ཚར་གྱི་རེད། ཅེས་གསུངས་ཀྱི་ཡོད། དེ་འདྲ་སོང་ཙང་ངས་དགོངས་རྫོགས་མཆོད་འབུལ་བདུན་ཕྲག་གཅིག་ལྷག་ཕུལ་རྗེས་བཙུན་མ་ཚོ་དང་མཉམ་དུ་དགོངས་རྫོགས་ཞེ་དགུ་བར་དུ་ཉིན་ལྟར་མཆོད་རྟེན་ལ་ཞབས་སྐོར་གསུམ་རེ་འབུལ་རྒྱུའི་ཐག་གཅོད་བྱས་པ་ཡིན། ནམ་རྒྱུན་ལྟར་ངའི་བཙུན་མ་ཚོས་ང་ལ་རྒྱབ་སྐོར་གྱིས་མཉམ་དུ་ཡོང་བར་ངས་སྙིང་ཐག་པ་ནས་དགའ་པོའི་ངང་ཐུགས་རྗེ་ཆེ་ཞུ་རྒྱུ་ཡིན། ང་ཚོས་ཉིན་ལྟར་ཀི་ལོ་མི་ཊར་ ༡༣ རེ་གོམ་འགྲུལ་བྱེད་ཀྱི་ཡོད། ངས་གནས་ཚུལ་བཟང་པོ་འདི་ངའི་གནས་འཕྲིན་བལྟ་ཀློག་བྱེད་མཁན་ཚོར་ཤོད་འདོད་བྱུང༌།
ཨ་རི་དང༌། མེག་སི་ཀོ། ལྷོ་ཨ་མི་རི་ཀ་བཅས་ནས་ཡོང་བའི་ངའི་གྲོགས་པོ་དང་སློབ་མ་ཚོ་ཡང་ང་དང་ངའི་བཙུན་མ་ཚོ་དང་མཉམ་དུ་མཆོད་རྟེན་ལ་བསྐོར་བ་བཅུ་གསུམ་བརྒྱབ་རྒྱུར་ཨང་གསར་བྱེད་བཞིན་ཡོད་པས། ང་ཚོས་ཕན་ཚུན་སེམས་སྟོབས་སྤེལ་རོགས་བྱེད་ཀྱི་རེད། བླ་མ་དང་དཔའ་བོ། མཁའ་འགྲོ་རྣམས་དང་ངའི་ཞིང་གཤེགས་བླ་མ་དམ་པ་བཅས་ཐམས་ཅད་ང་ཚོའི་གཞན་ཕན་རྣམ་དཀར་གྱི་བྱ་བར་ཐུགས་མཉེས་འཚོར་ཆེན་པོ་ཡོང་རྒྱུ་ཡིན་པར་ངས་ཡིད་ཆེས་ཡོད། དགེ་སྒྲུབ་ཀྱི་ལས་མཆོད་རྟེན་བསྐོར་བ་དང༌། བྱམས་བརྩེའི་འཚོ་བ་སོགས་ལག་ལེན་དངོས་ཀྱི་སྒོ་ནས་བྱེད་དགོས་པ་རེད། ལྟ་བ་ལས་ལག་ལེན་གལ་ཆེ་ཞིང༌། ལག་ལེན་གྱི་རྒྱབ་སྐྱོར་མེད་པར་ལྟ་བས་ཕན་ཐོག་གི་མ་རེད། དེས་ན་དགེ་བའི་ལས་ཀྱིས་སེམས་ཅན་ཀུན་ལ་དངོས་སུ་ཕན་ཐོག་དགོས་པ་རེད། ཁ་འདོན་དགེ་སྦྱོར་དང༌། མཚམས་བསྙེན་སྒྲུབ་སོགས་བྱེད་པ་དང་མཉམ་དུ་ཕྱིར་ཕྱིན་ནས་བྱ་བ་དངོས་སྒྲུབ་དགོས།
ཡང་ངས་གོ་སྐབས་འདི་ཟིན་ཏེ་འབྲུག་རྒྱལ་མངའ་བདག་ཆེན་པོས་བཙུན་མོ་ཁབ་ཏུ་བཞེས་པར་བཀྲིས་བདེ་ལེགས་ཀྱི་འཚམས་འདྲི་ཞུ་རྒྱུ་ཡིན། ང་ཚོ་ཚང་མ་ལས་བྲེལ་ཆེན་པོའི་ངང་ཡོད་རུང༌། ང་དང༌། ངའི་ཡབ་ཡུམ་དང༌། གྲྭ་བཙུན་རྣམས་འབྲུག་རྒྱལ་མངའ་བདག་ཆེན་པོའི་ཁྲུང་སའི་རྟེན་འབྲེལ་མཛད་སྒོ་གཟུགས་མཐོང་རླུང་འཕྲིན་རྒྱུད་ཐད་ཀར་རྒྱངས་བསྲིངས་བྱེད་པ་བལྟ་རྒྱུའི་མཐུན་རྐྱེན་སྦྱར་ཡོད་ཅིང༌། ཁོང་རྣམ་གཉིས་ཆོས་དང་འཇིག་རྟེན་གཉིས་ཀར་ལམ་ལྷོང་ཡོང་བ་དང༌། བདེ་སྐྱིད་ཀྱི་དཔལ་ལ་རོལ་བའི་གསོལ་བ་སྨོན་ལམ་འདེབས་བཞིན་ཡོད། ང་ཚོའི་རིན་པོ་ཆེ་རྣམས་ནས་ཁྲུང་སའི་རྟེན་འབྲེལ་མཛད་སྒོར་ང་ཚོའི་སྐུ་ཚབ་ཀྱི་སྣེ་འཁྲིད་དེ་ཕེབས་ཐུབ་པར་དགའ་སྤྲོ་ཆེ། ནང་པའི་རྒྱལ་ཁབ་འབྲུག་གི་མངའ་བདག་ཆེན་པོ་ནི་ཆོས་ཀྱི་རིག་གཞུང་བཟང་པོ་དང་དེང་དུས་ཅན་གཉིས་ཟུང་དུ་སྦྲེལ་ནུས་པའི་མིག་དཔེ་བཟང་པོ་ཞིག་ཡིན། ཆོས་ཀྱི་རིག་གཞུང་དང་དེང་དུས་ཀྱི་ཤེས་ཡོན་དོ་སྙོམ་སྒོ་ནས་འཛིན་སྐྱོང་བྱེད་རྒྱུའི་ཐུགས་འགན་ནི་མངའ་བདག་རྒྱལ་པོ་ཆེན་པོར་ཡོད་པས་ཁོང་མཛད་འཁྲིན་རྒྱས་རྒྱུར་ངའི་གསོལ་བ་སྨོན་ལམ་ཡོད། སང་ཉིན་ང་ཚོས་གཟུགས་མཐོང་རླུང་འཕྲིན་ཐོག་མཛད་སྒོ་བལྟ་བཞིན་རྒྱང་རིང་ནས་འཚམས་འདྲིའི་སྨོན་འདུན་ཞུ་རྒྱུ་རེད།


text:
དགུ་བཅུ་གསུམ་དབུ་བརྙེས་པའི་དུས་དྲན་དང་འགྲེམས་སྟོན་ལས་འགུལ་དབུ་འཛུགས།
བོད་ཀྱི་དགུ་བཅུ་གསུམ་ལས་འགུལ་ཚོགས་པས། དེ་རིང་ཚོགས་པ་དབུ་བརྙེས་ནས་ལོ་ངོ་༢༧ འཁོར་བའི་ཉིན་མོ་ནས་བཟུང་ལོ་གཅིག་རིང་། རྒྱ་གར་གྱི་ས་གནས་གང་སར་བསྐོར་བསྐྱོད་བྱས་ནས་འགྲེམས་སྟོན་ལས་འགུལ་སྤེལ་རྒྱུ་རེད་འདུག
ཟླ་འདིའི་ཕྱི་ཚེས་༢༧ གྱི་ཉིན་གུང་ཆུ་ཚོད་དང་པོ་དང་སྐར་མ་༣༠ ཐོག དྷ་ས་མེག་གྷན་ཁི་ལེབ་གསོལ་མགྲོན་ཁང་(club house)དུ། བོད་ཀྱི་དགུ་བཅུ་གསུམ་ལས་འགུལ་ཚོགས་པ་དབུ་བརྙེས་ནས་མི་ལོ་༢༧ འཁོར་བའི་དུས་དྲན་དང་། ཕྱི་ལོ་༡༩༨༧ ལོའི་ཕྱི་ཟླ་༩ པའི་ཚེས་༢༧ ཉིན་བོད་ཀྱི་རྒྱལ་ས་ལྷ་སར་ཞི་རྒོལ་གནང་ནས་ལོ་ངོ་༣༡ འཁོར་བའི་དུས་དྲན་གཉིས་དང་སྟབས་བསྟུན་ནས། རྒྱ་ནག་བོད་ནང་བཙན་འཛུལ་མ་ཡོང་གོང་གི་བོད་ཀྱི་གནས་སྟངས་དང། ད་ལྟའི་བོད་ནང་གི་ཆབ་སྲིད་དང་། རིག་གཞུང་། སྐད་ཡིག བུད་མེད། ཁོར་ཡུག ཆོས་ལུགས་སོགས་ཕྱོགས་ཡོངས་ཀྱི་གནས་ཚུལ་མཚོན་པའི་ཕྱོགས་བསྡུས་ཅན་གྱི་འགྲེམས་སྟོན་གསར་བཟོ་ལེགས་གྲུབ་ཀྱི་དབུ་འབྱེད་མཛད་སྒོ་ཞིག་འཚོགས་སོང་ཞིང་། དབུ་འབྱེད་མཛད་སྒོའི་སྐུ་མགྲོན་གཙོ་བོར་བོད་མི་མང་སྤྱི་འཐུས་ཚོགས་གཞོན་ཨར་ཅརྱ་ཡེ་ཤེས་ཕུན་ཚོགས་ཕེབས་འདུག
སྐུ་མགྲོན་གཙོ་བོས་དེ་རིང་གི་ཉིན་མོ་འདིར་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ངོས་ནས། སྔར་བོད་རང་དབང་ཅན་གྱི་རྒྱལ་ཁབ་ཡིན་པའི་དཔང་རྟགས་ཀྱི་ལོ་རྒྱུས་ཀྱི་སྐོར་དང་། རྒྱ་ནག་དམར་པོས་བོད་ནང་ལ་བཙན་འཛུལ་འགོ་བཙུགས་ནས་བཟུང་ད་ལྟའི་བར་ལ་དྲག་གནོན་དང་། སྡུག་སྦྱོང་མནར་གཅོད་ཇི་ལྟར་བཏང་བ་བཅས་ཁྱོན་ཡོངས་ཀྱི་གནས་སྟངས་ཚུད་པའི་འགྲེམས་སྟོན་ཞིག་འགོ་འཛུགས་བྱེད་ཀྱི་སྟབས། བོད་མི་མང་སྤྱི་འཐུས་ལྷན་ཚོགས་ཀྱི་ཚབ་བྱས་ནས་དགུ་བཅུ་གསུམ་ལས་འགུལ་ཚོགས་པས་སྤེལ་བའི་འདས་པའི་དུས་ཀྱི་འགྲེམས་སྟོན་ཁག་དང་། ད་ལྟའི་འགྲེམས་སྟོན་བཅས་ཚང་མར་འཚམས་འདྲི་དང་དགའ་བསུ་ཡོད་སྐོར་གསུངས་སོང་།
མཛད་སྒོའི་ཐོག་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་གཙོ་སྤྱི་འཐུས་ལྷ་རྒྱ་རི་རྣམ་རྒྱལ་སྒྲོལ་དཀར་གྱིས། དེ་རིང་གི་ཉིན་མོ་འདི་ནི་ཕྱི་ལོ་༡༩༩༡ ལོར་བོད་ཀྱི་དགུ་བཅུ་གསུམ་ལས་འགུལ་ཚོགས་པ་དངོས་སུ་དབུ་བརྙེས་ནས་ལོ་ངོ་༢༧ འཁོར་བའི་དུས་དྲན་ཡིན་པ་དང་། དེ་ལས་ཀྱང་གལ་ཆེ་ཞིག་ལ་ཉིན་མོ་འདི་ནི་ཕྱི་ལོ་༡༩༨༧ ལོར་བོད་ནང་ནས་ཞི་རྒོལ་ཤུགས་ཆེན་པོ་བྱས་པའི་ཉིན་མོ་ཡང་ཆགས་ཡོད་པ། བོད་ནང་ལོགས་ལ་འཕྲལ་སེལ་གྱི་ཡར་རྒྱས་རྣམ་པ་འགྲོ་བཞིན་ཡོད་མིན་ལ་མ་ལྟོས་པར། གསར་དུ་དབུ་འབྱེད་བྱས་པའི་པར་རིས་འགྲེམས་སྤེལ་ནང་གསལ་བ་ལྟར། བོད་ནང་གི་གཞོན་སྐྱེས་ཚོས་གཙོ་བོར་གནང་ནས་བོད་ནང་འཛིན་པའི་རྒྱ་ནག་གཞུང་གི་སྲིད་ཇུས་ལ་དགག་པ་བྱས་པ་དང་། བོད་རང་བཙན་གྱི་རྒྱལ་ཁབ་ཡིན་པ། རང་བཙན་དགོས་ཀྱི་ཡོད་ཅེས་འབོད་སྒྲ་སྒྲོག་པ་བཅས་ཀྱི་ཉིན་མོ་ཡང་ཆགས་ཀྱི་ཡོད་སྟབས། དེ་རིང་གི་ཉིན་མོ་འདི་གལ་ཆེན་པོ་བརྩིས་པའི་ཐོག་ནས་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ངོས་ནས་ལས་གཞི་འདི་ལས་གཞི་གསར་པ་ཞིག་སྤེལ་བ་ཡང་ཆགས་ཀྱི་ཡོད་ཅེས་གསུངས་སོང་།
དེ་བཞིན་མོས་འགྲེམས་སྟོན་གསར་བཟོ་དབུ་འབྱེད་བྱས་ནས་བཟུང་བོད་ཀྱི་དགུ་བཅུ་གསུམ་ལས་འགུལ་ཚོགས་པས་ལོ་གཅིག་རིང་ལས་འགུལ་སྤེལ་འཆར་གྱི་སྐོར་“དེ་རིང་ནས་བཟུང་བོད་ཀྱི་དགུ་བཅུ་གསུམ་ལས་འགུལ་ཚོགས་པས་ལོ་གཅིག་གི་རིང་ལ་རྒྱ་གར་ནང་ལོགས་ཀྱི་ས་ཆ་གཞིས་ཆགས་ཁག་ཡིན་ན་རེད། སློབ་གྲྭ་ཁག་ཡིན་ན་རེད། དེ་ག་ནང་བཞིན་གཙོ་བོ་དེ་རྒྱ་གར་གྱི་སློབ་གྲྭ་ཁག་གཙོས་པའི་རྒྱ་གར་གྱི་ས་གནས་གང་སར་བཅར་ནས་བོད་ནང་ལོགས་ཀྱི་གནས་སྟངས་ཀྱི་ཐོག་ལ་ཁྱབ་བསྒྲགས་གཏོང་རྒྱུ་དང་། ལོ་རྒྱུས་ཀྱི་རྒྱབ་ལྗོངས་ཐོག་ནས་བོད་དེ་རང་བཙན་རྒྱལ་ཁབ་ཡིན་པ་དང་། ང་ཚོས་བརྒྱད་ཅུ་གྱ་གྲངས་ནང་ལ་གྲོས་མོལ་འགོ་ག་འདྲ་བཙུགས་ཡོད་མེད། ད་ལྟའི་སྐབས་ལ་གྲོས་མོལ་བྱེད་ཐུབ་ཀྱི་མེད་པ། དེ་བཞིན་བོད་ནང་ལོགས་ད་ལྟ་འབྱུང་བཞིན་པའི་སྐད་འབོད་ཀྱི་སྐོར་སོགས་ཆ་ཚང་བ་ཞིག་ཁྱབ་བསྒྲགས་གཏོང་ཐུབ་པ་ཡིན་ན་གནད་འགག་ཅིག་འདུག་དྲན་ནས་ལས་འགུལ་སྤེལ་རྒྱུ་དེ་ང་ཚོའི་དམིགས་ཡུལ་ཞིག་ཡིན། དེ་གཅིག་པུ་མིན་པར་ང་ཚོས་རེ་བ་ག་རེ་བྱེད་ཀྱི་ཡོད་ཟེར་ན། རྒྱ་གར་ནང་ལོགས་ཙམ་མ་ཡིན་པར་བྱུང་ཚེ་རྒྱལ་སྤྱིའི་སྟེང་ལའང་ཁྱབ་བསྒྲགས་བྱེད་རྒྱུའི་འབད་བརྩོན་ཞུ་རྒྱུ་ཡིན་”ཞེས་གསུངས་སོང་།།
གསར་འགོད་པ་བཀྲ་ཤིས་དོན་གྲུབ།


text:
གླེང་སློང་།
ཉེ་བའི་ལོ་ངོ་འདི་དག་རིང་བོད་ཕྱི་ནང་གཉིས་ཀར་ཤེས་ཡོན་པའི་སྡེ་ཚོགས་སུ་ཚ་ཚ་འུར་འུར་གྱི་རྣམ་པར་བྱུང་ཡོད༑ དཔེར་ན། གནའ་དཔེ་བསྡུ་སྒྲིག་དང་པར་སྐྲུན་སོགས་སྔར་ཡོད་མེས་པོའི་ཤུལ་བཞག་གཅེས་ཉར་དར་སྤེལ་གྱི་བྱ་བ་དང་། གསར་རྩོམ་གྱི་ཐད་ནས་གཙིགས་ཆེ་བའི་དཔེ་གཞུང་དེ་དག་གཙོས་ཡུལ་སྲོལ་གོམས་གཤིས་སོགས་དམངས་ཁྲོད་རིག་གནས་དང་བཅས་ལ་ཞིབ་འཇུག ཡང་རིག་ཚན་གསར་པ་ནང་འདྲེན་དང་བསམ་བློ་གསར་པའི་ཚ་རླབས་སོགས་གང་ལྟར་ཕྱོགས་གང་ཐད་ནས་གཤོམ་ཆེ་བ་ཞིག་བྱུང་ཞིང་། ཡོ་ལངས་རྣམ་པར་རྩེན་པའི་དུས་སྐབས་དེའི་ཁྲོད་དུ་སྐུ་ཞབས་ར་སེ་དཀོན་མཆོག་རྒྱ་མཚོ་ལགས་ཁྱེད་ནི་བྲེལ་ཟིང་ཆེ་བའི་མི་སྣ་ཞིག་ཀྱང་ཡིན་པ་འདྲ༑ གུས་རང་ཉིད་དམིགས་བསལ་གྱི་དུས་རབས་འདིར་ཁྱེད་རྣམས་དང་ལྷན་དུ་ཤེས་ཡོན་པའི་སྡེར་འཚང་ཕོད་པ་དང་སྟོབས་པ་ཡེ་མ་བྱུང་ན་ཡང་། དམིགས་བསལ་གྱི་དུས་སྐབས་འདི་རུ་སྐྱེས་པས་བོད་མི་རིགས་ཀྱི་སྐད་ཡིག་ལ་དགའ་ཞེན་དང་རིག་གཞུང་ལ་མོས་པ་ཙམ་གྱིས་ཞུགས་ཐུབ་པ་ནི་བསོད་སྐལ་དུ་སེམས་ཡོད༑ དེར་བརྟེན། ལོ་འདི་དག་གི་རིང་ལ་ཁོ་བོས་དུས་ཚོད་ཅི་ཡོད་བེད་སྤྱད་དེ་བོད་ཀྱི་སྐད་ཡིག་དང་རིག་གནས་ལ་སྦྱོང་བ་ཅུང་ཙམ་བྱེད་སྐལ་བྱུང་ལ། མིག་སྔའི་ཤེས་ཡོན་པ་དག་གི་རྔུལ་ཆུས་སྐྲུས་པའི་ཕ་ཡིག་བརྩམས་ཆོས་གང་མང་མང་ཞིག་ཀྱང་བཀླགས་ཅི་ཐུབ་ལ་འབད་པར་ཞུགས་པ་ཡིན་པས། ཁྱེད་ཀྱིས་ནི་ཕྱོགས་གཉིས་ཀ་སྟེ། རིག་གཞུང་ལོ་རྒྱུས་དཔྱད་ཞིབ་ཀྱི་སྡེ་དང་བསམ་བློ་བློ་འབྱེད་ཀྱི་སྡེ་གཉིས་ཀར་ཞུགས་ཏེ་བརྩམས་ཆོས་གྲངས་འབོལ་སོགས་གཏོས་ཆེ་བར་སྤེལ་འདུག དེ་ཡང་གུས་རང་གིས་བཀླགས་མྱོང་བ་ལས་ལོ་རྒྱུས་གླེང་བརྗོད་སྐོར«འབྲི་གུང་ཆོས་འབྱུང་།»དང«དམ་ཆོས་དགོངས་པ་གཅིག་པའི་དགོངས་རྒྱན།»གཙོས་སྐྱོབས་པ་འཇིག་རྟེན་མགོན་པོའི་རྣམ་ཐར་སོགས་དང་། བསམ་བློ་སྤྱི་ཚོགས་ཀྱི་ཐད་ནས«རྟགས་ཙམ་འཛིན་པའི་ཆོས་པའི་སྐྱོ་གར།»དང«བོད་རེ་བ་ཅན།»སོགས་འགའ་ཡང་ཡོད༑
ཡང་གཅིག་བཤད་ན་ཁྱེད་ནི་ལྟ་བ་གསར་རྙིང་གཉིས་ལས་གཉིས་ཀའི་ཕྱོགས་སུ་ཡོ་ཡོ་རེས་ཀྱི་རྣམ་པ་ཞིག་ཀྱང་མཐོང་བས་དེའི་གཉིས་ཀར་འདུ་ཟེར་ཡང་ཅིས་མི་ཆོག དཔེར་ན། «རྟགས་ཙམ་འཛིན་པའི་ཆོས་པའི་སྐྱོ་གར།»ལྟ་བུར་བལྟས་ན་རྩོམ་རིང་ཐུང་བཅུ་གྲངས་ཤིག་ཏུ་ཡང་ནས་སྐྱར་དུ་དང་སྐྱར་ནས་ཡང་བཟློས་བགྱིས་ཏེ། མཇུག་ཏུ“སྟོན་པ་ཤཱཀྱ་ཤུམ་གྱི་འདུག”ཅེས་པའི་རྩོམ་གཅིག་གིས་སྡོམ་བཀོད་དེ་ཆོས་པ་ཕལ་ཆེར་རྫུན་པར་སྒྲུབ་ཅིང་༑ «བོད་རེ་བ་ཅན།»སོགས་སུ་ལྟ་བ་གསར་པའི་རིགས་ལ་དམའ་ཕབས་ནས་དམ་པ་དགེ་རང་གཉིས་མཚན་གཞིར་བཀོད་དེ། ལྟ་བ་གསར་པ་ལ་རང་ཚུགས་མེད་ཅིང་རྟོགས་སད་ཡང་དག་ཅིག་འགྱུར་ཐུབ་ཡ་མེད་པའི་རྣམ་པ་མང་ཙམ་བསྟན་འདུག ཀུ་རེ་ཡིན། དེ་ལྟ་བུའི་ཕུང་གསུམ་དང་ངོ་གཉིས་པ་ཞིག་ཡིན་མི་སྲིད་ན་ཡང་གང་ལྟར་ཕྱོགས་གཉིས་ཐད་ནས་བསམ་གཞིག་རེ་གནང་སྟེ་བསམ་ཚུལ་འགའ་བརྗོད་པ་ནི། ཡི་རངས་འོས་པའི་གནས་འབའ་ཞིག་ལས་སྨ་འབེབ་ཅི་ལ་བྱེད་དེ། དེ་ལྟར་ཕྱོགས་གཉིས་ཀར་བལྟ་བ་དང་དེ་ཀྱི་གཉིས་བར་ནས་རང་ཉིད་ཀྱི་བསམ་ཚུལ་མཚོན་པའི་ལྗགས་རྩོམ་སྤེལ་ཡ་ནི་ལས་སླ་པོ་ཞིག་མིན་པས་སོ།།
ཉེ་བའི་ལོ་ཤས་ནང་དྲ་བའི་སྤྱོད་སྒོ་ཤུགས་ཆེར་དར་བ་དང་བསྟུན་རྩོམ་པ་པོ་མང་པོ་ཞིག་ཀྱང་དྲ་རྩོམ་པར་གྱུར་ཏེ་དྲ་བའི་སྟེང་ནས་སྡིངས་ཆ་མི་དམན་པ་རེའང་བཟུང་འདུག་པ་ལྟར། སྐུ་ཉིད་ཀྱིས་དྲ་རྩོམ་མང་པོ་བྲིས་ཤིང་སྤེལ་བ་མཐོང་ཞིང་ཐོས་པས་རེ་ཟུང་བཀླགས་པ་ཡིན༑ དེ་དག་ལས་ཕལ་ཆེ་བ་བཀླགས་པའི་གླགས་མ་བྱུང་བས་མཐོང་ཐུབ་ཡོད་པ་ནི་ལོ་རྒྱུས་སྐོར་གྱི་རྩོམ་གཉིས་གསུམ་ཙམ་ལགས༑ «མཛངས་མི་གཤེན་རབ་མི་བོ་ཆེའི་མཛད་རྗེས་སྐོར།»ཞེས་པའི་དྲ་རྩོམ་འདི་ནི་ཉེ་ལམ་ཁྱེད་ཀྱི་དྲ་རྩོམ་དག་ལས་ཁ་བྱང་ལ་བལྟས་པ་ཙམ་གྱིས་བཀླག་བྲོད་པ་དང་། བཀླགས་ཟིན་རྗེས་བསམ་ཚུལ་བརྗེ་རེས་ཚུལ་གྱིས་བགྲོ་གླེང་བྱེད་འདོད་པ་ཞིག་ཀྱང་གྱུར་སོང་བས། ཚན་ཆུང་བདུན་གྱིས་གྲུབ་པའི་ཁྱེད་ཀྱི་རྩོམ་ཐུང་དེ་ལ་བགྲོ་གླེང་ཉུང་ངུ་ཙམ་འབུལ་འདོད་ཤིན་ཏུ་ཆེ་ན། གནམ་ས་གཉིས་ཀྱི་བདག་པོ་འབྲི་གུང་སྐྱོབས་པ་འཇིག་རྟེན་མགོན་པོའི་སྲས་ཀྱི་ཐུ་བོ་འབྲི་གུང་དཀོན་མཆོག་རྒྱ་མཚོའི་དགོངས་པ་ཡངས་མོ་མཁའ་དང་། ཟབ་པ་མཚོ་ཡི་འགྲན་དུ་བཞེངས་ནས་སྤྱན་དཀྱུས་རིང་ཙམ་གནོངས་བར་མཁྱེན་ཞེས་ཐོག་མའི་ཞུ་གསོལ་ཡིན༑
དང་པོ། “མཚན་དོན”ཞེས་པ་ལས་འཕྲོས་པའི་བགྲོ་གླེང་།
ཐོག་མར“ཁོང་གི་མཚན་ལ་ལོ་རྒྱུས་རྙིང་མ་རྣམས་སུ་བརྟགས་ན། གཤེན་རབ། གཤེན་རབ་མི་བོ་ཆེ། གནམ་བོན་གཤེན་པོ་ཆེ། སྟོན་པ་གཤེན་རབ་ཅེས་པ་ཡང་ཡང་ཐོན་གྱི་ཡོད་པར་གཞིགས་ན་གང་ཟག་མི་འདྲ་བ་གསུམ་བཞི་ཙམ་གྱི་མིང་ཡིན་པར་མངོན་པ་ལས། འདིར་གླེང་བྱ་ནི་གཤེན་རབ་མྱི་བོ་ཆོ་༼ཆེ༽ཞེས་པའི་གང་ཟག་དེ་ཉིད་ཡིན།”ཞེས་པ་སྟེ། སྡེ་ཚན་དང་པོའི་ཚིག་གྲུབ་ཐུང་ངུ་འདིར་ནང་འགལ་གྱི་རྣམ་པ་ཞིག་ཅི་བས་མཐོང་ན་གུས་ནི་ཡ་མཚན་པོ་བྱུང་༑ དེ་ལྟར་མིན་ན་ཁྱེད་ཀྱི་རྗོད་བྱེད་སྐད་ཆ་ལ་གནད་དོན་འདུག་པས་དེ་ལས་ཀྱང་ངོ་མཚར་བ་ཞིག་རེད་ཨང་༑ རྒྱུ་མཚན་ནི་བརྩམས་ཆོས་པོ་ཏི་བཅུ་ཕྲག་ལངས་པ་སྤེལ་ཟིན་པའི་རྩོམ་པ་པོ་རྒན་པ་ཞིག་སྐད་ཆའི་མ་ལག་ཙམ་ལ་འགྲིག་ཐབས་མི་ཐོན་ན་ཅིས་མི་མཚར༑ ལོ་རྒྱུས་ཡིག་ཚངས་རྙིང་གྲས་རྣམས་ལ་བལྟས་ན་སྟོན་པ་གཤེན་རབ་མི་བོ་ཆེའི་མཚན་ལ་གཤེན་རབ་མྱྀ་བོ་ཆེ། གཤེན་རབ་མི་བོ། ཕ་གཤེན་རབ་མྱྀ་བོ་སོགས་མང་པོ་ཞིག་འབྱུང་གི་ཡོད་པས། དེ་དེ་ལྟར་བྱུང་ཞེས་བཤད་ན་དངོས་པོའི་གནས་ཚོད་དང་ཉེ་བས་བདེན་གཏམ་སྨྲ་བའི་སྙིང་སྟོབས་ཡོད་པར་མཚོན་ཐུབ་པ་ལས། ལ་རྒྱ་དང་གྲུབ་མཐའ་སོགས་ཤོར་འགྲོ་བ་ཅི་ཡང་མེད་པར་བསམ་མོད་ཚིག་མཇུག་སྡུད་སྟངས་ལ་དགོད་བྲོ་བ་ཞིག་འདུག
གཞན་ཡང་སྟོན་པ་གཤེན་རབ་ཀྱི་མཚན་གྱི་རྣམ་གྲངས་ལས་ཕ་གཤེན་རབ་མྱྀ་བོ་ཆེ(1)ཞེས་པ་ནི། ཡིག་རྙིང་ཁག་ལས་གསལ་བའི་མཚན་ཐོབ་ཆེ་ཤོས་དེ་ཡིན་མོད་འདིར་ཁྱེད་ཀྱིས་མཚན་དེ་ཡི་ཟུར་ཙམ་མ་སྨྲས་པ་ལ་རྒྱུ་མཚན་མེད་དམ་སྙམ༑ དེ་ཡང་སྐུ་ཉིད་ཀྱི་ཚིག་མཇུག་ཏུ“ལོ་རྒྱུས་རྙིང་མ་རྣམས་སུ་བརྟགས་ན། གཤེན་རབ། གཤེན་རབ་མི་བོ་ཆེ། གནམ་བོན་གཤེན་པོ་ཆེ། སྟོན་པ་གཤེན་རབ་ཅེས་པ་ཡང་ཡང་ཐོན་གྱི་ཡོད་པར་གཞིགས་ན་གང་ཟག་མི་འདྲ་བ་གསུམ་བཞི་ཙམ་གྱི་མིང་ཡིན་པར་མངོན་པ་ལས། འདིར་གླེང་བྱ་ནི་གཤེན་རབ་མྱི་བོ་ཆེ་ཞེས་པའི་གང་ཟག་དེ་ཉིད་ཡིན།”ཞེས་པ་ནི་ལར་མནོ་བསམ་ཅི་ཡང་མ་བཞེས་པར་གང་བྱུང་ལབ་པའི་ལབ་རྡོལ་ཙམ་དུ་ཟད་དམ་སྙམ༑ དེ་ལྟར་མིན་ན་འདིར་ཁྱེད་ཀྱིས་གླེང་བྱ་གཤེན་རབ་མྱི་བོ་ཆེ་ཞེས་པ་དང་སྟོན་པ་གཤེན་རབ་བཅས་གང་ཟག་ཐ་དད་པ་རེ་རེ་ཡིན་པའི་སྒྲུབ་བྱེད་ཁུངས་བཙུན་ལ་གཏན་ཚིགས་ཆེ་བ་གང་ཡོད་གསུང་རོགས་གནོངས༑ གུས་པས་ནི་ཡོད་པར་མི་སྙམ་པས་གོང་གི་ཚིག་དེ་དག་མཐོང་འཕྲལ་བདག་ཉིད་ལ་གསལ་བར་དྲན་པ་ནི། ཚ་སྒང་བློ་གྲོས་དཔལ་ལྡན་ལགས་ཀྱིས«སྡོམ་གསུམ་རབ་དབྱེའི»སྐོར(2)ནས་ཁྱེད་ལ་གཏམ་ཁ་ཤས་ཞུས་འདུག་པའི་རྩོམ་ལེགས་དེ་ཡིན་ཅིང་། དེ་བས་འབྲི་སྨྱོན་ཞེས་པ་སོགས་མིང་དང་ཚིག་རྣོ་པོ་དེ་དག་གོ། འོན་ཀྱང་། བདེན་པ་གཅིག་ཙམ་ཡོད་པ་ནི་གཤེན་རབ་ཅེས་པ་དེ་མཐའ་གཅིག་ཏུ་གཤེན་རབ་མི་བོ་ཆེའམ་སྟོན་པ་གཤེན་རབ་ལ་འཇུག་པའི་ངེས་པ་མེད་པ་དེ་རེད༑ ཞོར་དུ་གནམ་བོན་གཤེན་པོ་ཞེས་པའི་ཐ་སྙད་ཅིག་ཀྱང་བསྣམས་འདུག་པ་ལ་དགོས་པ་རྒྱུ་མཚན་འགའ་ཞིག་ཡོད་ན་མ་གཏོགས་ཐ་སྙད་འདི་ནི་གཤེན་རབ་མི་བོ་ཆེ་དང་འཁྲུལ་གཞི་མེད༑ གུས་པས་ནོར་མེད་ན་ཡིག་རྙིང་དག་ལས་བྱུང་བའི་གཤེན་རབ་མི་བོ་ཆེའི་མཚན་གྱི་རྣམ་གྲངས་དེ་དག་མི་སྣ་ཁ་ཁ་སོ་སོ་བ་རེ་རེ་ཡིན་པར་སྒྲུབ་པ་འདི་ལ་ཀུན་སློང་མི་མངོན་པ་ཞིག་ཡོད་དམ་སྙམ༑
གཉིས་པ། “འཁྲུངས་ཡུལ”ཞེས་པ་ལས་འཕྲོས་པའི་བགྲོ་གླེང་།
དེ་ཡང་སྡེ་ཚན་གཉིས་པར་གཤེན་རབ་མི་བོ་ཆེའི་རིགས་རུས་ཀྱི་ཁུངས་དང་འཁྲུངས་ཡུལ་སོགས་གླེང་འདུག་པ་ལས“དམུ་ཡུལ་ནི་བོད་ཡུལ་ཧྲིལ་པོའི་ས་མིང་ལས། གཙང་རོང་དུ་དམུ་ཡུལ་ཞེས་པ་ཞིག་དང་། ཀོང་པོ་བྲག་གསུམ་དུ་དམུ་པ་ཞེས་པའི་སྡེ། ཀོང་པོ་བོན་རིར་དམུ་རི་སྨུག་པོ་ཞེས་དང་། ཁམས་ཤར་ཕྱོགས་སུ་དམུ་གླིང་ཞེས་པའི་ཡུལ་གྲུ་དང་། རྒྱལ་མོ་དམུ་རྡོ་ཞེས་གསལ་བར་གཞིགས་ན་དབུས་སམ་ཤར་ཕྱོགས་སུ་གནས་པའི་དམུ་ཞེས་པའི་རིགས་སུ་བྱོན་པར་གསལ་ལ། ཏུན་ཧོང་ཡིག་ཆར་གསལ་བའི་དམུ་ཡུལ་ངམ་འབྲང་ལྕགས་འབྲང་ནི་ད་ལྟ་སྤོ་ཡུལ་དུ་ངོས་འཛིན་པས། དེ་ཕྱོགས་སམ་དེ་དག་དང་ཉེ་བའི་ཡུལ་ཞིག་ཡིན་པར་མངོན་གྱི་ཡོད་ལ། ཁོང་གི་མེས་པོ་རྣམས་ཡུལ་དེ་དག་ལས་བྱུང་བ་ཞིག་ཡིན་པར་གསལ་བཤད་བྱུང་ཡོད།”ཞེས་གསལ་བའི་ཚིག་དུམ་འདིར་སྐད་ཆའི་ཐད་ནས་གནད་དོན་སྔར་ལྟར་ལྷག་འདུག་པར་མངོན་མོད། ཚུལ་འདི་ལྟ་བུ་ནི་ཁྱེད་ཀྱི་ཁྱད་ཆོས་ཤིག་ཏུ་འཁུམས་པར་སྣང་བས་གནས་སྐབས་གང་ཡང་སྨྲ་བར་མི་བྱ༑ འོན་ཀྱང་། སྟོན་པ་གཤེན་རབ་མི་བོ་ཆེའི་རིགས་རུས་ཀྱི་ཁུངས་དམུ་ཞེས་པ་འདི་ཡིན་ཚུལ་བརྗོད་འདུག་པ་ནི་ཆེས་ཡིད་རྟོན་རུང་བའི་གཏམ་དུ་འདོད༑ རེད་དེ། ཁྱེད་ཀྱིས་གསུང་བ་ཇི་བཞིན་དབུས་སམ་ཤར་ཕྱོགས་སུ་གནས་པའི་དམུ་ཞེས་པའི་རིགས་རུས་སུ་བྱོན་མིན་ད་དུང་དཔྱད་པའི་གཞི་རུ་ངེས་པས། དེ་ལྟར་གསལ་ཞེས་ཚིག་ཐག་ཆོད་པོས་བསྙད་འདུག་པར་ལོ་རྒྱུས་ཀྱི་ཁུངས་བཙུན་པ་གང་ཡོད་དངོས་སུ་དྲངས་ཤིག གཞན་ལོ་རྒྱུས་སྨྲ་སྐབས་ཁུངས་བཙུན་པའི་རྒྱུ་མཚན་འདྲེན་དུ་མེད་པ་དང་ཡོད་དགོས་པའི་ཞིབ་ཆ་དང་བྲལ་ན། ད་སྐབས་སྔར་ལྟར་ཡིད་ཆེས་ཀྱིས་ལྟེམས་པའི་མི་སེམས་དཀོན་པས་ཆ་འཇོག་ཅི་ཡང་མི་བྱེད་དོ།། ཁྱེད་ཀྱི་རྩོམ་དག་ལ་བལྟས་ན་འདི་ལྟ་བུའི་ངན་ལོངས་ཤོར་བསྡད་པའི་རྣམ་པ་མོད་དུ་མཐོང་(3)བས་གཏམ་འདི་ནི་བརྗེད་བྱང་དུའང་བཀོད་པ་ཡིན༑
གཞན་དབུས་ཀྱི་དམུ་ཡི་རིགས་སུ་བྱོན་བར་འདོད་པའི་གཏན་ཚིགས་ནི་འོག་ཏུ་གཤེན་རབ་ཀྱི་འཁྲུངས་ཡུལ་ཐད་ནས་སྒྲུབ་བྱེད་ཁ་ཤས་བཀོད་འདུག་པ་དེ་ཙམ་ཡིན་ན་ནི་ཤིན་ཏུ་ཉམས་ཆུང་སྟེ། ཅི་སྐད། “འཁྲུངས་ཡུལ་འོལ་མོ་ལུང་རིང་ཞེས་པ་དེ་ཉིད་གང་དུ་ངོས་འཛིན་སྙམ་ན། བོད་དུ་འོལ་མོ་ལུང་རིང་ཞེས་པ་དངོས་ནི་ད་ལྟ་ལྷོ་ཁའི་འོལ་ཁ་ཞེས་པའི་ཡུལ་འདི་ཡིན་པར་མངོན། ཡིན་པའི་རྒྱུ་མཚན་ཡོད་པ་ཡིན་ཏེ། ལྷོ་བྲག་དགའ་ཐང་འབུམ་པ་ལས་ཐོན་པའི་ཡིག་ཆ་གནག་རབས་ཞེས་པའི་ཤོག་ངོས་༢༦ལས། འོལ་ཕུ་གཡང་གང་ན། འོལ་ཕུ་ལུང་རིངས་ན། འོལ་ཕུ་རྒ་དང་། འོལ་གྱི་སྤང་ཟངས་ན། ཞེས་གསལ་པོར་འཁོད་འདུག”ཅེས་ཟེར༑ «དགའ་ཐང་འབུམ་པའི་ཡིག་རྙིང་།»(4)དུ་ལུང་ཚིག་དེ་ལྟར་བྱུང་བ་བདེན་ཡང་ལུང་དེ་ལས་བྱུང་བའི་ས་ཆ་རྣམས་ལྷོ་ཁ་རང་ན་ངོས་འཛིན་ཆོག་པའི་བདེན་པ་གང་ཡང་རྙེད་དུ་མེད༑ «དགའ་ཐང་འབུམ་པའི་ཡིག་རྙིང་།»ལྷོ་ཁ་ནས་རྙེད་པས་དེ་ལས་གསལ་བའི་ས་མིང་འདི་ཡང་ལྷོ་ཁར་གོ་དགོས་ཟེར་ན་ནི་དེ་ལས་བླུན་གཏམ་ཞིག་ག་ལ་ཡོད༑ མ་གཞི་གོང་དུ་གསལ་བའི་ལུང་དག་ལས་འོལ་ཕུ་ལུང་རིང་ཟེར་བ་དེ་སྟོན་པ་རང་ཉིད་ཀྱི་འཁྲུངས་ཡུལ་འོལ་མོ་ལུང་རིང་ཡིན་པའི་ཚུལ་ཅི་ཡང་མི་གསལ་སྟེ། སྨྲ་ཡུལ་ཐང་བརྒྱད་ཅེས་པའི་ས་ཆ་ཞིག་ཏུ་མི་བསད་འཁྲུགས་རྩོད་བྱུང་བར་གཤེན་རབ་མི་བོ་ཆེ་ས་དེར་ཕེབས་པ་ལ། སྒམ་ལྷ་བོ་ལྷ་སྲས་ཀྱི་བཞུགས་ཡུལ་འོལ་ཕུ་གཡང་གང་དང་འོལ་ཕུ་ལུང་རིང་དུ་སྒམ་ལྷ་བོ་ལྷ་སྲས་ལ་དེའི་སྐོར་ཞུ་རུ་ཕེབས་པའི་རྣམ་པ་ཙམ་དུ་ཟད(5)༑ དེར་བརྟེན། ལྷོ་བྲག་ནས་རྙེད་པའི་ཡིག་རྙིང་འདིར་གསལ་བའི་འོལ་ཕུ་ལུང་རིང་ཞེས་པ་དེ་ད་ལྟའི་ལྷོ་ཁའི་འོལ་ཁ་ཞེས་པ་ཡིན་པ་དང་གཤེན་རབ་མི་བོ་ཆེའི་འཁྲུངས་ཡུལ་ཡིན་པར་སྨྲས་པ་ནི། ཞྭ་དཔེ་ལྷམ་དང་རྡོ་ཆགས་བཙན་གྱིས་སྒྲིག་པའི་དཔེ་ཟླ་འབའ་ཞིག་གམ་སྨྱོ་ལབ་ལྟ་བུ་ལས་རྒྱུ་མཚན་མ་མཐོང་བས། གལ་སྲིད་བརྟན་ཚུགས་པའི་གཏན་ཚིགས་འདྲ་ཡོད་ན་ལོ་རྒྱུས་འབྲི་སྐབས་འཛེམ་པ་མེད་པར་འདྲེན་དགོས་ཀྱི། ཡིག་ཚོགས་སོགས་འཇིགས་ཞེས་སྐྱུང་བའི་རྣམ་ཐར་འཆང་མི་ཉེས་པ་ནི་ངེས་པར་མཁྱེན་དགོས་པའི་གནད་དང་པོ་ཡིན་ནོ།།
“རྒྱུ་མཚན་གཞན་ཞིག་ནི་ཡིག་ཐོག་ཏུ་རྙེད་དཀའ་བའི་ལོ་རྒྱུས་ཀྱི་ཤུལ་རྗེས་ཏེ། འོལ་ཁའི་སླེ་ལུང་གི་ལུང་པའི་ནང་དུ་གཤེན་རབ་མྱི་བོའི་སྒྲུབ་ཕུག་དང་། གཤེན་རབ་ཀྱི་བཞུགས་གནས། གཤེན་རབ་ཀྱིས་རྩོད་པ་མཛད་ས། གཤེན་རབ་ཀྱི་ཕྱག་བྲིས་སོགས་ཡོད་ས་ཞེས་པའི་ས་མིང་རྣམས་དམངས་ཁྲོད་ཀྱི་ངག་རྒྱུན་དུ་མ་ཉམས་པ་འདི་དང་འདི་ཞེས་གནས་འདུག”ཅེས་པ་འདི། གཏན་ཚིགས་ཆེའོ་ཟེར་ན་ནི་མཁས་རྣམས་ཁྲེལ་ཞིང་དགོད་རྒྱུ་ཡོང་བ་ལས་གནས་ལུགས་ཡ་མཚན་འདུག་སྙམ་པར་མི་བྱེད་དེ། གཤེན་རབ་མི་བོའི་སྒྲུབ་ཕུག་དང་བཞུགས་གནས། རྩོད་པ་མཛད་ས། ཕྱག་བྲིས། ཞབས་རྗེས། བོན་འཁོར་སྐོར་ས་སོགས་ཡོད་པ་ཙམ་གྱིས་ས་ཆ་དེ་གཤེན་རབ་ཀྱི་འཁྲུངས་ཡུལ་དུ་ངོས་འཛིན་ཆོག་ན། བོད་ཀྱི་ས་ཆ་མང་པོ་ཞིག་ཀྱང་གཤེན་རབ་ཀྱི་འཁྲུངས་ཡུལ་ཡིན་དགོས་པས་མི་གཅིག་ལ་ལྟེ་ཁྲག་འཐོར་ས་དེ་ཙམ་མང་བ་ནི་ཆེས་ཡ་མཚན་གྱི་གནས་ཡིན་ཅིང་། དེ་བས་དེ་ལྟ་བུའི་གཏམ་རྒྱུད་ཤོད་སྲོལ་དང་ས་དམིགས་ངོས་འཛིན་ཇི་ཙམ་མང་ཉུང་བསྡུར་ཏེ་དཔྱད་ན་ཀོང་པོ་ནི་གཤེན་རབ་ཀྱི་འཁྲུལ་ཡུལ་འཁྲུལ་མེད་ཅིག་ཀྱང་ཡིན་པ་ངོས་འཛིན་ཆོག་ཨང་༑ དེས་ན་འདིས་གཤེན་རབ་ཀྱི་འཁྲུངས་ཡུལ་ཐད་ནས་བདེན་དཔང་ཅི་ཡང་མི་ལོ་ན་ཡང་། འདི་ལྟ་བུ་དམངས་ཁྲོད་ཀྱི་ངག་རྒྱུན་དང་གནས་ཚུལ་དག་ནི་ལོ་རྒྱུས་དཔྱད་ཞིབ་ལ་ཤིན་ཏུ་མཁོ་ཆེ་བས་གངས་ར་བས་སྐོར་བའི་ལྗོངས་ཆེན་པོ་འདིར། མེས་པོ་གཤེན་རབ་མི་བོ་ཆེས་བཞག་པའི་བག་ཆགས་དང་ཤུགས་རྐྱེན་སོགས་མཚོན་ཐུབ་པ་ལྟར། འུ་ཅག་ལ་དཔྱད་གཞི་གང་ལ་གང་འཚམས་ཕུལ་ཡོད་པ་ནི་གདོན་མི་ཟ་བས་དེ་ལ་དེ་བཞིན་གྱིས་བཀོལ་སྤྱོད་བྱ་ཤེས་དགོས་སོ།།
ཡང“འོལ་ཁའི་སྟག་བཤེར་ལུང་པ་དེ་ཉིད་ཀྱི་སྒྲ་ཟུར་ཉམས་ནས་སྟག་ཟེར་དང་སྟག་ཟིག་ཅེས་པར་འགྱུར་བ་དང་། སྟག་ཟིག་འོལ་མོ་ལུང་རིང་ཞེས་པ་བྱུང་བ་ཡིན་སྲིད་པ་ཞིག་ཏུ་སྣང་”ཞེས་སྟག་གཟིག་ཞེས་པ་དེ་ཡང་ལྷོ་ཁ་འོལ་ཁའི་སྟག་བཤེར་ལུང་པའི་སྒྲས་ཟུར་ཆགས་ཟེར་བ་དེ་ཡང་ཡིད་ངོར་འཆར་མི་ཐུབ་ཞིག་ཏུ་སྣང་༑ རྒྱུ་མཚན་སྟག་བཤེར་ཞེས་པ་སྟག་གཟིག་ཏུ་འགྱུར་ཞེ་ན་ཡེ་ནས་འགྱུར་ཐབས་མེད་པ་ཞིག་རེད་ལ། སྟག་བཤེར་དེ་ཐོག་མར་སྟག་ཟེར་དང་དེ་ནས་སྟག་གཟིག་ཏུ་གྱུར་ཟེར་ན་དེ་ཡང་སྟག་གཟིག་གི་སྐད་དོད་ལ་སྟག་ཟེར་ཞེས་སྣང་བའི་ཁུངས་གང་ཞིག་ཡོད་དམ། འདི་ལྟ་བུའི་རིགས་སྐད་བརྡ་རིག་པའི་ལམ་ནས་སམ་སྐད་ཡིག་གི་གྲུབ་ཚུལ་ཐད་ནས་སྨྲ་བར་བྱ་བ་ཡིན་པ་ལས། གང་བྱུང་ཚོད་དཔག་གིས་ཡོང་བ་ཞིག་མ་ལགས་སོ་མཁས་དབང་རིན་པོ་ཆེ༑ “གཞན་ཡང་འོལ་ཁ་དང་ཅུང་ཐག་ཉེ་བའི་ལྷོ་ཁའི་འོན་ལུང་པ་འདི་ཉིད་འོན་མོ་ལུང་རིང་ཡིན་པའི་ཚུལ་ཡང་སྣང་སྟེ།”ཞེས་པ་སོགས། ཁྱེད་ནས་མཐའ་གཅིག་ཏུ་གཤེན་རབ་མི་བོ་ཆེའི་འཁྲུངས་ཡུལ་འོལ་མོ་ལུང་རིང་ངམ་སྟག་གཟིག་འོལ་མོ་ལུང་རིང་ཞེས་པ་དེ་དབུས་ཀྱི་ཕྱོགས་སུ་སྒྲུབ་ཅི་ཐུབ་བྱེད་པ་འདི་གྲུབ་མཐའི་ལ་རྒྱ་རུ་དམིགས་པ་མིན་ན། གཞན་གཏན་ཚིགས་ཆེ་བའི་ལུང་དང་རིག་པའི་དཔང་པོ་གང་ཡང་མཐོང་མ་སོང་༑ «དམ་ཆོས་དགོངས་པ་གཅིག་པའི་འགྲེལ་ཆེན།»དུ“དེ་ལ་རྗེ་གཉའ་ཁྲི་བཙན་པོ་ནས་རྒྱལ་རབས་དྲུག་པ་ཁྲི་ལྡེ་བཙན་པོའི་དུས་སུ། དབུས་ངམ་ཤོད་འོན་བྱ་བར་རུས་གཤེན་ཡིན་པའི་བྱིས་པ་ལོ་བཅུ་གསུམ་ལོན་པ་ཅིག”(6)ཅེས་གསལ་བ་ལྟར་ན་ངས་ཚོད་དཔག་བྱས་པ་ནོར་མི་འདུག ཁྱེད་ནི་ཡང་དག་པ་སྐྱོབས་པ་འཇིག་རྟེན་གསུམ་གྱི་མགོན་པོའི་ཐུགས་ཀྱི་སྲས་མཆོག་ཐུ་བོ་ཆེ་དེའོ།།
དེ་ལྟར་མིན་ན་མཐའ་གཅིག་ཏུ་ཨ་ཚུགས་བཙན་གྱིས་འཇིག་རྟེན་མགོན་པོའི་གསུང་བསྒྲོས་གང་ཡོད་བདེན་པར་སྒྲུབ་ཐབས་ལ་ཤ་འབད་རུས་འབད་དགོས་དོན་མི་འདུག་སྟེ། བོན་གྱི«མདོ་གཟེེར་མིག»(7)དང«མདོ་འདུས།»(8)གཙོས་ཡིག་རྙིང་དག་དང་མཐུན་པར་ཡོངས་གྲགས་ཡིན་པའི་གཤེན་རབ་མི་བོ་ཆེའི་འཁྲུངས་ཡུལ་གངས་ཏི་སེའི་ཉེ་སྐོར་ལ་ཁས་བླངས་རུང་ཅི་ནོན༑ དེ་ཡང་ད་ཐེངས་འདིར་ཁྱེད་ཀྱི་དཔྱད་གཏམ་དག་ལ་བགྲོ་གླེང་ཅུང་ཟད་ཞུ་བ་ཙམ་ལས་རང་ཉིད་ཀྱི་ལོ་རྒྱུས་དཔྱད་ཞིབ་ལས་ཐོབ་པའི་དཔྱད་གཏམ་རྣམས་ཞུ་འདང་མེད་ན། གཤེན་རབ་མི་བོ་ཆེའི་རིགས་རུས་དང་འཁྲུངས་ཡུལ། འཁྲུངས་དུས། མི་སྣ་གང་འདྲ་ཞིག་ཡིན་པ་སོགས་ཀྱི་ཐད་ནས་གུས་པས«གཤེན་རབ་མི་བོ་ཆེའི་སྐུ་ཚེའི་རྣམ་ཐར་སྐོར་ཅུང་ཟད་དཔྱད་པ།»ཞེས་པའི་ཆེད་རྩོམ་ཞིག་བྲིས་ཡོད་པས། རྗེས་སུ་ལེགས་འབུལ་ཞུ་ཆོག
གསུམ་པ། “བྱོན་དུས།”ཞེས་པ་ལས་འཕྲོས་པའི་བགྲོ་གླེང་།
དེ་ཡང“གཤེན་རབ་ཀྱི་བྱོན་དུས་ལ་ལོ་རྒྱུས་རྣམས་སུ་མི་འདྲ་བ་ཆེས་མང་བས། གཤེན་རབ་ཀྱི་མཚན་ཅན་འགའ་ཤས་བྱོན་པ་ཡིན་སྲིད་པ་ལྟ་བུ་ཡོད་ལ། རྒྱལ་སྤྱིའི་བོད་རིག་པ་ཞིབ་འཇུག་པ་ལ་ལས་དུས་རབས་བདུན་པ་དང་བརྒྱད་པ་ཙམ་ལ་གཤེན་རབ་མྱི་བོ་ཞེས་བྱོན་པར་འདོད་ནའང་། སྤྱི་ལོའི་སྔོན་གྱི་༡༡༧པ་ཤིང་བྱི་ལོ་ལ། བཙན་པོ་གཉའ་ཁྲི་ནས་བརྩིས་པའི་རྒྱལ་རབས་དྲུག་པའི་དུས་ཙམ་ན་བྱོན་པར་ངེས་ཏེ།”ཞེས། གཤེན་རབ་མི་བོ་ཆེའི་འཁྲུངས་ཚིགས་ལ་བཤད་ཚུལ་མི་འདྲ་བ་ཆེས་མང་བར་བཤད་ཀྱང་། སྟོན་པ་ཤཱཀྱའི་འཁྲུངས་འདས་ལོ་ཚིགས་ཐད་ནས་མི་རིགས་གཞན་གྱི་ཤོད་སྲོལ་ཕུད་པའི་བོད་ཀྱི་ལོ་རྒྱུས་རྐྱང་པའི་ཁྲོད་ན་ཡང་ཉི་ཤུ་ལྷག་ཙམ་ཡོད་(9)ཅེས་གྲགས་པས། སྟོན་པ་གཤེན་རབ་ཀྱི་འཁྲུངས་འདས་དེ་དང་བསྡུར་ན་ཤོད་ཚུལ་མི་མཐུན་ཆེས་ཉུང་ངུ་ཙམ་ཡིན༑ གཞན་ཡང་རྒྱལ་སྤྱིའི་བོད་རིག་པ་ཞིབ་འཇུག་པ་ལ་ལས་དུས་རབས་བདུན་པ་དང་བརྒྱད་པ་ཙམ་ལ་གཤེན་རབ་མི་བོ་ཆེ་ཞེས་བྱོན་པར་བཤད་ཡོད་ཀྱང་། དེ་ནི་ཅུང་མི་འགྲིག་པས་ངས་དེ་ལས་སྔ་བ་བོད་རྒྱལ་གཉའ་ཁྲི་བཙན་པོ་ནས་བརྩིས་པའི་རྒྱལ་རབས་དྲུག་པའི་དུས་ཙམ་ན་བྱོན་པར་ཁས་ལེན། ཟེར་བ་ལྟ་བུའི་ཚིག་གི་གོ་རིམ་དང་བཤད་སྟངས་ལ་དཔག་ན་ཅུང་གཡོ་སྒྱུ་མེད་དམ་སྙམ༑ རྒྱུ་མཚན་ནི་བོན་པོ་རྣམས་དགའ་བའི་ཆེད་དུ་རྒྱལ་སྤྱིའི་སྟེང་གི་མི་སྣ་སྐད་གྲགས་ཅན་ཁ་ཤས་ཀྱིས་སྟོན་པ་གཤེན་མི་བོ་ཆེ་དེ་ཙམ་བྱུང་སྔ་བར་ཁས་ལེན་གྱི་མི་འདུག་ན་ཡང་། ངས་ཁས་ལེན་གྱི་ཡོད་ཉམས་བཟོ་བསྟན་ནས་དོན་དུ་རང་ཉིད་འདོད་ཕྱོགས་སྒྲུབ་པ་ཙམ་དུ་ཟད་པར་སྣང་༑ དེ་མི་བདེན་ན་བསྙོན་འཛུགས་རེད་པས་བདེ་བར་གཤེགས་པའི་ཕྱོགས་ལ་མཐོལ་བཤགས་འབུལ་ལོ།།
ཡིན་ན་ཡང་ཁྱེད་ཀྱིས་རྒྱལ་སྤྱིའི་བོད་རིག་པ་བ་ཟེར་བ་དེ་ཚོ་ནི་དོན་དམ་པར་བོད་དང་ལྷག་པར་བོན་ལ་རྒྱུས་མངའ་དེ་ཙམ་མེད་མཁན་དག་ཡིན་གྱི། གཞན་ཚན་རིག་གི་དཔྱད་ཐབས་སམ་གནའ་རྫས་རིག་པ་སོགས་ཀྱི་སྟེང་དུས་རབས་བདུན་པ་དང་བརྒྱད་པའི་ཡར་སྔོན་དུ་བྱུང་བར་བདེན་དཔང་རྙེད་པའི་དཔེ་རྙིང་དང་གནའ་རྫས་དག་ལས། བོན་དང་གཤེན་རབ་མི་བོ་ཆེ་གཉིས་ཀ་བྱུང་ཟིན་པའི་བདེན་ར་ཨ་གསལ་སྤྲད་ཟིན་པས་དེ་ལྟར་སྨྲ་བའི་ཁུངས་མེད་དོ།། དེ་ལས་ལྡོག་སྟེ། རང་རེའི་བོད་ཀྱི་ཚད་མཐོའི་ཤེས་རིག་དང་དམངས་ཁྲོད་རིག་གནས། ཆོ་ག་ཕྱག་ལེན་ཡན་ཆོད་སྦྱོང་པ་དང་ལག་ལེན་ཡོད་པ་མ་ཟད་ཞིབ་འཇུག་གཏིང་ཟབ་གནང་མྱོང་བའི་ངེས་དོན་གྱི་རྒྱལ་སྤྱིའི་བོད་རིག་པ་བ་སྐུ་ཞབས་མཁར་རྨེའུ་བསམ་གཏན་ལགས་(10)དང་། མཁས་དབང་ནམ་མཁའི་ནོར་བུ་མཆོག་(11)གཙོས་པའི་མང་པོ་ཞིག་གིས་ནི། རང་རེའི་གནའ་བོའི་ཤེས་རིག་བོན་གྱི་རིག་གནས་དང་དེ་ཉིད་སྲོལ་གཏོད་པ་པོ་སྟོན་པ་གཤེན་རབ་མི་བོ་བཅས། དོན་དངོས་པོའི་སྟེང་འཛམ་གླིང་འདིར་བྱོན་ནས་ད་ལྟའི་བར་མི་ལོ་བཞི་སྟོང་ཡས་མས་ཉེ་བར་བྱུང་ཚུལ་གསུང་ཡོད་པས་དེ་དག་ལ་ཆ་འཇོག་རུང་བ་ཡིན་གྱི། བོད་ཀྱི་སྐད་ཡིག་མི་ཤེས་པ་དང་ཡང་ན་ཤེས་ཀྱང་ད་མ་དིག་ལས་མེད་པའི་མགོ་སེལ་སྤྲེའུ་རིགས་ལ་དེ་ཙམ་ཚད་མར་འཛིན་དོན་མེད་དོ་སྙམ༑ རེད་དེ། ཁྱེད་ཀྱིས་ནི་དེ་དག་གི་སྐོར་ནས་ཟུར་ཙམ་ཡང་མ་གསུང་བ་མ་ཟད། སྐྱར་དུ“རྗེ་གཉའ་ཁྲི་བཙན་པོ་ནས་རྒྱལ་རབས་དྲུག་པ་ཁྲི་ལྡེ་བཙན་པོའི་དུས། དབུས་ངམ་ཤོད་འོན་བྱ་བར་རུས་གཤེན་ཡིན་པའི་བྱིས་པ་ལོ་བཅུ་གསུམ་ལོན་པ་ཅིག འདྲེས་ལོ་བཅུ་གསུམ་བར་དུ་བོད་ཁམས་ཅམས་ཅད་དུ་ཁྲིད་ནས། ལོ་ཉི་ཤུ་རྩ་དྲུག་ལ་མིའི་ནང་དུ་ཚུད་པ་ལ”(12)ཞེས་སོགས«དམ་ཆོས་དགོངས་པ་གཅིག་པའི»དགོངས་དོན་ཇི་བཞིན་བཤད་འདུག་པ་འདི་ནི་སྐྱེ་གཡའ་བའི་གནས་ཚུལ་ཞིག་རེད༑ ཚུལ་འདི་ནས་དཔག་ཐུབ་པ་ནི་དོན་ངོ་མ་ཁྱེད་ནི་ལོ་རྒྱུས་དང་རིག་གཞུང་ལ་དཔྱད་སྟོབས་ཤིག་དང་སྲོ་མ་ལས་ཆུང་ཞིང་། གཟུ་བོར་གནས་པ་ལ་སྙིང་སྟོབས་ཀྱི་སྤུ་ཉག་ཕྲ་མོ་ཙམ་ཡང་མེད་པར་གྲུབ་མཐའི་ལ་རྒྱའམ་ཞེན་ཕྱོགས་འབའ་ཞིག་ཏུ་དབུ་འཁོར་བའི་མི་བུ་བཅོལ་ཆུང་ཞིག་ཏུ་སྣང་བར་བྱེད༑ དུས་རབས་གསར་པའི་རྗེས་སུ་མཐུན་པའི་ལེགས་ཉེས་བླངས་དོར་གྱི་རྒྱུ་འབྲས་བློ་མིག་ཅན་ཞིག་ཀྱང་ཡེ་ནས་མིན་པའི་ངང་ཚུལ་ལྷངས་ལ་བུད་འདུག
བོད་ཀྱི་རྒྱལ་རབས་དེབ་ཐེར་ཁག་དང་བོན་གྱི་བསྟན་འབྱུང་དག་ལས་གསལ་བ་ཇི་བཞིན། དོན་དུ་གྲི་རུམ་བཙན་པོའི་ཡབ་ཀྱི་སྐབས་སུ་བོད་ལ་བྱུང་བའི་བོན་ནམ་ཆོས་དེ་ནི་ལྷ་དབང་ཕྱུག་གི་རྗེས་སུ་འབྲངས་བའི་ཆོས་པ་ཁག་ཅིག་བྲུ་ཤའི་ཡུལ་ནས་བོད་དུ་སླེབས་ཏེ་སྤེལ་བ་ཞིག་ཡིན(13)པ་ལ། སྐྱོབས་པ་འཇིག་རྟེན་མགོན་པོས་བོན་པོ་དེའམ་ཆོས་པ་དེ་ནི་སྟོན་པ་གཤེན་རབ་མི་བོ་ཆེ་ཡིན་པ་དང་ཆོས་སམ་བོན་དེ་ནི་གཤེན་རབ་མི་བོས་གཏན་ལ་ཕབས་པའི་བོན་འདི་ཡིན་པར་སྒྲོས་བཏགས་ཤིང་། རུས་གཤེན་ཡིན་པའི་བྱིས་པ་ལོ་བཅུ་གསུམ་ལོན་པ་ཞིག་འདྲེས་ཁྲིད་དེ་ལོ་བཅུ་གསུམ་གྱི་རིང་བོར་སོང་བ་སོགས་བཤད་པ་ནི། དོན་དུ་ཡེ་ཤུའི་སྟོན་པ་མ་ཤི་ཀའི་རྣམ་ཐར་ལས་ཁག་ཁག་ཁོལ་དུ་ཕྱུང་སྟེ་(14)འཕྲི་བསྣོན་ཅུང་ཟད་ཀྱིས་སྟོན་པ་གཤེན་རབ་མི་བོ་ཆེའི་རྣམ་པར་ཐར་བ་ལ་སྦྱར་བ་ཙམ་དུ་ཟད་པ་ད་སྐབས་གསལ་པོ་རེད༑ ཡིན་ན་ཡང་འདི་དག“ཡིག་རྙིང་ཞིག་ལ་ཁུངས་གཏུགས་པར་གསལ་བས”ཞེས་སོགས་བསྙད་འདུག་པ་ནི་རྒྱུ་མཚན་ངེས་ཅན་ཡོད་ངེས་པ་ལས། གདེང་ཚོད་མེད་པར་ཕོ་ཚོད་ཀྱིས་གང་བྱུང་ཐལ་བའི་ངག་ལུད་ནི་མིན་པར་ངེས་ན་ཅི་བས་ཁུངས་བཙུན་པའི་ཡིག་རྙིང་དེ་དག་བསྣམས་ཡོང་རོགས་གནོངས༑ གཞན་ཡང་སྟོན་པ་གཤེན་རབ་མི་བོ་ཆེ“དབུས་རང་དུ་བྱོན་པའི་ཚུལ་ལ་རྒྱབ་བརྟེན་ལྟ་བུར་དགའ་ཐང་འབུམ་པ་ལས་ཐོན་པའི་ཡིག་ཆ”ལས་ཞེས་པ་སོགས་ཡང་ནས་སྐྱར་དུ་སྨྲས་འདུག་པ་འདི། གོང་དུ་ཞུས་ཟིན་ལྟར་ལགས་པས་སླར་ཡང་སྐྱར་དུ་བཟློ་བའི་དུས་ཚོད་བདག་ལ་མེད་པས་ངལ་བ་མ་བརྟས་ཤིང་། དགའ་ཐང་ཆེའི་ཡིག་རྙིང་དུ་གསལ་བ་ཇི་བཞིན་མ་བཤུས་པ་སོགས་འགའ་ཡང་སྣང་མོད་གནས་སྐབས་བགྲོ་བར་མི་འདོད་པས་བཞག་གོ།
ཡང་“ གཤེན་བཞི་སྤྱན་དྲངས་འཚལ། གླུད་བཞི་གཏང་བར་བཟང་། །བདུད་བོན་དྲེང་ནག་ཆུ་ལྕགས་དང་། ཐར་བོན་དྲུ་སྐྱོལ་དང་། གླུད་བོན་ངག་སྙན་དང་། གཤེན་རབ་མྱི་བོ་བཞི། ཡབ་བླ་བདལ་དྲུག་གིས། གཤེན་བཞི་སྤྱན་དྲངས་སོ། །”(15)ཞེས་པའི་ལུང་ཚིག་དག་དྲངས་འདུག་ཀྱང་འདིས་རང་མགོ་ཐོ་བ་ཙམ་ལས་སྐུ་ཉིད་ལ་སྨན་པའི་གལ་ཆེའི་ལུང་གང་ཡང་ཡིན་པར་མི་འདུག་སྟེ། འདིར་གཤེན་རབ་མི་བོ་ཆེ་སོགས་གཤེན་བཞི་ཡབ་བླ་བདལ་དྲུག་གིས་སྤྱན་དྲངས་པ་གསལ་བས་ཡབ་བླ་གདལ་དྲུག་ནི་གཉའ་ཁྲི་བཙན་པོའི་གོང་ཡིན་གྱི། གཉའ་ཁྲིའི་རྗེས་གནམ་གྱི་ཁྲི་བདུན་ལས་དྲུག་པའི་སྐབས་ཀྱི་མིན་པ་ཤེས་པར་མཛོད་ཅིག་གུ དེ་བཞིན“ཏུན་ཧོང་ནས་ཐོན་པའི་ཡིག་རྙིང་ན་དུའང་། གཤེན་རབ་ནི་གཏོ་ཆོག་སོགས་ལ་ཤིན་ཏུ་མཁས་པ་ཞིག་ཡིན་ཚུལ་གསལ་པོར་མངོན་པས་ཀྱང་མཚོན་ནོ”ཞེས་པ་ལ་དགོས་པ་རྒྱུ་མཚན་ངེས་ཅན་ཞིག་གིས་སྨྲས་ཡོད་པར་འདུག་ཀྱང་། དེའི་སྐོར་འོག་ཏུ་དོན་ཚན་དྲུག་པར་གླེང་ཆོག
བཞི་པ། “མཛད་ལས་གསར་གཏོད”ཅེས་པ་ལས་འཕྲོས་པའི་བགྲོ་གླེང་།
སྡེ་ཚན་འདིར་ད་སྐབས་ཕལ་ཆེར་གྱིས་ཁས་ལེན་པའི་དཔྱད་འབྲས་ཁག་ཅིག་ཁོལ་དུ་ཕྱུང་སྟེ་གླེང་འདུག་པ་ནི་འདི་ལྟར་མི་སྣ་གླེང་བརྗོད་བྱེད་སྐབས་ངེས་པར་དུ་དང་ལེན་དགོས་ལེགས་བྱས་ཤིག་ཡིན་ན་ཡི་རངས་པའི་གནས་སོ།། འོན་ཀྱང་། “གསོ་བ་རིག་པ་དང་། ནད་ལ་གནོད་པའི་ལྷ་འདྲེ་ལ་མདོས་གླུད་ཡས་སོགས་ལ་མཁས་པ་མ་ཟད། སྐབས་དེའི་བརྡ་སྤྲོད་ཀྱི་ཐབས་ལམ་སྣ་ཚོགས་ཤིག་ཡོད་པ་ལས། དེ་ཡིས་བརྡ་འཕྲོད་པ་དང་མི་འཕྲོད་པ་ཅི་རིགས་ཤིག་ཀྱང་ཡོང་གི་ཡོད་པས། མདོས་གླུད་སོགས་སུ་སྲོག་ཆགས་གཟུགས་འབྲི་བ་དང་། གཟུགས་བཅོས་པ་སོགས་ཀྱིས་ལྷ་འདྲེ་ལ་བརྔན་པའི་ཚུལ་ལས། གཟུགས་བརྙན་གྱིས་བརྡ་སྤྲོད་པའི་ཐབས་ལམ་ཞིག་རྙེད་ནས་གཟུགས་བརྙན་གྱི་ཡིག་གེ་ཅིག་གསར་དུ་བཏོད་པར་མངོན་ལ། ད་ལྟ་འཇང་ཡུལ་དུ་ཡོད་པའི་གཤེན་རབ་ཀྱི་ཡིག་གེ་ཅེས་པ་འདི་ཡི་ཁུངས་ཀྱང་བོད་དུ་ཐུག་པའི་ལོ་རྒྱུས་ཡོད་པས་ཀྱང་ཕྱོགས་ཙམ་མཚོན་ཡོད།”ཞེས། གཤེན་རབ་མི་བོ་ཆེའི་མཛངས་ལས་རྣམ་གྲངས་འདི་གཉིས་ཙམ་མ་གཏོགས་བགྲང་དུ་མེད་པར་འདོད་ཀྱིན་ཡོད་ན་ནི་ཁྱབ་ཆུང་བར་སྙམ༑ སྤྱིར་སྟོན་གཤེན་རབ་མི་བོ་ཆེ་གསོ་བ་རིག་པའི་གཞུང་ལ་མཁས་པ་ཡིན་པ་དང་གཏོ་མདོས་སོགས་ཀྱང་ལག་ལེན་ལ་བྱང་བ་ཞིག་ཡིན་པ་ནི་བདེན་ཞིང་། དེང་གི་གནའ་རྫས་དང་བན་བོན་ཕྱོགས་གཉིས་ཀའི་ཆོས་འབྱུང་དག་ཏུ་གསལ་བར་སྣང་བ་ཇི་བཞིན་བོད་ཡུལ་འདིར་ཆེས་སྔ་མོ་ནས་སྤྱོད་བཞིན་པའི་ཡི་གེ་ཞིག་ཡོད་པ་མ་ཟད། དེ་ཡང་གོང་དུ་ཁྱེད་ནས་གསུང་བ་ལྟར་གཟུགས་རིས་ཡི་གེ་ནས་བརྡ་སྤྲོད་ཡོད་པའི་སྒྲ་སྦྱོར་ཡི་གེའམ་དབྱངས་གསལ་ཡི་གེ་རུ་འཕོ་འགྱུར་བྱུང་ཡོད་པ་ཕྱོགས་ཙམ་དཔག་ནུས་ལ། དེ་དག་སྟོན་པ་གཤེན་རབ་མི་བོ་ཆེས་མཛད་རྗེས་བླ་ལྷག་ཕུལ་ཡོད་པ་ནི་གདོན་མི་ཟ་བར་བསྙད་ཆོག་པའི་གནད་དོན་ཞིག་རེད༑
ཡིན་ན་ཡང་བོན་ལུགས་ཀྱི་དཔེ་གཞུང་གཙིགས་ཆེ«མདོ་འདུས།»དང་«མདོ་གཟེར་མིག»སོགས་སུ་གསལ་བ་ལྟར་ན་དེ་ལས་ངོ་མཚར་བའི་རིག་གཞུང་མང་དག་ཅིག་ཀྱང་སྐྲུན་ཡོད་པ་གསལ་བས། ཁྱེད་ནས་གོང་གི་དཔེ་གཞུང་གཉིས་ལ་ཁས་ལེན་ཅུང་ཟད་ཡོད་ངེས་པས་གནད་དོན་དེ་དག་ལ་ཡང་བསམ་གཞིག་རེ་བགྱིས་ན་འགྲིག་གོ གཞན་ངེས་པར་དུ་བརྗེད་མི་རུང་བ་ཞིག་ནི་ཡིག་རྙིང་«སྲིད་པ་སྤྱི་སྐོང་།»ལས། “བདུད་བོན་གྱི་དམར་ཐབ་ལ། གཤེན་རབ་ནི་ཅི་བགྱིས་ཏེ། ཁྱབ་པ་ནི་ཆམ་ལ་ཕབ། འབྲུ་དཀར་གྱི་གཏོར་མས་བསྐང་། དམར་ཐག་གིས་འདྲེས་བྱུང་ན། གཤེན་ལྷ་ལ་ནོང་པ་ཐོལ། གདོང་གདོན་གྱི་ཤི་ཆུའི་སྐྱེམས། གཤེན་རབ་ནི་ཅི་བགྱིས་ན། གདོན་འདྲེ་ནི་ཆམ་ལ་ཕབ། འབྲུ་དཀར་གྱི་ཡུ་ཏིས་བསྐང་།”(16)ཞེས་སོགས་གསལ་ལྟར། སྔར་གངས་རི་ར་བས་སྐོར་བའི་ལྗོངས་ཆེན་པོ་འདིར་སེམས་ཅན་གྲངས་མེད་ཀྱི་སྲོག་ལ་འཚེ་བའི་ཆོས་ལུགས་ཤིག་དར་བ་ལ་སྟོན་པ་གཤེན་རབ་མི་བོ་ཆེས་དེ་ཉིད་ཀྱི་ངོ་བོ་བསྒྱུར་ཏེ། དམར་མཆོད་ཀྱི་རྒྱུན་བཅད་པ་སོགས་འཚེ་མེད་ཆོས་ལུགས་ཤིག་གཏན་ལ་ཕབས་པ་ནི་ཁོང་གི་སྐུ་ཚེའི་ཁྲོད་ཆེས་མཛངས་ཤོས་ཀྱི་མཛད་འཕྲིན་ཞིག་ཡིན་པར་ངོས་ཟིན་དགོས་པར་འདོད༑ གོང་དུ་ཁྱེད་ནས་རང་ཉིད་ཀྱི་གྲུབ་མཐའི་ལ་རྒྱ་འཛིན་ཆེད་ཙམ་གྱིས་སྟོན་པ་གཤེན་རབ་མི་བོ་ཆེ་བོད་རྒྱལ་ཁྲི་དྲུག་པའི་དུས་སུ་འཁྲུངས་བར་བསྙད་ཡོད་པ་ལྟར། ཡི་གེ་དེ་ཡང་སྐབས་དེ་མཚམས་བྱུང་བའི་ཚུལ་བརྗོད་འདུག་ཀྱང་དེ་ནི་འཐད་ལྡན་དུ་སེམས་ཆོག་པ་ཞིག་མིན་པ་འདྲ༑ རྒྱུ་མཚན་ནི་བཙན་པོ་གཉའ་ཁྲིའི་དུས་ནས་བོད་ལ་ཡི་གེ་ཡོད་པ་ཡིག་རྙིང་དཔེ་དཀོན་འགའ་རུ་གསལ་བ་དེང་དུས་བོད་རིག་པའི་ཉམས་ཞིབ་པ་འགའ་ཡིས་བཤད་ཡོད་(17)པ་དང་། «མདོ་གཟེར་མིག»སོགས་སུ་ཡང་སྟོན་པ་གཤེན་རབ་ཀྱི་ཡར་སྔོན་ནས་ཞང་བོད་ཀྱི་ལྗོངས་འདིར་ཡི་གེ་ཡོད་ཚུལ་གསལ་འདུག་པ་ཁྱེད་ནས་མཁྱེན་གྱིས་ལོས་ཡོད་དྲན༑ «མདོ་གཟེར་མིག»ཙམ་མིན་པར་བོན་དཔེ་ཕལ་ཆེ་བར་དེ་ལྟར་འཁོད་(18)པ་ཇི་བཞིན་གནའ་རྫས་ཀྱིས་ཀྱང་བདེན་དཔང་བག་ཙམ་བྱས་ཨེ་ཡོད་སྙམ་མོ།།
ལྔ་པ། “སྤྱི་ཚོགས་རྒྱབ་ལྗོངས།”ཞེས་པ་ལས་འཕྲོས་པའི་བགྲོ་གླེང་།
འབྲི་གུང་འཇིག་རྟེན་མགོན་པོའི་ཡབ་སྲས་རྣམ་གཉིས་ཀྱི་དགོངས་པ་ལྟར་ན་སྟོན་པ་གཤེན་རབ་མི་བོ་ཆེ་ནི་བོད་བཙན་པོའི་ཁྲི་རབས་དྲུག་པའི་སྐབས་ཀྱི་མི་ཞིག་ཡིན་པས། འདིར་སྤྱི་ཚོགས་རྒྱབ་ལྗོངས་ཟེར་བ་དེ་ཡང་སྐབས་དེ་མཚམས་ཀྱི་སྤྱི་ཚོགས་གནས་སྟངས་ལ་གོ་བར་བྱ་དགོས་པ་རེད༑ དེ་ལྟར་ན་ཐུགས་སྲས་ཁྱེད་ཀྱིས་གསུང་བ་ནང་བཞིན་སྐབས་དེར་བོད་བཙན་པོའི་རྒྱལ་ཁབ་ཚུགས་ནས་རྒྱལ་རབས་དྲུག་ཙམ་ཕྱིན་ཟིན་པས་ཡི་གེ་དང་རྒྱལ་ཁྲིམ་ཡོད་པ་ནི་ཐེ་མི་ཚོམས་པར་བཤད་ཆོག དེ་བས་བོད་བཙན་པོའི་རྒྱལ་ཁབ་ནི་སྔར་ཁ་འཐོར་དུ་ཡོད་པའི་རྒྱལ་ཕྲན་ཐམས་ཅད་དབང་དུ་བསྡུས་པའི་གཅིག་གྱུར་གྱི་རྒྱལ་ཁབ་བཙན་པོ་ཞིག་ཡིན་པས། ཕྱོགས་གང་ཐད་ནས་མཉམ་འབྲེལ་གྱི་ཐོན་ལས་ལ་སྔར་མེད་འཕེལ་རྒྱས་སོང་ཡོད་པ་དང་ཚོང་ལས་སོགས་ཀྱང་ཚད་མཐོར་སླེབས་ཡོད་པ་ནི་གནའ་རྫས་ཀྱིས་བདེན་དཔང་བྱས་ཡོད་པ་དེ་རང་ངོ་།། དེ་ཙམ་མིན་པར་སྤྱིར་ཤེས་རིག་གི་ཐད་ནས་གང་ལ་གང་འཚམས་དར་རྒྱས་ཡིན་པ་སྨྲས་ཆོག་སྟེ། བོད་བཙན་པོའི་རྒྱལ་ཁབ་མ་ཚུགས་པའི་གོང་ཞང་ཞུང་དང་སིལ་བུ་ཁག་གི་སྐབས་ཀྱང་ཤེས་རིག་གི་བ་དན་མི་མཐོ་ན་མི་དམའ་བར་བརྗོད་ཆོག་པར་འདོད༑ དཔེར་ན། ཡོངས་གྲགས་སུ་གཤེན་རབ་མི་བོ་ཆེ་འཁྲུངས་ནས་ད་ལྟའི་བར་མི་ལོ་བཞི་སྟོང་མ་ཟིན་ཙམ་སོང་བར་བཤད་པ་ལྟར་ན། སྐབས་དེ་དུས་འཛམ་གླིང་གི་ཕྱོགས་སོ་སོ་གནའ་བོའི་རྒྱལ་ཁབ་དག་ཤེས་རིག་དར་རྒྱས་འཕེལ་གསུམ་གྱི་དུས་ཚིགས་ཤིག་ཏུ་གྱུར་ཡོད་ལ། ཨེ་ལྕིབས་དང་བྷ་བི་ལོང་སོགས་སུ་དེའི་སྔོན་ནས་སྐད་ཡིག་དང་ཁྲིམས་སྲོལ། ཚོང་ལས་དང་བཟོ་ལས་བཅས་ཤེས་རིག་ཤིན་ཏུ་དར་སྐབས་ཡིན་(19)པ་མ་ཟད། གནའ་བོའི་ཀི་རེ་སིར་སྐབས་དེའི་ཡས་མས་ནས་མཚན་ཉིད་རིག་པ་དང་དམངས་གཙོའི་ཁྲིམས་སྲོལ་ཡང་དར་ཡོད་པ་རེད༑ དེར་བརྟེན། སྐབས་དེའི་གཡས་གཡོན་གྱི་གནའ་བོའི་རྒྱལ་ཁབ་དང་མི་རིགས་སྤྱིའི་སྤྱི་ཚོགས་ཀྱི་རྒྱབ་ལྗོངས་འདི་ལྟ་བུ་ཡིན་ན་རང་ཅག་གཅིག་པུ་ཅི་ཡང་མེད་པའི་མུན་ནག་གི་རང་བྱུང་འཚོ་བ་རོལ་ནས་བསྡད་མེད་པ་ནི། མ་གཞི་ནས་འགྲོ་བ་མིའི་རིགས་སྤྱིའི་འཕེལ་འགྱུར་གྱི་ཁྲོད་དུ་བོད་ནི་སྔ་གྲས་ཡིན་པ་སོགས་གནའ་རྫས་དཔྱད་ཞིབ་ལས་བདེན་ར་གསལ་སྤྲད་བྱས་ཡོད་པ་དེ་བཞིན་ནོ(20)།།
དྲུག་པ། “གཤེན་རབ་མྱི་བོའི་སྣང་བརྙན།”ཞེས་པ་ལས་འཕྲོས་པའི་བགྲོ་གླེང་།
གཤེན་རབ་མི་བོ་ཆེའི་སྣང་བརྙན་ནི་ཅི་བས་གཏོ་ཆོག་སོགས་ཆོ་ག་ཙག་ཙིག་སྤེལ་མཁན་རྒན་པོ་ལྟ་བུ་ཞིག་ཏུ་བཞེངས་འབྲི་གང་ཐུབ་གནང་འདུག་པ་ནི་དེང་དུས་བོད་རིག་པ་ཕལ་གྱི་བཤད་སྟངས་ཤིག་ཏུ་འཁུམས༑ འདི་ལ་བདེན་པའི་ཆ་དང་རིགས་པའི་ཁུངས་མི་དམན་པ་ཞིག་ཡོད་པ་མངོན་སུམ་མིག་གི་དགའ་སྟོན་འདི་རང་ཡིན་མོད། འོན་ཀྱང་། “གཤེན་རབ་མྱི་བོའི་གསས་རྟ་དྲོ་བཞུར་ནྀ་སྒས་བསྟད་དེ། །དར་གྱི་རལ་ག་རྀང་ལ་གསོལ། །རྔ་དྀང་ཆེན་དྀང་དྲགས་རྒྱབ་ལ་ཁུར། །གཤང་ཁྲྀ་ལོ་སྐར་སྙན་མཆན་དུ་གསལ། །ལྷ་བོ་དྲོངས་ཡང་བྱེ་ལ་དྲོངས། །འགམ་ཡང་བྱེ་བ་འམ། བདུར་ཡང་བྱེ་ལ་བདུར། །བརྒྱུགས་ཡང་བྱེ་ལ་རྒྱུགས”(21)ཞེས་དགའ་ཐང་འབུམ་པའི་ཡིག་རྙིང་ལས་གསལ་བའི་ཚིག་འདིས་དེའི་སྒྲུབ་བྱེད་ཅི་ཡང་མི་ལོ་བ་མཁྱེན་དགོས་པ་རེད༑ སྤྱིར་དགའ་ཐང་འབུམ་པའི་ཡིག་རྙིང་ལས་གཤེན་རབ་མི་བོ་ཆེ་ནི་ཆོ་ག་ཕྱག་ལེན་ལ་མཁས་པའི་གཤེན་པོ་ཞིག་ཡིན་པའི་རྣམ་པ་སྔུན་རྒྱབ་གཉིས་ཆར་གསལ་ན་ཡང་། “ཕ་གཤེན་མི་བོ་མྱི་བོ་ལ། །གཏོ་དང་དཔྱད་བགྱིས་སམ། །མོ་དང་མཚུངས་བགྱིས་སམ། །གཞེན་རབ་མི་ཞལ་ན་རེ། །མྱི་ཁོ་བོ་ལ། །གཏོ་དང་དཔྱད་མཆིས། །མོ་དང་མཚུངས་བགྱིས་ནས་མཆིས་སྟེ། །”(22)ཞེས། གཏོ་དང་དཔྱད། མོ་སོགས་གང་དགོས་ཀྱང་མི་ངས་ཤེས་ཞེས«གནགས་རབས།»ལས་གསལ་བ་བཞིན། གཏོ་ཆོག་ཙམ་ལ་མཁས་པའི་གཤེན་པོ་ཞིག་མ་ཡིན་པར་དཔྱད་དང་མོ་སོགས་རིག་གནས་གཞན་པ་ཡང་མཁས་པར་བསྟན་ཞིང་། ད་དུང་འདིར་ཚིག་དངོས་སུ་མ་གསལ་ན་ཡང་རིག་གནས་གཞན་པ་རྩིས་དང་མཚན་ཉིད་རིག་པ་སོགས་ལ་ཡང་མཁས་མི་ཆོག་པ་མ་རེད༑ ཡིན་ན་ཡང་། “གཤེན་རབ་མི་བོ་ཆེ། །སྐུ་མདངས་དུ་ཟླ་འདྲ། །འཛུམ་མདངས་མེ་རེ་རེ། །སྐུ་ལྟོས་རི་ལས་བརྗིད། །མུ་ཐིང་རལ་པ་ནི། །མུ་འོད་ཁྱུགས་སེ་ཁྱུགས། །སྐུ་ལ་ཅི་གསོལ་ན། །རྒོལ་ཐུལ་ལྷམས་སེལ་ལྷམས། ། ”(23)ཞེས«སྲིད་པ་སྤྱི་མདོས།»ལས་གསལ་བའི་ཚིག་འདི་དྲངས་ནས་དེང་དུས་མང་པོ་ཞིག་གིས་གཤེན་རབ་མི་བོ་ཆེ་རབ་བྱུང་བ་ཞིག་མིན་པ་དང་། ཡང་གཏོ་ཆོག་སོགས་ཆོ་ག་ཕྱག་ལེན་ལ་མཁས་པའི་མི་ཞིག་ལས་བོན་གྱིས་ནམ་རྒྱུན་ངོས་འཛིན་བྱེད་པ་ལྟ་བུའི་སྐྱེས་བུ་ཞིག་མིན་ཚུལ་སྒྲུབ་མོད། དེ་ནི་ཕྱོགས་ཡངས་པོར་གཟིགས་མ་ཐུབ་པར་ཕྱོགས་མཐའ་ལྷུང་བའི་དཔྱད་འབྲས་ཤིག་ཏུ་སེམས་པས། གཤེན་རབ་མི་བོ་ཆེའི་མཛད་རྣམ་དག་ལས་དགུང་ལོ་སོ་གཅིག་སྐབས་རབ་ཏུ་བྱུང་བར་ཡོངས་སུ་གྲགས་ཤིང་། དེའི་ཡར་སྔོན་སྐྱ་བོ་ཡིན་པ་མ་ཟད་སྐུ་གཞོན་སྐབས་གཏོ་ཆོག་ཙག་ཙིག་སྤེལ་མཁན་ཞིག་ཡིན་པ་ཡང་ར་འཕྲོད་པས། སྟོན་པ་གཤེན་རབ་ཀྱི་མི་ཚེའི་སྟོད་སྨད་ལ་འགྱུར་བ་འགྲོ་མི་ཆོག་པར་བརྗོད་ན་མ་གཏོགས། ལུང་འདི་དག་མཐའ་གཅིག་ཏུ་གཤེན་རབ་མི་བོ་ཆེ་གཏོ་ཆོག་ཙམ་ལ་མཁས་ཤིང་རབ་བྱུང་མིན་པའི་སྒྲུབ་བྱེད་ཡང་དག་ཏུ་འགྱུར་དཀའོ་སྙམ༑ གང་ལྟར་འདིའི་སྐོར་མང་དུ་ཞུ་ཡ་ཡོད་ཀྱང་གོང་དུ་ཞུས་ཟིན་པ་བཞིན་གུས་པའི་དཔྱད་རྩོམ་གཞན་པར་གསལ་བས་གཟིགས་པར་འཚལ༑
བདུན་པ། “མཛད་རྗེས་ཕྱོགས་བསྡོམས།”ཞེས་པ་ལས་འཕྲོས་ཏེ་མཇུག་བསྡུ་བ།
གོང་དུ་སྡེ་ཚན་བཞི་པར་ཞུས་ཟིན་པ་བཞིན་ཁྱེད་ཀྱིས་གཤེན་རབ་མི་བོ་ཆེའི་མཛད་རྗེས་མདོར་བསྡུས་ན་ཡི་གེ་གསར་གཏོད་བྱས་པ་དེ་ཙམ་ཡིན། འདི་ཙམ་ལས་མཐོང་མི་ཐུབ་པ་དེ་ལ་གནད་དོན་ཞིག་ཡོད་པ་མིན་ནམ་སྙམ་མོད་གནས་སྐབས་བཞག་ཅིང་ཕྱོགས་ཙམ་ནི་གོང་དུ་“མཛད་ལས་གསར་གཏོད”ཅེས་པ་ལས་འཕྲོས་པའི་བགྲོ་གླེང་ལས་ཞུས་པ་ཟིན་དེས་ཆོག་པར་བྱེད༑ འོན་ཀྱང་། ད་ཐེངས་ཁྱེད་ཀྱི་ཕྱག་རྩོམ་འདི་ལ་བགྲོ་གླེང་ཞིག་ཕུལ་བ་ནི་དམིགས་པ་གཞན་མེད་པར་ཁྱེད་ཀྱིས་ནམ་ཡང་གྲུབ་མཐའི་ཞེན་ཆགས་འབའ་ཞིག་གིས་བློ་ཁོག་ཡངས་ཙམ་གནང་མི་ཐུབ་པའི་ཁར། ཐེངས་འདིའི་རྩོམ་ཐུང་ལ་ཕྱི་ནང་བར་གསུམ་ནས་གཡོ་དང་སྒྱུ་མའི་རྣམ་པ་མངོན་པར་མཐོང་བས་ཡིན༑ ང་ཚོས་རྒྱུ་མཚན་མེད་བཞིན་དུ་གྲུབ་མཐའི་ཞེན་ཆགས་ཁོ་ན་ཉིད་ཀྱིས་གནས་ལུགས་ལ་རྟག་པར་རྫུན་པའི་སེང་རས་གཡོག་ཅི་ཐུབ་འབད་པ་དེ་ནི་རྒུད་པ་ཀུན་གྱི་སྒོ་ཡིན་པར་སྙམ༑ དེ་བས་ཅུང་གྲགས་པ་ཆེ་བའི་ཤེས་ཡོན་པ་ཞིག་གིས་འདི་ལྟར་གནས་ལུགས་ཡོད་མེད་དང་རྒྱུན་མཚན་ཕུག་ཆོལ་མིན་སོགས་ལ་མ་བལྟོས་པར། གྲུབ་མཐའི་ལ་རྒྱ་དང་མེས་པོའི་ལྟ་གྲུབ་འབའ་ཞིག་གི་ཆེད་དུ་གཏམ་ཅི་ཞིག་སྨྲ་བ་ལ་ཐེ་མི་ཚོམ་པ་ནི་ཆེས་ངན་ལམ་ཞིག་དང་སྐྱེ་གཡའ་བའི་གནས་ཚུལ་དུ་ཟད༑ རྒྱུ་མཚན་ནི་མི་རིགས་ཤིག་རིག་གཞུང་ཉམས་ཞིབ་ལེགས་ལམ་དུ་འགྲོ་མིན་གཙོ་བོ་ནི་ཕལ་གྱིས་གུས་བཀུར་ཐོབ་པའི་མི་ཆེན་ཚོ་གཟུ་བོར་གནས་ཞིང་དྲང་བདེན་སྨྲ་བའི་སྙིང་སྟོབས་ཡོད་མེད་ལ་ཐུགས་པས་སོ།།
གུས་པས་ད་ཐེངས་ཁྱེད་ཀྱི་རྩོམ་འདིར་གཡོ་སྒྱུའི་རྣམ་པ་དང་གྲུབ་མཐའམ་ཡང་ན་མེས་པོ་གོང་མའི་ལྟ་གྲུབ་ལ་བདེན་ཁ་སྟེར་བའི་སླད་དུ་ཉག་ཅིག་ཡིན་པར་བརྗོད་པ་ནི། རྩོམ་གྱི་ཁ་བྱང་ལ«མཛངས་མི་གཤེན་རབ་མི་བོ་ཆེའི་མཛད་རྗེས་སྐོར།»ཞེས་བཏགས་ཏེ། བོན་པོ་རྣམས་ཀྱིས་བལྟས་ན་དགའ་བ་སྐྱེད་ཅིང་གཞན་གྱིས་མཐོང་ན་འདིས་སྟོན་པ་གཤེན་རབ་མི་བོ་ཆེ་སྐྱེས་བུ་ཁྱད་པར་བ་ཞིག་ཡིན་པ་ཁས་ལེན་གྱི་འདུག་སྙམ་པའི་བློ་བཀུག་ཅིང་། ཞོར་དུ་གཤེན་རབ་མི་བོ་ཆེས་ཡི་གེ་གསར་གཏོད་བྱས་པ་སོགས་མཛད་རྗེས་ཡོངས་གྲགས་ཅན་འགའ་ཡང་གླེང་ནས༑ དོན་དམ་པར་གཤེན་རབ་མི་བོ་ཆེ་ནི་ལོ་ཆུང་དུས་འདྲེས་ཁྲིད་སོང་བ་དང་། དེ་ལྟར་ཁྲིད་པས་ལྷ་འདྲེའི་སྐོར་ཆུང་ཅུང་ཟད་རྒྱུས་མངའ་ཡོད་པར་གྱུར་ཏེ་ལྷ་འདྲེ་བརྗོད་བྱ་གཙོ་བོར་བྱས་པའི་ཆོས་ལུགས་གསར་གཏོད་བྱས་པ། འཁྲུངས་ཡུལ་ནི་བོད་ཀྱི་དབུས་ལ་ཡིན་པ་དང་འཁྲུངས་དུས་ནི་བོད་བཙན་པོ་ཁྲི་རབས་དྲུག་པའི་དུས་སྐབས་ཡིན་པ་སོགས། «དམ་ཆོས་དགོངས་པ་གཅིག་པའི»དགོངས་དོན་ཇི་མ་ཇི་བཞིན་(24)ལེགས་པར་སྒྲུབ་ཐབས་ལ་འབད་བརྩོན་བྱས་འདུག་པ་འདི་རེད༑ དེར་བརྟེན་ཁྱེད་ཀྱི་རྩོམ་འདི་ལ་«མཛངས་མི་གཤེན་རབ་མི་བོ་ཆེའི་མཛད་རྗེས་སྐོར།»ཞེས་མི་གདགས་པར། སྔར་ཁྱེད་ཀྱིས་«དམ་ཆོས་དགོངས་པ་གཅིག་པའི་དགོངས་རྒྱན།»(25)ཞེས་པ་ཞིག་བྲིས་ཡོད་པས། རྩོམ་ཐུང་འདི་ལ་“དམ་ཆོས་དགོངས་པ་གཅིག་པ་ཚད་སྒྲུབ”བམ་ཡང་ན་“དམ་ཆོས་དགོངས་པ་གཅིག་པའི་དགོངས་རྒྱན་གྱི་ཟུར་རྒྱན”ལྟ་བུ་བཏགས་ན་དོན་དང་མཐུན་པར་སྣང་ངོ་།། «དམ་ཆོས་དགོངས་པ་གཅིག་པ།»དང་དེའི«དགོངས་རྒྱན།»གྱིས་ད་ལྟའི་བར་དུ་རྩོད་རྩོམ་གྱི་ཇི་ཙམ་བསྐྱེད་བསྲིང་བྱས་པ་ཁྱེད་ལས་གསལ་ཆ་ཆེ་བ་ཞིག་མེད་ན། ད་ཐེངས་དགོངས་རྒྱན་གྱི་ཟུར་རྒྱན་ཞིག་བྲིས་པ་ནི་ཕུ་དཀྲུག་མདའ་དཀྲུག་ཅིག་བཟོ་བསམ་པའི་ཀུན་སློང་མིན་ནམ༑ མ་གཞི་ནས་ཁྱེད་ལ་དེ་ལྟར་བཟོ་བར་དགའ་པོ་ཞེ་དྲག་ཡོད་པར་ཐོས་ཏེ། རིག་པའི་དཔའ་བོ་ཚ་སྒང་བློ་གྲོས་དཔལ་ལྡན་གྱིས“ས་སྟེང་བླ་མ་ས་སྐྱ་པཎ་ཆེན་ལ། །ས་འབུ་ནག་རིལ་ཙམ་ཡང་མི་བརྩི་ཞེས། །ས་ལྡིང་གནམ་ལྡིང་བྱེད་པའི་འབྲི་སྨྱོན་འདིས། །ས་འབྲིའི་ནང་འཁྲུགས་སླར་ཡང་སློང་བར་དོགས། །”ཞེས་ཁྱེད་ལ་ཤོ་ལོ་ཀ་འདི་འདྲ་ཞིག་ཆེད་དུ་བསྩལ་ཡོད་པ་མཐོང་སོང་༑
ཧ་ཅང་ཀུ་རེ་ཡིན་ཏེ། ཁྱེད་ནི་ཤཱཀྱའི་དགེ་སྦྱོང་བ་ཞིག་ཡིན་པས་དེ་ལྟ་བུའི་བསམ་སྦྱོར་ནག་པོ་ཞིག་ག་ལ་སྲིད་དེ། ནམ་ཡང་ཡོད་པར་མ་ངེས་ན་ཡང་། ཡང་དག་པའི་ཆོས་ཀྱི་རྗེས་འབྲང་བ་ཞིག་ཡིན་ན“ཕྱོགས་རིས་རུ་ངས་རང་གཞུང་སྐྱོང་མིན་ཏེ། །དོན་གྱི་འདུག་ཚུལ་སྒྲོ་སྐུར་མེད་བརྗོད་ཅིང་། །བློ་ཆུང་ཁོང་དགེའི་ལམ་གེགས་བསལ་བའི་ཕྱིར། །ཕྲག་དོག་སེམས་ལྡན་སྒྲོ་སྐུར་བཟློག་པར་བྱ། །”ཞེས་པ་ལྟར། དོན་ངོ་མ་རང་གི་གྲུབ་མཐའ་སྐྱོང་བསམ་ན་ཕྱོགས་རིས་དང་སྒྲོ་བཏགས་སོགས་སྤང་ནས་འཛིན་དགོས་པ་ཡིན་པས། དེ་ཡང་སྟོན་པ་ཤཱཀྱའི་ཞལ་ནས། “རིགས་ཀྱིས་བྲམ་ཟེ་འགྱུར་མ་ཡིན། །རལ་པས་མ་ཡིན་རུས་ཀྱིས་མིན། །གང་ཞིག་བདེན་པའི་ཆོས་ལྡན་པ། །གཙང་བ་དེ་ཡིན་བྲམ་ཟེ་ཡིན། །”ཞེས་གདམས་འདུག་པ་ཡང་བརྗེད་པར་མི་ཉེས་པའི་མན་ངག་ཟབ་མོ་ཞིག་རེད་ཨང་སྙམ་མོ།།
སྤྱི་ལོ་༢༠༡༧ལོའི་ཟླ་༩པའི་ཚེས་༤ཉིན་གྱི་དགོང་ཟས་རོལ་ཞོར་བྲིས།
ཚེས་༦ཉིན་གྱི་དགོང་མོར་མཆན་ཁུངས་སོགས་བཏབ་སྟེ་ལེགས་པར་གྲུབ།
མཆན་དང་དཔྱད་གཞིའི་ཁུངས།
(1) ཕ་གཤེན་རབ་མྱི་བོ་ཞེས་པའི་མཚན་འདི་དགའ་ཐང་འབུམ་པའི་ཡིག་རྙིང་དང་བོན་ཀྱི་བཀའ་འགྱུར་ཁྲོད་ཀྱི«རིན་ཆེན་གཉན་འབུམ།»སོགས་ལས་བྱུང་ཡོད་ལ། དེའི་སྐོར་གུས་པའི་གྲོགས་པོ་ཤེས་རབ་གོ་ཆས་དཔྱད་རྩོམ་ཞིག་ཀྱང་བྲིས་ཡོད།
(2) རྩོམ་འདི་“ས་ཆེན་རིག་མཛོད”ཅེས་པའི་དེབ་ཕྲེང་དུ་པར་བའི་«ཟླ་འོད་གཞོན་ནུའི་འཁྲི་ཤིང་།»དུ་གསལ།
(3) དཔེར་ན། བརྗོད་གཞི་ཇི་ཙམ་རྒྱ་ཆེ་རུང་རྩོམ་ཐུང་ཞིག་འགྲིག་པར་བྱེད་ནས་དེ་ལ་ཡོད་དགོས་པའི་ཞིབ་ཆ་དང་དཔྱད་ཁུངས་སོགས་གསལ་པོར་མི་བཀོད་པ་མ་ཟད། ལུང་ཡང་ཇི་བཞིན་མི་འདྲེན་པ་སོགས།
(4) «གཏམ་ཤུལ་དགའ་ཐང་འབུམ་པ་ཆེ་གསར་རྙེད་བྱུང་བའི་བོན་གྱི་གནའ་དཔེ་བདམས་བསྒྲིགས།» པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས། སྤྱི་ལོ་༢༠༠༧ལོའི་ཟླ་༩པར་པར་ཐེངས་དང་པོ། བོད་ལྗོངས་དཔེ་རྙིང་དཔེ་སྐྲུན་ཁང་། P:26
(5) «གཏམ་ཤུལ་དགའ་ཐང་འབུམ་པ་ཆེ་ནས་རྙེད་པའི་བོན་གྱི་གནའ་དཔེ་ཞིབ་འཇུག» “ཡིག་རྙིང་གི་མ་ཡིག་གོ་བདེར་ཕབ་ཡིག” ལྕགས་མོ་མཚོས་བརྩམས། སྤྱི་ལོ་༢༠༡༦ལོའི་ཟླ་༨པར་པར་ཐེངས་དང་པོ། ཀྲུང་གོའི་བོད་རིག་པ་དཔེ་སྐྲུན་ཁང་། P:236
(6) «དམ་ཆོས་དགོངས་པ་གཅིག་པའི་འགྲེལ་ཆེན་སྣང་མཛད་ཡེ་ཤེས་སྒྲོན་མེ་ཞེས་བྱ་བཞུགས་སོ།།» དེབ་གསུམ་པ། སྤྱན་སྔ་རྡོ་རྗེ་ཤེས་རབ་ཀྱིས་བརྩམས། སྤྱི་ལོ༢༠༠༦ལོའི་ཟླ་༤པར་པར་ཐེངས་དང་པོ། ཤང་ཀང་ཐེན་མཱ་དཔེ་སྐྲུན་ཁང་། P:238
(7) «སྟོན་པ་གཤེན་རབ་ཀྱི་རྣམ་ཐར་འབྲིང་པོ་མདོ་གཟེར་མིག» དྲང་རྗེ་བཙུན་པ་གསེར་མིག་གི་གཏེར་མ། སྟོད་སྨད་གཉིས། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་།
(8) «མདོ་འདུས་དང་གླིང་གྲགས།» གཡུང་དྲུང་བོན་གྱི་ལོ་རྒྱུས་དཔྱད་གཞིའི་ཡིག་ཆ། དེབ་ཕྲེང་གཉིས་པ། སྤྱི་ལོ༢༠༡༦ལོར་མདོ་སྟོད་ཤེས་གླེང་མོལ་ལྷན་ཚོགས་ནས།
(9) «བོད་རིག་པའི་ཞིབ་འཇུག་མཁའ་ལྡིང་གཤོག་ཟུང་།» དགེ་བཤེས་དྲང་སྲོང་རྣམ་རྒྱལ་གྱིས་བརྩམས། P:45
(10) «བོད། སླར་ཡང་གཅིག་གྱུར་དང་སིལ་བུར་འཐོར་བ།» མཁར་རྨེའུ་བསམ་གཏན་རྒྱ་མཚན་གྱིས་བརྩམས། P:54
(11) «ཆོས་རྒྱལ་ནམ་མཁའི་ནོར་བུའི་གསུང་འབུམ་བཞུགས་སོ།།» པོད་གཉིས་པ། ནམ་མཁའི་ནོར་བུས་བརྩམས། སྤྱི་ལོ༢༠༡༥ལོའི་ཟླ༡༢པར་པར་ཐེངས་དང་པོ། མཚོ་སྔོན་མི་རིགས་དཔེ་སྐྲུན་ཁང་།
(12) «དམ་ཆོས་དགོངས་པ་གཅིག་པའི་འགྲེལ་ཆེན་སྣང་མཛད་ཡེ་ཤེས་སྒྲོན་མེ་ཞེས་བྱ་བཞུགས་སོ།།» དེབ་གསུམ་པ། སྤྱན་སྔ་རྡོ་རྗེ་ཤེས་རབ་ཀྱིས་བརྩམས། སྤྱི་ལོ༢༠༠༦ལོའི་ཟླ་༤པར་པར་ཐེངས་དང་པོ། ཤང་ཀང་ཐེན་མཱ་དཔེ་སྐྲུན་ཁང་། P:238
(13) «ཆོ་ལོ་མིག་དགུ།» གངས་མཚོས་བརྩམས། སྤྱི་ལོ༢༠༡༡ལོའི་ཟླ་༡པོར་པར་ཐེངས་དང་པོ། ཅང་ཧོ་གློག་རྡུལ་དཔེ་སྐྲུན་ཁང་། P:233
(14) འདིའི་སྐོར་བོད་འགྱུར་ཡེ་ཤུའི་ཆོས་ལུགས་ལོ་རྒྱུས་ཁག་ཏུ་བཀོད་མི་འདུག་ན་ཡང་ཡེ་ཤུའི«དམ་པའི་གསུང་རབ»ཏུ་འདིའི་སྐོར་གསལ་བ་མ་ཟད། ཕྱི་གླིང་བའི་ཡེ་ཤུའི་སྐོར་གྱི་རྩོམ་ཡིག་མང་པོར་འཁོད་ཡོད་པར་འདུག
(15) «གཏམ་ཤུལ་དགའ་ཐང་འབུམ་པ་ཆེ་གསར་རྙེད་བྱུང་བའི་བོན་གྱི་གནའ་དཔེ་བདམས་བསྒྲིགས།» པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས། སྤྱི་ལོ་༢༠༠༧ལོའི་ཟླ་༩པར་པར་ཐེངས་དང་པོ། བོད་ལྗོངས་དཔེ་རྙིང་དཔེ་སྐྲུན་ཁང་། P:15
(16) «སྲིད་པ་སྤྱི་སྐོང་སྣང་སྲིད་སྤྱི་མདོས།» “ཁུ་བྱུག་སྔོན་མོའི་གསུང་སྙན།” [G] National Museum of Ethnology Osaka ༢༠༠༢ P:164
(17) དཔེར་ན། བན་ཤུལ་དཔལ་མཁར་རྒྱལ་སོགས།
(18) སྟོན་པ་གཤེན་རབ་ཀྱི་གོང་དུ་དཔའ་བོ་འབྲུ་ལྔ་སོགས་ཡི་གེ་ཡོད་ཚུལ་གསལ་བ་དེ་ལྟ་བུའོ།།
(19) «འཛམ་གླིང་ཤེས་རིག་གི་བྱུང་བ་མདོ་ཙམ་བརྗོད་པ། སྤྱི་ལོ་༢༠༡༣ལོའི་ཟླ་༡༠པར་པར་ཐེངས་དང་པོ། མཚོ་སྔོན་མི་རིགས་དཔེ་སྐྲུན་ཁང་། P:36
(20)«མདོ་དབུས་མཐོ་སྒང་གི་རྡོ་ཆས་གསར་མའི་གྲུབ་ཚུལ་ལ་གསར་དུ་དཔྱད་པ།» མཱ་ཁོ Sཨོ་རྡོ་རྡ་ཧྥིས་བརྩམས། སྙིང་ལྕགས་རྒྱལ་གྱིས་དབྱིན་ཡིག་ནས་བསྒྱུར། “འཚོལ་ཞིབ་དང་རིགས་འགྲེ།-དེང་རབས་བོད་རིག་པའི་སྐོར་གྱི་དཔྱད་རྩོམ་གཅེས་བཏུས།” སྤྱི་ལོ་༢༠༡༥ལོའི་ཟླ་༡༢པར་པར་ཐེངས་དང་པོ། བོད་ལྗོངས་མི་དམངས་དཔེ་སྐྲུན་ཁང་། P:74
(21) «གཏམ་ཤུལ་དགའ་ཐང་འབུམ་པ་ཆེ་གསར་རྙེད་བྱུང་བའི་བོན་གྱི་གནའ་དཔེ་བདམས་བསྒྲིགས།» པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས། སྤྱི་ལོ་༢༠༠༧ལོའི་ཟླ་༩པར་པར་ཐེངས་དང་པོ། བོད་ལྗོངས་དཔེ་རྙིང་དཔེ་སྐྲུན་ཁང་། P:26
(22) «གཏམ་ཤུལ་དགའ་ཐང་འབུམ་པ་ཆེ་གསར་རྙེད་བྱུང་བའི་བོན་གྱི་གནའ་དཔེ་བདམས་བསྒྲིགས།» པ་ཚབ་པ་སངས་དབང་འདུས་དང་གླང་རུ་ནོར་བུ་ཚེ་རིང་གཉིས་ཀྱིས་བསྒྲིགས། སྤྱི་ལོ་༢༠༠༧ལོའི་ཟླ་༩པར་པར་ཐེངས་དང་པོ། བོད་ལྗོངས་དཔེ་རྙིང་དཔེ་སྐྲུན་ཁང་། P:25-26
(23) «སྲིད་པ་སྤྱི་སྐོང་སྣང་སྲིད་སྤྱི་མདོས།» “ཁུ་བྱུག་སྔོན་མོའི་གསུང་སྙན།” [G] National Museum of Ethnology Osaka ༢༠༠༢ P:161
(24) «དམ་ཆོས་དགོངས་པ་གཅིག་པའི་འགྲེལ་ཆེན་སྣང་མཛད་ཡེ་ཤེས་སྒྲོན་མེ་ཞེས་བྱ་བཞུགས་སོ།།» དེབ་གསུམ་པ། སྤྱན་སྔ་རྡོ་རྗེ་ཤེས་རབ་ཀྱིས་བརྩམས། སྤྱི་ལོ༢༠༠༦ལོའི་ཟླ་༤པར་པར་ཐེངས་དང་པོ། ཤང་ཀང་ཐེན་མཱ་དཔེ་སྐྲུན་ཁང་།
(25) «དམ་ཆོས་དགོངས་པ་གཅིག་པའི་དགོངས་རྒྱན།» འབྲི་གུང་དཀོན་མཆོག་རྒྱ་མཚོས་བརྩམས། སྤྱི་ལོ༢༠༡༡ལོའི་ཟླ༥པར་པར་ཐེངས་གཉིས་པ། བོད་ལྗོངས་མི་དམངས་དཔེ་སྐྲུན་ཁང་།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25520.html